
ОТПИСАНИЈЕ БОГОЉУБНО 

ОД ЈЕЛЕНЕ СТРАЦИМИРОВИЋ БАЛШИЋ

[Посланица Никону Јерусалимљанину]
Свечасном оцу, учитељу светог јеванђеља, а нама у Господу духовном наставнику смерна Јелена. 

Да зна твоја светиња, откако удостојих се с Богом познати те, порадовах се весељем духовним, Но замало и кратко би нам виђење, да би ко рекао у зрцалу образ угледасмо, или у неки сан танак да сам била снесена. И због брзине не получи моја бедност оно што сам желела. Но ипак оно што тада слушасмо од твојега преподобија речи духовне и оно што узмогосмо постигнути, и одсред моје душе љубазно и свесрдно, а шта више и најверније примисмо. И тим божанственим речима, које слушасмо у тадашње време, крмањење духовно имасмо и до данас. И слушах твоје душе богољубну нарав, и нетелесно анђеоско пребивање. И оно од нас коначно удаљење. И веома твоје видети зажелех преподобије. И твојих медоточних насладити се речи. Не малу од твојега виђења мени приплодити корист. Но због даљњег нам растојања, и море и гај, овог ради узрока немогуће нам је видети светињу ти. Јер жељење богатства и сујетна слава, а уједно и сласти, не остављају нас, који су на таласима у мору овог сујетног живота, узвикнути к светлости чистог и нетелесног пребивања. Јер се помрачише душевне очи муком и метежем који је у свету. И ово сада као од сна некојег дубоког пробудивши се, усхтех твоју светлост видети. 

А посланије твојега рукописанија примисмо и велелепно и љубазно од све моје душе изљубисмо целивајући, као лако схватљиво. И често ово прочитавамо. И веома се утеших и насладих срце моје, а уједно и душу. И тако сматрамо као неко скровиште царско, веома пребогато, и у њему скупоцености, више од тисуће тисућа злата и сребра. И опет се молим твојему преподобију, олакшање неко утешно к нама послати, и печали прохладити жећ. Јер зна твоје преподобије колико буре и метежи и облаци обикнуше узбуркавати срца. А к овим помињем твојему трудољубију, како би у нас препирка о овом. Како неки хвале милостињу к потребитим, милост више од других добродетеља свих. А други истинити монашки живот и чин блаженим називају већма. И опет други говоре како, свети велики Василије похваљује општежиће и имати с многима пребивање. А ови повлачење у самоћу и ћутање сматрају богоугодним животом, и самоме о себи пазити. И молим просудите најбрижљивије и узбуну препирке од нас одгнати и ка светлости разума поучити. И још молимо твоје благонаравије и трудољубиво ти срце, и к Богу и нама нелицемерну љубав, просвети се мишљу, и друго колико зна твоја светост, нашу леност пробудити и грубости променити. Е, часни оче, удвостручи таленте. И знамо да си обикао чинити смерним себе у свему. И изговором смерности да не затвориш језик, који много поучава и добро. А његови плодови мнози и много порода правде. И не лиши нас оног што желимо, а себе добре награде оштетити. Не подражавај Владику, Христа твојега, којега ученик јеси и подржатељ мучења његовог, и моли се њему, да и ми као учесници обретемо се у дан онај у који дође Христос са славом и силом многом, молитвама вашим, амин. 

Е, тајниче Божји, послушај ме у свему више реченом. Не заповедам, но молим се трудољубно и приклањам лице до земље. И двоструко здравствуј у Господу. И не презри наше мољење. 

 [2 посланица Никону Јерусалимцу]

Свечасноме оцу и учитељу, у Господу нека се радује, смерена Јелена.

Нека зна твоје преподобије уистину да примисмо трудољубивог ти срца богонадахнути инструменат и сматрамо га тако као неки царски украс и скупоцену ризницу или као само богописање на таблицама, које прими негда боговидац онај. И тако примивши, принесосмо дар храму пресвете Владичице наше Богородице –  Благовештењу, који је у Горици, да јој буде.

О часни оче, нека и твоја награда (дуго) надежна буде (...) твоје свете молитве (нека напре)дују да бисмо имали ступ крепости од лица непријатеља и да се избавимо мноштва грехова и обретемо милост на дан страшнога испита. Да, буди ми, Господе, амин.

КОНСТАНТИН ФИЛОЗОФ

(крај XIV в.—после 1433)
ЖИТИЈЕ И ПОДВИЗИ УВЕК СПОМИЊАНОГА, СЛАВНОГА, БЛАГОЧАСТИВОГА ГОСПОДИНА ДЕСПОТА СТЕФАНА, НАПИСАНО ПО ЗАПОВЕСТИ И ЗАХТЕВУ НАЈСВЕТИЈЕГ ПАТРИЈАРХА СРПСКЕ ЗЕЉЕ КИР НИКОНА И ДВОРСКИХ НАЧЕЛНИКА, И ВИЂЕЊЕМ ТРИСВЕТОГА ЈАВЉАЊА, ДОК ЈЕ САМ СТЕФАН (ДЕСПОТ) ТРАЖИО ДА ОВО БУДЕ




 (Скраћено)

Благослови оче!

Овај [деспот], дакле, засија од земље Далматије Дакије, [земље] сада названих Срба, где многи у последња времена процветаше, о којима ће родослов рећи. И ова [земља] не само да, слично оној обећаној, точи мед и млеко, него као да [је] у себе примила и везала четири времена и ваздух, и из себе [их] даје осталима...

На овом месту треба почети свима слатку и за слушање милу повест. Овде рађа та земља достојан плод себи, којим се много времена поносила не само као господином, него и као милим оцем и храбрим другом, мудрим и по свему најкроткијим. Пошто је та земља била као пуста и као исушена, чекаше да се напоји водом, и измењена многим гресима, удостојава се много најбољег наследства.

То је овај велики и славни Лазар, коме је име као и сину његову. Јер он не беше у једном за похвалу а у другом оскудан, нити се у овом истицао а у другом бивао побеђен, него у свему диван беше; а да све остало оставим, јер је већина од онога што ћу ја рећи свима позната.

Нека одсада не буде више разлике [међу] црквама, а тако је било пре; мислим од дана цара Стефана, званога Душан, српска црква отцепи се од саборне цркве и [стаде] тонути у зло, као што се много пута од мале искре разгори велики огањ. Друго, исмаилћански род, који се на нас изливаше као неки скакавци –  једне су одводили, друге заробљавали, једне пленили, дуге клали, као огањ ломећи и све сатирући где год се налажаху и увек се наметаху - ишли су да оно што је остало поједу и немилостиво погубе. И безнадежан је био изглед да се ово измени за нас који грешимо и који се не обраћамо ка јединоме који мења све. Прва брига њему [Лазару] беше да је тачно оно што се тиче неба [брига] за црквени мир и устројство, јер виде њезино [ црквено] расцепљење и да је [то] незгодна ствар. Као велики мудрац, узима славу у самим стварима; и где је потребан несавладив подвиг, сам узима ствар у руке; и где је потребно домишљати се, није пренебрегао ни једну ствар; и одмах устроји да буду другарице једна другој обе сестре [цркве], које су већ много времена плакале раздвојена једна од друге. Има ли што веће код владара на земљи или шта је Богу угодније?

Када је ово добро утврдио, прелази на друге ствари: где год је видео ма које врсте градове и области и обитељи и цркве благочастивих, где су једне огњем попаљене, а друге порушене, и многа убиства и реке крви које су текле, и друго томе слично. Јер одавно је већ грчка моћ опадала, а Исмаилћани су се умножавали и разлили тако да су допрли чак и у западне крајеве, и имали су са собом и Персе...

А када је умро и Оркан, подиже се најмлађих син Орканов, звани Амурат, и покори многе крајеве на западу. Најпосле се подиже на благочастивога кнеза Лазара. Овај не отрпе да више чека и да пренебрегне своје удове, а уз то још Христове, да се секу и кидају, него [одлучи] или да уклони срамоту њихову од свију, или сам да умре и још да [то] посведочи мучењем. Обузет оваквим мислима, устане он и пође на Исмаиљћане, и сукоб је био на месту званом Косово. Међу војницима који су се борили пред [војском], беше један веома благородан [Милош], кога оцрнише завидљивци пред господином и осумњичише као неверна. А овај, да покаже верност, а уједно и храброст, нађе згодно време, устреми се ка самоме великом начелнику, као да је пребеглица, и пут му отворише. А када је био близу, изненада појури и зари мач у тога самога гордога и страшнога самодршца. Ту и сам паде од њих. У први мах одолевали су Лазареви људи и побеђивали су. Али већ не беше време за избављење. Стога и син тога цара ојача опет у тој самој бици и победи, јер је Бог тако допустио да се и овај велики [Лазар] и они који су с њим свежу венцем мучеништва. Шта је било после тога? Постиже [Лазар] блажену смрт тако што му је глава посечена, а његови мили другови молили су усрдно да погину пре њега, да не виде његову смрт.

Ова битка била је године 6897 [1389], месеца јуна, [у] 15 [дан]. А он [Лазар] прими мученичку смрт и види се сада као жив у великој обитељи званој Раваница, коју сам сазда, јавно узет од њих [мученика] и с њима зборује на небесима. А тада, тада не беше места у читавој тој земљи где се није чуо тужни глас ридања и вапај, који се не може ни са чиме упоредити, тако да се ваздух испунио, тако да је у свима овим пределима Рахила плакала и не хтеде се утешити - не само због [побијене] деце своје, него због богоизбраног господина, јер га [Лазара] нема и јер их [деце] нема (Књига пророка Јеремије, 31, 15; Јеванђеље по Матеју, 2, 18). 

И он стиже у добростојећа и вечна [места], а да оставимо [његова] љубочасна здања цркава и манастира, пуштање заробљеника и милостињу, која као из извора излива облик сваке врлине и [његово] извршење заповести.

У своме животу сазда тврде градове, сазда и [град] звани Крушевац, у коме подиже најкраснију цркву великоме првомученику архиђакону Стефану, ради молитве за увек спомињанога сина свога [деспота Стефана]. Толико о томе.

А лав онај, који је на свом језику назван и муњевити [Бајазит], брзо се враћа на исток да седне на престо очев и да утврди царство одасвуда. А ако ми ко приговори због овога, због чега ово уплићем, такви нека погледају у царствене летописне књиге и видеће да оне излажу врло много и опширно о владаоцима, било да говоре у Јерусалиму, било у Царствујућем граду, а уједно и животе [владалаца] околних земаља, да би тиме боље познатим учинили живот благочастивих и светих господара наших. Доста је ако се то само спомене.

А они који остадоше [беху] сироти и ужаснути од њихове пљачке, јер није претила беда само од Исмаиљћана, него се и западни суседи [Угри] спремише на рат. Уз то дођоше и међусобне борбе оних који су им били подручни; други су, међутим, били као самостални, тако да се може са Мардохејем у загонеткама и пророчким сновима рећи: “И гле глас и вапај, немири, громови и земљотрес, и побуна на земљи, и гле сада не два змаја но многи са гмизавцима, који дођоше да се боре. И би глас и све се смути од гласа вике њихове, о свима људима [беше] дању тама и сумрак и буре и ратови, и спреми се сваки народ да се бори”. (Књига о Јестири, 1.1). И заваписмо ка Господу због гласне вике њихове и би од малога извора многа вода; и велика река [потече], светлост и сунце засија и реке се узвисише и прогуташе славне. Пошто је ово овако било, дођоше им гласници од великога [турског цара] и он рече, као Навуходоносор у своме уму: “Обухватићу васељену као и јаје руком мојом”. Гласници су се сагласили са благочастивом госпођом [Милицом] о најмлађој кћери њезиноj Оливери и по савету патријарха и целога сабора свештених лица и целога синклита, даде је за жену Амиру великом [Бајазиту], да би било спасено христоименито стадо од вукова, који су га клали. А тада пође и увек спомињани брат њезин [Стефан] ка самодршцу са сестром. И од тада би поробљена српска земља [тако] да је сам Стефан са братом својим Вуканом и са благороднима својима и са осталима морао сваке године долазити му на поклоњење. А велики цар од тада се није као Максимијан варљиво красио љубочашћем према великом Константину како би га погубио него се према овоме односио искрено и са чистом љубављу као према љубљеном сину, што ћеш наћи у [одређеној] глави, и пред свима источнима овим се [Стефаном] дичио као неким другим сунцем или као звездом даницом.

Достојна славе и веома мудра мати [Милица], која је превазилазила многе изабране матере, оставши, као што каже Соломон, храбра жена, имала је све врлине, као што знају сви око ње који су поцрпли милост из њезине руке и који су се надали да је приме. Али будући у толикој власти, знала је и светске [ствари] у којима је тешко снађи се: и по лепоти беше не само жена, него и Дисејс многи у саветима. А ко ће побројати божанствене и свештене украсе и дарове црквама и манастирима? Ко се неће задивити гледајући такву [њезину] спрегу са онима који гледају ка једином Богу и како делима превазилази заповести; и ишла је напред на све већа [дела].

А шта да кажем о ономе [Стефану] који је од [Лазара и Милице] засијао, показавши у себи премного од њихових особина, и превасходно и сам победивши све који су дошли? Требало је да буде свестран и изнад природе плод дрвећа засађених при извору вода.

Прелазећи [на то] да договорим о њему, мислим да себе бацим као у океанске струје које се не даду препловити и које су неиспитане; али, ипак, макар и шибан валима живота, пођох на пловидбу, држећи се краја; јер нисмо дошли у службу њему од детињства - а ово је било раније - и говорити о њему у то доба нисмо у стању.

Он беше изузетан још као млад; и био је васпитаван од благочастивих и из дана у дан показиваше се да ће у свему бити обдарен: уговору, и у делу, чиме се истицао. Као што кажу за Александра Филипова да када је отац негде ратовао, тужан говораше својим вршњацима: “Отац мој све врлине извршава, а ја нећу имати шта”. Тако и овај, као дете, гледајући на цркву [коју је отац подигао], говораше: “Већу и лепшу ја ћу подићи”. О ратовима слично; и друге речи сличне пророштву (говораше); просто у свакој вештини, било (она) божанске или човечанске премудрости –  чега год се дотакао, убрзо се показивао бољи од својих учитеља.

Било [да је реч] о ратовањима, борби и уметности, која многима није лака, у свему овоме био је први и друге упућиваше. У свему беше савршен. И по лепоти тела и снаге био је међу вршњацима као сунце посред звезда, а [у] беседама изванредан, као нико дотле; и беше као Соломон када каже: “Изнад свију који су били пре мене у Јерусалиму” (Књига проповедникова, 1, 16), [такав беше у] свим обичајима и речима, којима се много пута добивају многе [ствари] и освајају се без крви…
Када је постао пунолетан, као покривачем заборава покрио је оно што је било, додајући великим стварима још веће, и ако би ко други постигао који део [од овога], мудровао би да је велик, будући подложан страсти људској. А овај не само да не [беше] подложан овоме, него и у толикој величини владарској не изостави ништа корисно, остајући непоколебљив, бежећи од онога чему се Бог противи, што је незгодно онима који владају, тако да су се и анђели дивили. Не одступи ни од једнога пута правога и царскога.

У почетку владавине одева се материнским молитвама и наслеђује очево достојанство, и јавља се као најсветлији владар света. Али не беше све савршено, јер ђаво који одувек сеје кукољ, подјари велику борбу неких великаша, које отац његов покори под своје ноге –  они су гледали да се са њиме изједначе и измакну испод његове власти; и измислише многе тешке кривице против њега, износећи их пред Бајазита, једни говорећи како подиже Угре против њега, а други су говорили да су самостални и да хоће да служе његовој [Бајазитовој] држави. И послаше гласнике од којих један беше по имену Михаило, увек будући благородан и веран Стефану, и нашао се очи у очи са онима који су на њега клеветали и буну подизали.

А ови беху Никола Зоић и Новак Белоцрквић са другим неким. И Новак позван [од Стефана] дође, не знајући никако да се сазнало за дела његова. Њега смрти предадоше и [то] по правди. А Никола побеже у утврђење града званога Островица; видевши да му није могуће умаћи из руку господара својих, постриже власи и прими на се иночки образ, са својом женом и децом –  са четири кћери. И тако, смиловавши се, овај благочастиви [деспот Стефан] са својом матером остави их у свакој сигурности.

А због овога пође цару Бајазиту сама та благоверна госпођа [Милица]; имала је са собом рођаку своју, бившу жену деспота Угљеше, а кћер некога ћесара [Деспотица Јелена (у монаштву Јефимија), кћи кесара Војихне, жена деспота Јована Угљеше]. Ова у многим речима и стварима будући најмудрија а коју је увек спомињана [Милица] сматрала као неки стуб и помоћ, нарочито у таквој ствари која се догодила. Када су биле призване к цару [Бајазиту] а [Милица] била у ужасу што ће видети цара. [Јефимија] јој рече: “Одбаци сваки страх, када нас [само] удостојише да га видимо”. Оне мудро тада свршише све своје потребе помоћу Богоматере, у коју и положише своју наду.

После отиде због овога и благочастиви и увек спомињани кнез Стефан и још у страху пошто по савету неких беше пристао да буде пријатељ са Угрима. И када виде да ће његова намера у будућности бити немогућа, он се посаветова са благочастивом матером; дошавши источном [цару Бајазиту], овде је по Соломону било “срце царево у руци Божјој” (Приче Соломонове, 21, 1) од доброте твоје, Владико, због ствари од које трепеташе и ужасаваше се; зато је све свршио повољно и неукротив гнев ка милости и љубави измени [тако] да га је као најслађег сина саветовао и учио најљубазнијим речима.

Када дође к Бајазиту [беше] обичај да сви сабрани после јела одлазе; овај не хтеде изићи, но ставши стојаше. И када је био запитан од цара за узрок, одговори: “Господару, уместо да ме ко оцрњује [пред] твојом моћи, сам ћу изнети сагрешење моје, које царству Твоме неки за мене беху саопштили како сам одступио од службе твојој држави и да сам друг Угрима. Расудивши опет да је ствар неумесна, сетих се васпитања, твоје моћи и заклетве и дођох. Ево, живот је мој пред Богом у твојој руци; шта хоћеш, учини”. А он мало поћутавши, дивећи се, одговорио је слатким речима: “О мили! Шта си хтео да успеш са Угрима? Јер ја сам хтео земљу узети као своју. А шта ћеш ти тамо учинити? Ко је од оних који владају а [који] приклонише главу [пред] Угрима постигао што у своме господству?” И поменуо је по имену бугарске цареве и остале. “А ти, - рече, - будући са мном и ако идеш тамо где ја не идем, заиста се смућујеш. А ако идеш са мном где сам ја, не треба да се смућујеш. Ми смо владари, и ако ми не пођемо на друге, други на нас неће. Јер војском се најјача царства одржавају и шире. Тебе сада сматрам као најстаријега и вазљубљенога сина и јављам пред свима - мојима и источнима. Јер ко је код мене у таквој части као ти? Ја сам већ у старости. Зато или ћу у боју или од болести умрети. А ти овако са мном живећи [у] времену ћеш тада добити. Многи моји синови устаће брат на брата и сваки од њих слаће ка теби молиоце за помоћ, или само за љубав, а не непријатељство. Дочекавши ово време, одржаћеш не само своје крајеве, него [освојићеш] и друге пределе око целе своје земље, и назваћеш се велики и преславни владар. И сада ћеш држати своју земљу у својој граници. Послушај мене и ја ћу ти казати шта треба да чиниш. Док сам ја у животу, потруди се и сатри своје силне и доведи на своју вољу, јер тада [после смрти моје] ћеш хтети и нећеш ништа успети. Зато било благородне, било ниште од својих људи издигни, и учини славнима те да заједно с тобом владају. А клетвенике све ућуткај и њима сличне”. Оваквим и многим речима поучише [га] цар, отиде Стефан својој кући, и, о чуда! Ко је такво што где чуо или видео? Он, који је дошао као окривљен и готов на смрт, примио је као син од цара власт! И какве савете и то не од једноверних! Ко је такво пророштво када чуо од језичника?! Јер све се збило у наше дане тако да су сви по свима крајевима могли и видети, пошто није сакривено нити се потајно догодило, него се изврши пред лицем васељене. И да нико не мисли да је то необично што речи човека Исмаиљћанина упоређујемо са пророштвима; такав нека погледа на пророштво Кајафе, који рече: “Боље је да један умре за цео народ” (Јеванђеље по Јовану, 18, 14). А врховни [апостол Петар] каже: “Ни једно слово писма не бива по своме сказању, нити човек пророкова кадгод по својој вољи” (Друга саборна посланица св. апостола Петра, 1, 20). 

После овога замисли овај горди и величави [цар Бајазит] рат против Угровлаха; и подигавши се са свима силама својим дође и прешавши Дунав 6903 [1394] сукобише се у биткама са великим и самодржавним војводом Јованом Мирчом, у којима је била неисказана множина крви проливена. Тада погибоше краљ Марко и Константин. А ту се, у овој бици, нађе са овим господарима и кнез Стефан о коме ми говоримо. Јер сви ови беху са Исмаиљћанима, ако и не по [својој] вољи, а оно по нужди, тако да кажу за блаженог Марка да је рекао Константину: “Ја кажем и молим Господа да буде хришћанима помоћник, а ја нека будем први међу мртвима у овом рату”. Вративши се својој кући, цар (Бајазит) измири се са њима.

А да наставимо причу о великој бици [Битка код Ангоре вођена је 28. јула 1402. године између монголске војске коју је предводио Тимур (Тамерлан), и турске војске, на челу са султаном Бајазитом. Турци су у овом боју поражени, а Бајазит заробљен и одведен у ропство, где је умро 8. марта 1403. Године]. Има, дакле, нека земља, на међи Индије, која лежи на северној и источној страни ове, звана Орар. И тај крај је међуречје који окружују две реке. У тој земљи пребиваше неки човек, син старешине некога места. И тај муж, именом Демир, беше свиреп и велики насилник. Овај, идући разбојнички, нађе неке пастире, победи их и узе њихове овце, где је био и устрељен у ногу, од чега је и хром био. И овако устремивши се стече имања. Сакупи и тисућу људи под собом и са овима преваром нападе на некога поглавара земље коме је име Камарадин, који је имао под собом десет тисућа војника. И победивши га заузе ту земљу и наједанпут са тих десет тисућа нападе на самога вођу Персијанаца, такође на превару уђе у саму Персију, где вођа персијски попе се на кулу, ухвати овога и наједанпут владаше свим Персијанцима, и имао је свега војске сто и педесет тисућа. После овога и све околне земље покори и отуда, пленом осиливши се, превазиђе и Дарија, а около држећи, разли се као многоточни извори, убијајући све што се нашло...

...Овако се укрепивши и ојачавши, посла посланике ка муњевитом цару [тј. Бајазиту], који се хвалио да ће ускоро освојити и Царствујући град [Цариград], тражећи од њега данак и послушност, који је исток и запад изједао и измождавао. А овај, чувши овакве [речи] и разљутивши се, објављиваше рат и спремаше се за борбу, зло говораше и шиљаше жестоке речи, “ако, рече, не дођеш у бој”...

 И Тамерлан, дакле, ушавши у крајеве плењаше. А овај [Бајазит] гонећи, не знајући прође [Тамерлана], и нашавши га у Анкари, удари на њега. При судару газили су један другога. А изабрана персијска војска оделила се и удари на увек спомињанога [деспота Стефана]; јер, како је још пре било одређено, удари на њега; и оним, ускликнувши гласовима, ударише и одмах побеђени бише и погинуше од оштрица мача и копаља српске војске. А видећи где су многе десетине хиљада опколиле цара [Бајазита], неисказана множина, и [Стефан] хотећи га као ослободити, три пута улажаше у борбу, сасецајући и побеђујући. А када виде да се смањује број његове војске, врати се. Јер шта је могао и учинити у толиким тисућама и десетинама тисућа без Божје воље! А [о] величини његове тадање победе сви су причали и доста је чувена. И врати се пошто су се варвари раширили и пошто су се напред свуда разлили; побеђиваше поједине гониоце и имађаше окрвављену десницу...

Али ми ћемо се вратити на претходно. Благочастиви кнез Стефан стигавши, дакле, у Царствујући град заједно са братом својим Вуком, од свију слушаше љубазне речи и [сви] мишљаху као да гледају у неко сунце. Тада доби и деспотско достојанство од благочастивога цара Јована [У Цариграду, августа 1402. године, византијски регент Јован VII Палеолог додељује Стефану Лазаревићу високу титулу деспота. Цар Манојло II Палеолог потврђује ову титулу 1410. Године]. Јер овога свога нећака беше оставио цар кир Манојло место себе, притешњен напред поменутим Бајазитом; беше отишао ка Римљанима старога [Рима] ради сједињења цркве [као] и да диже војску на одмазду и избављење. Јер већ много година држаше Царствујући град затворен јер пропада од глади… 

Овај, дакле, благочастиви Јован имао је не мало сукоба са становницима Галате [Ђеновљани]; када виде [Стефана] у Царствујућем граду, веселећи се са њим у царским [дворима] даде [му] венац деспотског достојанства који беше сам себи исплео својим храбрим делима и добрострадалним подвизима. Цар Јован га посла да оде с лађама његовом тасту на Митиленско острво да га са лађама спроведе у Арбанасе. Јер овај намераваше да тамо иде. А овај [таст] предузе [све] јер му се указа прилика да види светлу даницу у своме граду; и у овом најизабранијем и красном граду Митилени не беше места где га овај Катеолуз није гостио, спремајући проводе и гозбе у својим баштама и вртовима уз клицање: “Многаја лета, Владико”, као што је обичај владалачком чину.

Тада је овај превисоки [Стефан] о коме је реч, угледао и кћер овога владара, коју после узе за жену [Стефан се 1405. године оженио Јеленом, кћери Франческа II Гатилузија, господара Лезбоса, блиском сродницом династије Палеолога]. Јер по матери је и ова нећака цару Мануилу, од кога се и господа и тај род називају Палеолози. Тада му рече овај Катеолуз: “Коју хоћеш од мојих кћери, узми себи за жену”. А ово се догоди уз савет и суделовање царице Јованове, њезине сестре.

И док је истоимени деспот [Стефан] чекао на острву да се спреме лађе, и док је са братом својим Вуком био у њима  [лађама], дође до западних страна цар грчки Манојло ка Калипољу; ту дође са истока после Ангорске битке и најстарији син овога муњевитога, тј. Бајазита. Ту, дакле, овај [Манојло] на мору [тј. на лађи], и овај [Сулејман] на суху, учинише крепко пријатељство, као отац са сином.

Тада се и Солун врати у руке Грцима. А овога Сулејмана цара сва дела беху добра и доброразумна, само ином побеђен биваше више од свију других владалаца и никада га не остављаше, тако да се после због вина и царства лишио.

Радосно, дакле, бише се царем грчким, достојни један другога.

Дође, дакле, грчки цар у Царствујући град, а [цар] Јован, покоравајући му се као оцу, склони се у Солун; јер овај [Солун] му тада даде на управу. А тада се Царствујући град простирао до Визе и даље по Црном мору до силивријске стране, и остало, а још и по ахајитским странама са солунским странама и по Светој гори Атонској. А кажу и то да многи говораху о Кантакузину: “Устани и узми државу своју, као потомак благороднијих и светлијих старијих грчких царева”. Јер њега тада, уместо вазљубљенога брата, беше оставио цар са Јованом; али он не хтеде руке подићи на блаженога Манојла. И цар, дакле, изабрани овај седе на свој престо, благодарећи Бога за све што се догодило, који га је провео кроз огањ и воду у мир. И би, дакле, велика битка код Ангоре, године 6911 (1403) [Треба 1402]. А деца Бајазитова одржаше се у источним [пределима]: Мехмет султан у горњој земљи, који најпосле царствова боље и светлије од своје браће; и Муса [прибеже] Татарима, Асебег у Анатолију, док га не уби Сулејман. А Мустафа умре.

Ко ће исказати тада неисказану радост када је земља, ваистину запустела, опет примила таква пастира! Дошавши у своје отачаство као Коил, [који], изишавши из дубоких шума, страшан долази, огањ избацујући и ужасавајући ближње и даљње; овако изишавши и обишавши, као муња сијаше грмећи, збуњујући непокорне [који то беху] због многих метежа. И свако бешчашће би згажено и устраши се: одсекоше се руке оних који су чинили неправду и који стреме ка злу, а правда је процветала и плод доносила. Не изгоњаше брзи спорога нити богати убогога, нити је моћни узимао пределе ближњих, нити је вађен мач силних, нити се крв праведника проливала, нити је постојао зли и глупи говор, нити лагања против начелника, нити презирање преславних по чину, нити слично томе. И шта је све тада по свету цара [Бајазита] учинио. Ако је ко због невере своје [што] изгубио или [због] лошег служења или којим другим начином постаде сиромах, њих [деспот] постављаше на прво достојанство и поштовање па макар да су били у бедним приликама –  да се ништи не лиши места отачаскога или дедовскога или прадедовскога. Јер према судбинама божанственим говораше о онима који су сагрешили – да не треба да буду двапут кажњени. А онога који није сагрешио, као сиромаха, соломонски волећи поштоваше. Беше подигао, од почетка тако рећи, свој велики врт крсни: једне као начелнике над пословима [постави], друге као телохранитеље своје што беше и најповерљивији [унутрашњи] чин. А онда [постојао је и] други чин. Затим трећи, спољашњи, да су трећи у заједници са другима и други са првима, тако рећи по анђелском чину, и могла се видети Аеропагитова слика. [Константин Филозоф упоређује владавину деспота Стефана Лазаревића са делом О црквеној јерархији Дионисија Аеропагита, односно непознатог аутора с краја IV и почетка V века]. Јер и Бог по својој слици уручи људима државну власт. А о стварима дома царскога, множина ових беше у сваком чину, тако да их буде довољно у свако време, да их има доста [па] и сувише. И сви са страхом беху као анђели гледани очима оних који долазе  удивљени побожношћу, а сви су се један према другом [понашали] како доликује и са лепом уздржаношћу; још више они, унутрашњи, које је ова зрака [Стефан] надгледао, одређивао и осијавао. Вика, лупање ногама, смех или неспретна одећа није се смела ни поменути, а сви беху обучени у светле одеће, коју је раздавао лично деспот. И у свакој царској наредби сијаху царске [речи]. Са страхом су сви гледали на њега. А треба да се и ово зна да нико није могао сагледати очију његових, чак ни они највиши. Ово не говоримо само ми, него сведоче и сви који су то искусили. А онај који се зарицао да ће их угледати, није се могао овога удостојити. А ово је још чудније од првога: у таквој владавини понеко избеже понекад од женске љубави и свирке. А овај је мрзио обоје, па шта више и одбацио. Само колико треба музике за рат, рече, да се нађе.

Беше неки муж по природи сличан лаву [неки Новак]; и тај [је био] од пресветлих из давнине, [као и] под руком истоименога [Стефана] и пре овога; и он на хајдучки начин узнемири срца исмаиљћанских земаља. И зато га је тражио цар [Сулејман] да га погуби. Одговор [Стефанов] беше да он као разбојник у горама обитава. А и градови бугарски беху се побунили [под вођством] синова царева бугарских. Зато пре овога подиже се цар Мусулман и дошавши на Темско, заузе га у боју. И посла посланике ка благочастивом овом деспоту рекавши: “Само хоћу да прођем кроз пределе твоје без икакве штете”. Јер још не беше земља раздељена. Њу, полазећи ка Овчем пољу Топлицом, напред речени муж, Караљук му је име  [Новак], узевши неке ствари од царских станова донесе, а деспот опет ове врати.

Благочастивога деспота Стефана хваташе св више ножна болест од које одавно страдаше. Зато, веома се побојавши смрти, посла по свога сестрића, господина Ђурђа, и овај дође у место звано Сребрница; и ту [деспот] сазва са патријархом сабор од часних архијереја и благородних свију власти и свију изабраних и на сабору благослови њега [Ђурђа] на господство, говорећи: “Од сада овога сматрајте господином место мене”. Учинише и молитву над њиме са полагањем руку; и све закле да му буду верни. А прокле оне који би подигли какво неверство. Затим закле и њега самога да неће презрети његово васпитање, “него како сам ја само о свему мислио, тако чини и ти. Јер многи су ми послужили којима не успех дати награде”. И много [га] поучи о побожности и заповестима. Зато од тада много верније се приклањаху младом своме господину него раније. А благочастиви, оздравивши од оне болести, ходаше добро чинећи.

Али блажени [Стефан], с једне стране обиље и дарове цару шиљаше, а с друге стране обилазио је земљу како би још подигао божанствени храм. И одатле чу да је то острво [угарско] заузето. Подигавши се иђаше ка Београду. Када је био на месту званом Главица, обедовавши, изиђе да лови; и док је још ловио, узео је крагујца на руку своју. Узевши га није [га] носио како треба, он, који је досада све како треба и на удивљење изводио и чинио; и нагибао се на једну и другу страну као да ће са коња пасти. Обухвативши га са обе стране, вођаху га до стана. И кад је био у шатору, он лежаше – а то беше свима дирљив призор –  испустивши само један глас: “По Ђурђа, по Ђурђа” –  говораше. И тако ништа није говорио до ујутро, када и дух свој предаде Господу.

Престави се године 6935 [1477] у 19. дан, месеца јула, у суботу, у 5. час дана.

Када је са коња био скинут, био је у граду наједанпут такав страшан гром изненада, какав никада нисмо чули; од тога часа и тама би у целом том крају тако да се мислило да је ноћ која се у залазак сунца мало просветлила. А ово беше у подне...

...И у осталом, дакле, могло се са Јеремијом пророком оплакивати опустење Новога Сиона, као он тада [што оплакиваше]. Јер, ваистину, где се наједанпут деде све светло и красно што је унутра и напољу? Где су кола оних који играју, где црквена сабрања? Где су саборне свечаности и молитвене литије у околна [места]? Наједанпут све постаде гадост пустоши, све се преобрази, све постаде као да ничега и нема, све се испуни горчином; хумке се распадаху и сагореваху, а народ је једанпут био изгоњен, а други пут се усељаваше; често се догађаху неке нове и неугодне [ствари] онима које владају и видело се оно што се заиста пре овога у сновиђењу предсказиваше: од запада као да стари орао, покислог перја, овде од куле на кулу прелеташе и обладаше.

А догоди се и друго знамење. Када је пала дубока ноћ, а ми нисмо спавали, ваистину Христову долажаше са запада, с оне стране реке [Саве], као јечање трубе и по мало се повисиваше док није изгледало да је на Сави [на половини Саве], затим пред кулом, а онда по целом граду, од врата до врата. А ово није брзо пролазило, него [је трајало] два или три часа тако да је изгледало као да долази истоимени [Стефан] када [глас] не би долазио од Запада, или [као] да је нека војска, тако да смо изишли да видимо шта се догађа и упалили смо огањ.

Догоди се и овај призор: из градске велике цркве у ваздух подигле су се часне иконе, и, гле, као по чину који ће бити приликом другога доласка [Cтрашнога суда]: Царица, дакле, и Владичица и Јован Претеча са обе стране лика Спаситеља; и иконе дванаест апостола – по шест како треба са сваке стране –  што смо мислили да је у славу и заштите града. А оно беше у часу смрти, јаој!

Догоди се пре престављења истоименога [Стефана] 17. дан тога месеца; пустио је ваздух с неба као искре на град које и паљаху, а онда се угасише. А пре овога –  узвитлани вихор скину кровове црквене у граду и сврже [их] на земљу и поруши многе куће и кућу сестре деспотове.

А ми, иако примисмо заповест која превазилази наше снаге од свеосвећенога кир Никона патријарха, српских и поморских земаља, [да напишемо ово житије], [а] он је тада тамо дошао; па још и од војсковође и осталих изабраних [ово примисмо], али пошто је тада такво време било, остависмо да се [око овога] потрудимо. Четврте године од његова [тј. Стефанова] одласка Господу, он се сам јавио и као казном је претио да ће бити кажњен [ко [ово] не изврши]. После овога, опет, када сам са свима својима био у странствовању, дошао је у моју кућу, где сам био недостојан да га примим, и заповеди ми да извршим обећање. Зато ако и нисмо били у могућности, потрудисмо се изложити [његов] живот.

Ако постоје неки који више знају [Стефанова дела] и који су тамо били сажитељи његови, или су веома писмени и оштроумни, добро је заиста. А ако се до данас нико не потруди и овде [нађе] које недостатке или [што] излишно, што није потребно или је грубо, пошто је дошла заповест и одређен начин [рада], нека се [касније] све доведе на своје место.


Прилагођавање на савремени српски језик Лазара Мирковића 

НИКОН JЕРУСАЛИМАЦ 

(око 1380 – после 1468)

ОДГОВОР О СТАЊУ ДУШЕ ПОСЛИЈЕ СМРТИ 

[НИКОН ЈЕРУСАЛИМЉАНИН ЈЕЛЕНИ БАЛШИЋ] 
О душама прије упокојеним [отишлим], ради чега вршимо њихов спомен, питаш нас, а ми као што смо навикли из [Светог] Писма Твојој преподобности одговор ћемо дати: 

Трећине чинимо зато што у трећи дан човјек мијења свој изглед [вид]. Деветине пак зато што се тада растаче сав састав [организам], остаје једино срце. Четрдесетину зато што се тада и само срце распада. Тако се и постанак [човјеков] збива: у трећи дан се образује срце, у девети се згушњава у тијело а у четрдесети [човјек] задобија савршени изглед [вид]. Са тога разлога душама вршимо помен. Треба знати и ово: четрдесет тужних дана по Староме [Завјету] на троје раздијелише Свети Апостоли: на трећине, на деветине и четрдесетине. Јер тако се јави и сам Господ послије тродневног васкрсења ученицима својим, при закључаним вратима, и дунувши на њих рече: “Примите Дух Свети”; и послије осам дана опет: “Гле, по васкрсењу, осмог дана по други пут јави им се”. То што евангелист каза “послије осам дана” –  васкрсни дан није у њих убројао, а са њим броје се –  девет. На тај начин вршимо од погребења до деветине други помен побожно усопшима, а такође [вршимо] и четрдесетине, пошто се у четрдесети дан вазнесе Господ наш Исус Христос на небеса и сједе с десне стране Оца. И то је разлог због кога вршимо помен душама. 

Светога пак и великога Макарија чули смо овакву повијест која нам није непозната: Док је једном ходио велики Макарије кроз пустињу са својим ученицима, видје ангела Божјег како иде с њима. И запита га, говорећи: Ко си ти? И рече: Анђео сам Божји и послан сам од Бога теби на помоћ и чување. Тада му рече слуга Божји Макарије: Реци ми Господа ради, шта су трећине и деветине и четрдесетине које је примила Црква Божја да врши за упокојене. Одговори анђео, говорећи: Чуј, слуго Божји Макарије: ни једну бескорисну ствар није Бог заповиједио да се врши у Светој Цркви Његовој. Тако када неко од нас буде послан од Бога да узме душу некојега човјека по божанској заповијести, и пође душа са њим, сагласно заповијести Човјекољупца Бога, још се не односи та душа, него се приноси својима, ради њене утјехе, до трећега дана. И уколико душа жели она иде и походи са анђелом сроднике. А од трећега дана већ се узноси свака душа хришћанска, која је крштена светим Крштењем Христовим, и иде и поклања се Господу Богу својему, по угледу на васкрслога из мртвих трећи дан Христа Бога нашега. И даље кад се одрже трећине за ту душу и саврши Света Литургија за њу, подсјећа је анђео и говори: данас је божанствена жртва принијета Богу за тебе. И излази, дакле, она отуда да би анђео показао души одговор за три дана –  сва добра праведника. И за три следећа дана –  муке грјешника, које гледајући, осуђивана својом савјешћу и своја дјела изобличавајући, боји се и страши, не знајући још увијек какав ће бити одговор Владике, и гдје ће она бити предана. И после тих дана поново је приводи анђео пред Бога, па пошто се опет изврши на земљи девето служење за њу, анђео јој то опет казује, и задобија неку утјеху због молби и молитава вршених у Цркви на земљи за њу. Потом опет чекајући та душа до четрдесет дана, тек тада прима припремљено себи мјесто по дјелима својим. Ради тога и тада врше опет за њу на земљи Свету Литургију. И тјеши је анђео казујући јој: данас опет на земљи врше за тебе помен и молитве. И тако од тога четрдесетога дана зауставља се коначно душа у ономе било шта да је што је стекла по својим дјелима. И ово се тако догађа са побожним хришћанима, а са нечестивим и грешницима не бива тако. 

Са српскословенског изворника превео Митрополит Црногорско-приморски Амфилохије 
ПОВЕСТ ТУЂИНА И ПЛЕНИКА

Седох и смотрих како теку бескорисно.

Обретох свест моју трому, ум мој одрвењен

и намучену ми душу љуто уништену.

Остави душо сласти, не теци у неизвесно,

да не предухитри те смрт

и да не получиш спасти се.

Лукава недра помрачују душу моју.

Срп изоштрен жети чувства.

И месо трули од мноштва зла мојих.

Очи покри, никако угледати.

Руке и ноге изнемогоше,

крепост не имајући сасвим.

У добро сумњам, у лукаво више.

Као птома, као пас.

Као туђин и пленик бескорисно спавам.
Савременa  језичкa верзијa према: Павловић М. Антологиjа српског песништва. Пето, допуњено   издање. — Београд: СКЗ, 1984. С. 60.

НЕПОЗНАТИ ПИСАЦ (ХVI – ХVII)




ПОВЕСНО СЛОВО 
О ЖИВОТУ И НАЛАЖЕЊУ СВЕТОГ И ПРАВЕДНОГ КНЕЗА СТЕФАНА, НАЗВАНОГ НОВОГ, ПОРЕКЛОМ ШТИЉАНОВИЋА

(4.октобра)

Владико, благослови!

Божаствено писање слушаоцу и љубитељу овога велико јe благо, вeћe него ли сребро и злато кoje лежи у царским ризницама. Jep ако јe сребро и злато скупоцено, оно јe мртво и ничим се по дејству не разликује од бронзе и железа. Речи, пак, божаствене живе су и делотворне, као што рече васељенски учитељ, блажени апостол Павле: „Реч Божија жива је и делотворна и оштрија од сваког двосеклог мача”  (Jeвp. 4, 12). Њом и побеђујемо неприjaтeљe духовне и црпемо много богатство из мудрости божаственог писања, јep у њему разумевамо како ћемо правоверно живети, како се злим мислима супротставити, како изнаћи правду и по њој  све чинити, како греха ослободити се, како Богу угађати и све остало. Као што, с друге стране, апостол, шаљући посланицу Tимотејy, пише: „Свако Богом дано писмо кориснo je за учење, за васпитање, за прекоревање, за утеху; да савршен буде Божији човек, за свако добро дело припремљен”
 (ІІ  Тим. 3, 16-17). Што и Господ рече: „Сваки књижевник сличан jе дому Владичином, човеку богатом, који износи из ризнице своje старо и ново” (Мт. 13, 52); што говори: старо – којe je у Старом Завету писано. Као што се и у Књизи Постања oбјављује како праведни Богу угодише, како противници одгурнути беху.

Збише се, пак, чудеса већa него у Изласку Израиљевом, као и у осталим Mojcијeвим књигама, о судијама, о царевима и пророчким повестима и богонадахнутим мудростима –  и од свега у Старом Завету. Желећи доласком да  испуни истину, као што јe и сам почетак и кpaj свему, безначелни и бесконачни Господ наш и Владика свему Христос, рече: „Не дођох разорити закон или пророке, него испунити." (Мт. 5, 17) Jep колика су [чудеса] у формалном закону, она су, опет, стара, али сва су света, чедна и лепа. Но​ва, пак, нису таква, него много милија, и светија и cjajнијa, више него ли сунце од луне и умножавајући се cиjajy. И шта говорим о сунцу и луни овоj видљивоj? Твар су они ако и светле. Праведно, aко jе сунце творац и саздатељ моj Христос, засиjавши од Деве и сва испунивши npoвиђењa cвoje тajне и телесно узашавши на небеса и оданде пре сиђе бестелесно, рекавши божаственим апостолима своjим: „Идите по свему свету, проповедаjте Jeванђеље сваком створењу” (Мк. 16, 15) и „Крстите у име Оца и Сина и Светога Духа” (Мт. 28, 19); „Коjи се крсте и вepyjy, спашће се; a коjи пак не вepyjy и не крсте се, осудиће се” (Мк. 16, 16).

Откако апостолска проповед зacијa по васељени, отада безбројни зборови светих просијаше: апостоли, светитељи мученици, патријарси, писци историја, испосници, праведници; као што и oвaj засија мeђу праведницима, коме сада успомену славимо – свети и праведни Сте​фан. Jep ако последњих година беше, живећи као Стефан, недавно међу праведницима ранијим збоpyje у Царству Небеском, као што ми сведочи божаствена реч, jep рече Исус мој: „Многи први биће после​дњи, и последњи први” (Мт. 19, 30). И опет рече: „Хоћу овом последњем дати као и првом” (Мт. 20, 14). Блажени oвaj и достохвални  Стефан, ако и у последњим родовима засија, међу првенце прибројан би.

Овим xoћy сада о животу [светог] благодаћу Христовом реч пpojaвити. И о незнању мом нужно ми je проговорити. И, опет, бојим се yћyтати, јер иза много година од престављења светог покренут на ово дело бejax. И није ми лако прећутати пред двојицом митрополита: једним који je заповедио и другим који je благословио. A ja, страх са радошћу помешавши, сматрам како је милост Божија велика и милосрђа Његова безброjнa. Jep из сувог камена источи воду људима Израиљевим. Вапим и клањам Му се да и из сувог камена срца мога источи тугу, да ми глухом и немом разврзе слух и језик и почнем говорити jacнo:
„О свеблаги Владико мој, све Ти je узможно! Одврзи глухоту мојих душевних ушију и немост умног језика мог да оно што чух разумем тачно и искажем jaсно повест Твога угодника Стефана праведног на корист оних који с вером слушajy и пазе”.

Разумех, дакле, како je кориснима све од користи. И од пророка више него од самог покретача, језик пророчки ума Светог Духа позajмљујем. И колико слушасмо и разумесмо, које и оци наши казиваху нам, и опет кажем: „Веровах, зато и говорих, и ми, веровавши, казиваћемо вам” (ІІ Кор. 4, 13),  као што и нама речено би. 

Овај свети и праведни господин мој Нови Стефан беше родом с оне стране Захумља, где је област кoja припада Јужном мору, под влашћу  дужда градског, то jeст венециjaнског. Тамо рођен би и васпитан праведни Стефан, у жупи названој сада Паштровић. Доспевши, пак, узрасту вojничког мужаства, и бивши уман и храбар веома, чини ми се и књижевним знањем научен, налажаше се при владајућим тада српским деспотима, и добро и угодно cлyжeћи Bлaдики своме, како божаствени апостол рече: „Слуге, послушајте господаре cвoje!” (Еф. 6, 5), што je угодно пред Спаситељем Богом. И опет: „Слуга који испуни вољу господара свога над свим имањем поставља се” (Лк. 12, 43-44). А свети и праведни Стефан ово на уму имајући и довољно послуживши владару своме, прими од њeгa наследство – у наслеђе себи део земље медосладосне, садашњим обичајем звани Срем. И плодове богате изобилно делише свих година: пшеницу и вино и друго све, ничим оскудно.


И тамо усели се у једно градиште јадно и ненарочито. Ма колико да и раније беше јадно, сада је још јадније. Но тада не беше јадно док свети живеше у њему. Како ми се чини, тада беше славнији и нарочитији од царских градова. Не зато што је зидинама опасан, или у висину извајан и изгледом запажан издалека, или многим народом увећан, него имајући у себи овог дивног мужа, светог и праведног Стефана, јер подобан беше дому Јовову или Корнилијеву. Код Јова се каже: “Беше човек, не по другој некој, него по самој божаственој речи, праведан, непорочан, благочастив и уклањаше се од сваке неприличне ствари, стичући стада и јармове воловима, камилама и магарицама” (Јов. 1, 1-3).

А овде је прикладно рећи: беше муж Стефан, свети, праведан, преподобан, благочастив, странољубив. Уклањаше се од сваке зле ствари, стицаше не стада и јармове воловима и другим животињама, него вером у Оца и Сина н Светог Духа сијаше благочашћем, изобиловаше странољубљем, и страхом божаственим свагда ограђиваше себе, Духом Горе Господње поступаше, ум свагда упућиваше ка Богу, страшни суд умним очима као пред собом гледаше. Имаше помоћницу себи, супругу своју, блажену Јелену, веома побожну и доброчинитељну, како ми неки казиваху о овој многосветој, која се у добротворењу подвизавала. И беше сама, пазећи о себи. И ка Богу упућиваше сву мисао и ум, јер не беше лукава као Јовова, него беше гостољубива као Сара Авраамова, и не беше среброљубива као Јевдоксија царица, изгнана из царског града, среброљубивој страсти тужитеља, и покајању проповедника Златореког Јована, него пазише на сласти духовних речи. И призиваше у дом мужеве који су се о уму духовног расуђивања старали и у бестрашћу сијали. И од њих примаше ум побожношћу усправљања. У свему се угледаше онима који су у побожности прве засијале Царице, и именом и старањем.

А Стефан свети и праведни, власт држаше законито и са страхом Господњим, иноке љубљаше, и свагда за трпезу са собом позиваше их и чињаше милостиње многе ништим и манастирима. А тада веома љути ратови захватише Српску земљу и, чини ми се, безмало сву опустошише, грехова ради наших, по Божијем допуштењу ђаволу и преступнику и оном ко не жели добро, шаљући триклете и безбожне Агарене. А свети и праведни Стефан много мужаствоваше и супротстављаше се том безбожном народу. Страшним им се чињаше и много бојаху га се, не смевши нити приближити се светом, јер слушаху и о храбрости његовој и о страху према Богу.

Још једном, пак, чух од човека неког како говори о побожности светог. И исприча ми дело дивно у коме се по свему угледао Јосифу прекрасном, а чини ми се да га је овде и превазилазио. Приповеда Свето писмо Јосифа дела велика и дивна и приказује шта ће се жељено после испунити достигавши истину. Јосифа отац волеше, а браћа мрзеше и продаше у Египту. Господарицом облаган, и у тамницу доспе. Цару снове протумачивши, господар Египта постаде. И житнице напунивши, у глади хранише народ, али сребром, као што јавља Свето писмо, као што и браћу надмудри ставивши им у вреће сребро узето од њих за пшеницу. А светог и праведног Стефана још су чудеснија и виша и слађа дела од ових, јер су у благодати. Код Јосифа још не би речено „Онај ко продаје пшеницу скупо, од народа је проклет”, нити речено „Продајте имања ваша и дајте милостиње и створите себи благо на небесима” (Мт. 19. 21; Лк. 18, 22). Овде обоје исказа се и још више умножи за исправљање живота нашег. Но, молим вас, браћо и оци, слушајте са пажњом дело Светог!

Некада глад велика беше у крају том где свети живеше –  и чудим се како глад задеси такву земљу, од искона изобилну и свагда плодну. Или велика суша беше, или нешто друго. Мени се чини да ништа друго не беше до љути ратови који допадоше много година од проклетих и безбожних Агарена. И често плењаху земљу и одгоњаху говеда и другу ратарску стоку. И људи, у збеговима живећи, не могаху семена засејати, нити, опет, жетву пожети од таквог насиља безбожних Агарена. Тада нађоше се светог Стефана житнице препуне. И људи многи долажаху и мољаху светог да им прода жито и узме од њих новац. А свети и богољубиви Стефан скруши се у души и сажали на људе мучене глађу. И опомену се како су богати због немилосрђа пали у ватру гејенску дозивајући Авраама: „Оче Аврааме, помилуј ме!” и пет девојака, како затвори се ложница због немилосрђа и опет праведног судије, који рече онима с леве стране: „Огладнех и не дасте Ми јести” (Мт. 25, 41-42) и друго; још, пак, и страшнијег: како ће послани бити у огањ вечни (Мт. 25, 46), а деснима рече: „Гладан бејах и нахранисте Ме” и како слатки глас к њима рече: “Дођите, благословени, наследите припремљено вам царство” (Мт. 25, 34-35).

И овај пожеле с њима наследник бити, што и би, јер не пожеле нити од једног узети новац, него разда све жито и исхрани народ мучен глађу. Сам жељаше наситити се анђелске хране, тамо где чува Господ све који Га воле. Тамо разастре ум и тамо гледаше. И тако добро управљаше побожношћу и у подизању својих врлина никада не понесе се, све чинећи по оном што је рекао пророк, односно више по ономе што је пророчко из уста Духа Светог: „Служите Господу са страхом и радујте Му се са трепетом” (Пс. 2, 11).

Све, пак, чињаше блажени и увек спомињани свети и праведни Стефан са страхом и радошћу: ако милостињу даваше, ако молитву твораше, ако у рату побеђиваше, ничим, пак, не узношаше се, само са страхом Богу захвалност одаваше. Да, чују се сада мирјани како говоре безумне речи да није достојно хришћанима нити помислити тако нешто. Говоре сада многи од световних људи како можемо богоугодна дела чинити а да иноци нисмо, него у свету живимо, о дому бринемо, властима радимо, данак дајемо, жене и децу хранимо и друго много што нас спречава да чинимо добро. А нисмо као иноци без жена и без деце који могу свагда добро чинити ако хоће. А ја кажем на такве гласове: Јао, вашој последњој лености и нераду! Како говорите да вас спречава много шта у доброчинству ако можете разумети да вам ништа не смета до леност и обмана века овог? О дому ако бринете, старајте се и о дому вечном, где нећете живети педесет или сто година, него у бесконачне векове.

И овај свети и праведни Стефан следише добро ка вечним временима и ништа му не засмета да се тамо усели. Иако произносим житије мирјанина овог, ја ти показујем не од себе, јер немам нити једно савршено дело у себи, него према божаственом Писму предајем ти сведочење ако имаш воље. „Беше,  –   рече,  –  Јован Претеча крстећи у пустињи Јорданској и долажаху к њему цариници и крштаваху се од њега исповедајући грехе своје” (Мк. 1, 4-5; Лк. 3, 3).  „И говораху: “Шта да чинимо?” А он говораше им: “Онај ко има две хаљине, нека да једну ономе ко је нема; такође и брашна”. И војници говораху: “Шта да чинимо?” И говораше им: “Никоме да не учините зло, нити да га оклеветате и не узносите се нити изнад кога и задовољни да будете платом својом” (Лк. 3, 10-14).  И Господ рече: „Као шго желите да вама људи чине, тако и ви њима чините” (Мт. 7, 12; Лк. 6, 31). И затим: „Кад све што вам је заповеђено учините, тада говорите: као непотребне слуге јесмо, што дужни бесмо учинити, учинисмо” (Лк. 17, 10). И јуноша неки рече Господу: „Све ово учиних од младости моје”. И рече му Господ: “Ако си ово учинио, у близини ћеш бити царства небеског” (Лк. 17, 21-22). Ово је, пак, довољно за корист онима који прате. А ми настављамо даље приповедати о светом и праведном Стефану.

Овај, дакле, живеше у побожности, као што раније рекосмо.  И    ратови 

турски умножише се и земљи Српској плењење настаде. А свети, уочивши  такво насиље, напусти Срем и дође ка кнезу пеонском, то јест краљу угарском; не због нечег другог, него свети муж и богољубиви не хтеде крвопролића чинити. Краљ, пак, овога прими са радошћу, једно због храбрости, а друго због врлина и ума. Даде му већу власт него што имаше раније: села многа и градове велике. Усели се свети у један од градова које му је даровао краљ угарски. И би тамо добродетељно живећи. Пређашњи живот још више надилажаше. Праведни, дакле, свагда плодитељ врлина би. Иако у изгнанству, не угасише се, него умножавајући распаљиваше их, као што чињаху мученици у дане мучења, а за њима исповедници у дане иконобораца. Слушасте, уосталом, преподобног оца Теодора Студитског и друге многе оце како у изгнанству од иконобораца много љуто претрпеше, али богомдане им врлине не угасише. И свети овај, ако и пређе тамо из нужде због проклетих Агарена, у тој земљи врлину разастираше.

И по неком времену задеси га крај садашњег живота и ка будућем весељу пређе. И узиђе душом тамо где жељаше од младости. Тамо узиђе где Павле усхићен би. И слуша неизрециве  речи, које су недопустиве човеку говорити; јер нису тамо речи којима говоре људи, него анђели, и људима су недостижне –  и како их могу људи, телесно размишљајући, достићи? Онде Павле би, удиви се и рече: „О дубино богатства, премудрости и ума Божијег!” (Римљ. 11, 33). Тамо узиђе душом Стефан. Угледа пророке, апостоле, светитеље, мученике, поснике, праведнике и што да спомињем све, него све чинове анђелске и самог Владику анђелског.

А свето тело његово погребе госпођа са слугама близу града на месту красном и нарочитом. А госпођа, блажена Јелена, по престављењу светог обави све надгробно, као што доликује господи благоверној. И слугама раздаде пристојан део, праштајући им ако ко жели да иде. А сама, бојећи се од плењења агаренског, оде у Немачку земљу.

После, пак, неколико година Агарени пленише Угарску земљу. Дођоше и у град где свети, поживевши добродетељно, престави се ка вечним обитељима. Ови проклети, зловерни и безбожни Агарени тамо дођоше. И град заузеше. Належе по улицама градским војска многа. Тада по провиђењу божанском у ноћи дубокој тишина међу војницима настаде. Јави се зрака нека светловида на месту где би погребено тело светог и праведног Стефана. И ово видевши војска агаренска, сиђе са ужасом и удивљењем на место то. И почеше копати мислећи да би ту благо могло скривено бити, јер ови од искона нису светољубиви и богољубиви, него среброљубиви. А нама хришћанима, који у православљу сијамо, јавља се ризница сакривена – насеље јеванђељског ума. А ови Агарени погрешише у ономе за шта се надаше наћи. Раскопавши, пак, гроб, видеше светог тело како лежи, и са одећом, миомирисе слатке испуштајући. Удивише се недоумевајући се  шта је. Разумеху од правоверних који ту беху да не знају ко је то. Известише Амира војници. А он и сам, видевши свето тело, задиви се. И призва људе који се ту затекоше. Упита их ко је ту погребен. И који знадоше рекоше му:

„Нико други ту није погребен осим један властелин овог града и земље околне, господин веома богољубив, вером хришћанин, родом Рас”, јер тако Угари називају Србе, „именом Стефан господин тај беше”.

Разуме, пак, Амир како је сродник њему; пошто и Амир тај беше рођен где и свети. И оробљен бивши, одрекао се, непорочни, вере окајане. Међутим, љубав сродства побеђује. И светог часно прими.

А глас прошири се ускоро на многе стране о налажењу светог. Чини ми се да и знамење не мало настаде због светих моштију. По провиђењу, пак, неком божаственом дођоше Амиру иноци побожни, Светим Духом подстакнути, и измолише од Амира свете мошти. А Амир, примивши дарове од њих, предаде им многоцени дар.

А они, жеље не погрешивши, изгледаху као купци који траже леп бисер. Са радошћу положише на кола часне мошти и са њима стигоше у свој манастир, који је у Фрушкој Гори, храм Рођења Богоматере. По саздатељима његовим назван би Шишатовац, у земљи Срему, где раније свети богоугодно живеше. О чуда сваког! Земљи коју је волео користи дарује. Јављено је било у манастиру о доласку светог. И игуман са свим иноцима богољубивим са радошћу изиђе у сусрет, појући псалме и песме које душу хране. Скинувши [мошти] са кола, положише их у цркви са кандилима добромирисним.

Од тада па све до данас многа знамења и исцељења од светих моштију

благодаћу Христовом догодише се. И сада трају не престајући, јер којигод људи, ранама и разним болестима савладани и од духова нечистих пострадали, са вером прилазе тамо, сви исцељење  примају и радујући се својима одлазе. А оне који не верују, како могу исцелити његове часне мошти благодаћу Христовом? Такви за неверство своје празни одлазе, јер без вере нико неће добити што хоће, јер и крвоточива да није веровала, не би се дотакла руба хаљине Исуса мојега, како и сам рече: „Вера твоја спасла те је” (Мт. 9, 22; Мк. 5, 34).

„И где су сада [мошти]?” –  будаласто говоре неки, светог оптужујући, и свето живљење и часне мошти, што и ја чух од неког који мишљаше да је мудар. И због безумних речи урачунах га у јуродиве.  Ја, пак, разјаривши се духом, рекох да заграде се сва уста која говоре неправду. И верујем да се Христовом благодаћу заградише овим пројављивањем врлина светог, као и раније што беше у дане налажења светог тела. Сатана многима усади мисли хулне у срца, а из срца њихових речи неприкладне шаље. Због тога отета беше од тела рука његова и однесена у Град царствујући, у коме је седиште Патријаршије. Видевши и разумевши благодат божаствену која је на њој била, часно је обљубише са сузама и говораху:

„Заиста је на овој руци посета деснице Вишњег!” И отуда се донесе рука његова и положи на место своје.                           

А тих дана, слушајући о налажењу светог, блажена госпођа Јелена далеко беше, у земљи Чешкој. И пожеле поћи и видети оно о чему слушаше. Међутим, забрањено јој беше од тамошњег владара, јер јој говораше:

„Не иди у област безбожних Агарена. Ако ли и пођеш тамо, имовину коју  имаш никада не односи одавде”.
А она некако мудро доскочи, и оно што имаше, све раздели сиротима, и ништима, и удовицама и онима који су у тамницама, осим што остави оно што може са собом понети. И ушавши у лађицу, путоваше низ реку Дунав и дође у манастир. Очима својим видевши свете мошти супруга, с љубављу их целиваше, сузама омивајући. И говораше умиљене речи:

„Блажен јеси, Стефане, и добро ће теби бити! Помени и мене, која сам се с тобом много о добрима саветовала, како да и ја задобијем део неки одважности према Богу, коју ти имаш”.
И потом постриже власи. Уместо имена Јелена, назва се Јелисавета 

монахиња. Даде манастиру колико беше донела из Немачке земље: пехаре, и риза мало и књигу која припадаше светом, а у њој Псалми Давидови и други устав црквени – красан састав. И потом три године поживе, од манастира удаљено око три попришта, с оне стране [Фрушке] Горе, ка реци Дунаву, у молитвама и посту, како је долично монахињама.

Затим престави се и пренесена би у манастир. Погребли су је у црквеној припрати, са леве стране. А светог Стефана лежи свето тело посред цркве, ка десној страни. Ту су прочитане песме црквене.

А ми, браћо и оци, чувани Светим Писмом и верујући ономе што је у њему опевано и прослављено, у Тројици једином Богу част и хвалу непрестано узносимо, Оцу, и Сину и Светом Духу, и сада, и увек и у векове векова. Амин.


Превод Томислава Јовановића
НЕПОЗНАТИ ПИСАЦ 

(ХVI – ХVII)
ПОХВАЛНО СЛОВО 

СВЕТОМ И ПРАВЕДНОМ СТЕФАНУ ШТИЉАНОВИЋУ

 (4.октобра)

Велика похвала и украс цару је венац и дијадема, и без овога не доликује цару бити. Ако ли цару доликује венац и дијадема, колико још више доликује праведном и венцеименитом Стефану спомен украсити похвалном дијадемом. И оне који желе царски венац и дијадему припремити, велики их подвиг и трепет држи и мучење подузима, јер боје се да у чему цару венац неугодан не буде. И више него код њих дрхти рука и ужасава се срце онога који жели похвалом украсити спомен светог. Ма колико да и они својом вештином прикупљају ствари прикладне царској дијадеми: сребро, злато, порфир, камење скупоцено и бисер блистајући, ми, пак, још више ствари прикладних прикупљамо, успомену светог да похвалимо. Уместо порфира – похвалу  врлинама праведног, и уместо сребра – проверене  речи духовне, које Дух  Свети устима пророчким разјасни, као што говори пророк и Богоотац: „Речи Господње су речи чисте, сребро у ватри очишћено од земље, седам пута претопљено” (Пс. 11, 6). Уместо злата блистајућег – златосијатељне речи апостолске, и уместо бисера блештећег – скупоцени  бисер, разум богогласних речи,  уместо камења скупоценог – “један камен скупоцени, крајеугаони, који је Христос” (Ис. 28, 16; Еф. 2, 20),  јединородни “Син и Реч Божија, који је пре века овог са Оцем и Пресветим Духом” (I Јов. 5, 5-7), “Коjи из небића у биће сазда све, видљиво ово и разумно невидљиво, што је на небесима и на земљи” (Кол. 1, 16), Који је анђелима и људима једини цар и обдржатељ садашњег живота пролазног и будућег века бесконачног, Који је дао људима прве законе и осмислимо светим  пророцима, и затим Сам испунио Своју провиђења тајну, давши благодат и силаском утешитеља Пресветог Духа, упремудривши апостоле, и пославши их у све крајеве земље да проповедају славно Његово због крста провиђење, као што сам рече: „Идите у све народе, проповедајте Јеванђеље царства” (Мк. 16, 15), „крстећи у име Оца и Сина и Светог Духа” (Мт.  28, 19), „који крсте се и верују, спасени ће бити, који се не крсте, осуђени ће бити” (Мк. 16, 16), јер тако заповеда Господ наш Исус Христос, желећи свако људско спасење, и онима који желе спасти се, да у ум истински дођу и виде скривено. И којег год човека срце гледа и мисао разуме, примиће божаствене благодати, као и овај праведни Стефан, коме сада спомен постарасмо се расветлити гранесловљем.


И одакле овог мужа праведног и светог да почнемо врлину оглашавати, јер о овом праведном Стефану, како раније испитасмо и према уму датом нашој худости, исписивањем Слова живота његовог изложисмо вам? И сада још у сладост похвалне беседе његове говорим вашим богољубивим душама.

Овај свети и праведни Стефан би рођен с оне стране Захумља, близу Јужног мора, дивног сасуда јужне топлоте, благодати Пресветог Духа. И од родитеља на светом крштењу венцу истоименито име доби, јер венац јелиногрчким именом стефос назива се. И овај, коме вишња десница награду врлине – небески венац, дарова, тако име доби. И колико приспеваше узрасту, још у дечачком сазревању, умножавајући према Богу знања, испуни се и веома богољубив показиваше се.

А Господ, саздавши на једном срцу људе, и који седи на високом пре-столу херувимском и гледа у бездане и дубине срца сваком човеку док лежи, [његове] нарави, жеље, ревности, [учини то] и васељенском учитељу, божаственом м великом међу апостолима, Павлу, коме виде срце које је смогло сместити толики бисер учитељства и проповедања. Међутим, иако и прогонитељ [хришћана] беше Павле испрва, али независно као фарисеј, но управљајући се по пророчком закону, и њега улови Христос одозго обасјањем када иђаше у Дамаск довести у Jерусалим свезане оне који су изговарали име Исусово. А добри Господ наш, видевши његову ревност, преобрати је у још већу, како би привео ка Исусу све народе свезане учењем благовести, као што и сам Павле говораше: „Који ме изабра из утробе матере моје и спознавши ревност срца мога, ка већем упути ме, јер благовест мени откри” (Гал. 1, 15).

А мислим да и Стефан из младости ка вишем напредоваше. Узрасту доспевши, чини ми се да се и књижевном образовању поучи. Ретки су који такву врлину имају да, не напојивши чувства духовна, слова учењем сакупљају, као што рече Златореки Јован: „Онима којима на језику Дух Свети почиваше као на херувиму”. А овај говори у књизи својој бисеросијајућој, која се назива Бисерник или Маргарит. У њој, пак, пише: “Како је немогуће стећи разум здрав осим преко Писма, јер откуд”, рече, „према Богу разум добише богослови, и говорници и мудраци?”—од божаственог Писма. Од њега људима нарави усавршише се према врлини, од њега је вера православна утврђена, од њега животи и пошћења поправљани. Од познавања Писма сва добра родише се, а од непознавања божаственог Писма сва зла проистекоше: одатле јереси безбројне и раздори црквени, одатле пијанства и блуди и прељубе, одатле неверства и сва безумља, као што пророк говори: „Не сазнаше, нити разумеше, у тами ходе” (Пс. 81, 5). И Павле рече: „Не разумеше Бога као што треба узнати. Због тога предаде их Бог у неуки ум” (Рим. 1, 28).

А Господ заповеда предсказујући испитивања, него ум нам распоређује делове божаственог Писма, јер од овог разумевамо сва Божија хтења, као што и овај свети и праведни Стефан разуме Божија хтења било сам читајући, било слушајући другог читаоца. Сам потруди се заповеђена дела врлине испунити. Уз владајуће налажаше се и небеског слуга и наследник показа се. Војујући са непријатељима, и војске небеске суграђанин јави се. Страшан ратник постаде још страшнијим, ваздушним начелом  и влашћу желећи најпосле устројити се. И колико побеђиваше Агарене безбожне, утолико стране мисли одагнаваше и од богољубиве савести своје одбациваше, страх Господњи на уму свагда имајући, као што рече пророк: „Страхом Господњим свак уклања се од зла” (Приче 16, 6) и „Свакој мудрости која с Богом бива почетак је страх Господњи” (Приче 1, 7; 9, 10). И овим Стефан праведни свагда наоружаше се више него ратничким оружјем. Примивши у наследство део земље плодоносне и свагда изобилне, пожеле наследник бити у цркви првородних. И би Стефан тамо живући, као што се каза о Јову Авасидском, јер о Јову казује Писмо: „Беше човек који је живео у Авасидској земљи по имену Јов, праведан, непорочан, Божији поштовалац, и уклањаше се од сваког зла” (Јов 1, 1) и још држећи се безлобља. Тако и нама доликује и о Стефану рећи: беше човек Стефан, праведан. И стога што је праведан свагда помишљаше како никога невиног да не оскрби или у чему озлоби. И, по апостолу, „промишљаше добра не само пред Богом него и пред људима” (II Кор. 8, 21). И опет, што рече Господ: „Као што хоћете да вам чине људи, тако и ви њима чините” (Мт. 7, 12; Јеванђеље по Луки 6, 31). А непорочан је свако ко не чини лукава дела, као онај ко се назива лопов, разбојник, или блудник, или грамзивац или среброљубац. А ко се клони од сваког злог дела ових и овима сличним, од којих нарочито треба клонити се, и не само клонити се од њих, него и добра дела чинити, као што су милостиња, чедност, пост, мољење Богу свагда и молитва продужена, љубав нелицемерна ка ближњем, вера православна која је у Оца и Сина и Светог Духа. И свако који ова дела чини  Богопоштовалац је. Ако ко даје милостињу, Богопоштовалац назива се и било коју врлину ако има с правом вером, Богопоштовалац је.

Стефан се по овоме одликоваше и праведно живљаше имајући у срцу 

и  у уму поуку ка добрим врлинама. И посматраше смрт духовним очима: страшни суд, праведним награду и грешним одрицање жестоко. Овај постара се с праведнима наследити пространог [раја] бесконачно радовање  и весеље духовне насладе, анђелског појања и арханђелског ликовања. Живећи у правоверју и чистоти, милостиње непрестано чињаше и молитве честе узашиљаше ка Богу. Колико год се влашћу опасивао утолико више се правдом одевао. Хвалисању трага не имаше у срцу нити у души нити у мисли својој. Као што Јов беше: сиротима отац, удовицама чувар, гладнима хранитељ, нагима одеватељ. А још угледаше се на древне мужеве који су у врлинама просијали – на  Еноха правдом. Међутим, ако и Енох праведни угоди Богу и престави се не искусивши смрт, Стефан, пак, угоди Богу правдом ако и искуси смрт телесну, али избеже смрти духовној, јер  “праведници у векове живе и од Господа стиже им награда и старање  о њима од Вишњег. Због тога примају царство красоте и венац доброте из руке Господње” (Прем. 5, 15-16).

Прими Стефан венац доброте из руке Господње, јер гладним људима као Јосиф житодавац постаде, или још више од Јосифа, јер Јосиф за сребро пшеницу даваше људима у прехрањивању. Овај, пак, не узимаше сребра, већ прехрани људе гладне испунивши реч Господњу која каза: „Ако неко и чашом студене воде напоји некога, неће изгубити награду своју” (Мт. 10, 42). Јер за награду овај не заиска стећи сребрњаке или златник, већ живот бесконачни, што и доби по довољним годинама живљења свог. Измени живот садашњи и пређе ка будућем и неостаривом животу. Духом узиђе анђелом проведен. И  тамо узиђе где су безбројне тисуће тисућа бесплотних чинова. Тамо дође где је Авраам гостољубиви и са њим неизмерна глота. Тамо усели се где су пророка и апостола чинови и где праведници и преподобни непрестано веселе се, као што рече Јован богослов у Откривењу свом: „Потом видех”, рече, „и гле, народ мног, кога избројати нико не може, од сваког народа и колена и племена људи, и стајаше пред престолом и јагњетом, обучени у ризе беле и са фиником у  рукама својим” (Откр. 7, 9). А говори о овима и Андреј, кападокијски архиепископ, као што о њима и Давид рече: ,,Да их избројим, више их је  од песка морског” (Пс. 138, 18). Умножавају се они који раније због Христа пострадаше. И потом, пак, муке мушке поднеше „од сваког колена и језика и племена проливањем крви због Христа” (Откр. 5, 9). „Ризе своје беле убелише” (Откр. 7, 14) и победне положаје грана у рукама имаше и искреност срдачну као финици. И около престола светог поју веселећи се. Верујемо да и Стефан са овима пева духом сада у великој слави и радости имајући ризу убељену врлинама, блистајући као светилник. Јер рече божаствена реч: сијају праведници као светила и имајући чашу наливену мира многоценог – добре  мисли. И свагда збор ненарушен духовно ликује.

Свето тело погребоше његови у жалости на месту нарочитом. Велики плач настаде над гробом светог од супруге, блажене Јелене, и слугу његових, као некада над Јосифом што учинише људи у Египту. Међутим, не по дугом времену овај плач у радост претвори се, јер не усхте зналац срдаца, Господ, такву ризницу покрити гробом за многе и предати забораву, јер све види „и свима даје дарове по мери врлина” (Еф. 4, 7), јер је сам рекао: „Ништа није скривено што се неће открити и ништа није утајено што се неће дознати” (Мт. 10, 26; Мк. 4, 22; Лк. 8, 17; 12, 2). Такође и Павле говори: „Откриће Бог тајне људима и јавиће дела каква било да су”.

Објављује нам човекољубац Бог дивну ризницу – свете и добромирисне мошти светог и праведног, достојног хвале, Стефана преподобног, желећи славом својом божаственом засијати праведницима у великом позоришту, да гледа цели род људски и сви анђелски зборови. Светлост посла озго попут огња. Агарена безбожник војници чудо угледаше. Са журбом прах откри се и земља раскопа се. Мишљаху лакомислени наћи сребра ризницу. Међутим, погрешише што се надаху, јер сребро жељено не нађе се за лакомце и разбојнике и убице, већ свете и добрим мирисом дароване мошти – љутим убицама болест погубна и свирепим разбојницима  ђавоље прогонство.

Лакомислена стражо, узалуд свој труд уложисте, јер не нађосте оно што желесте пошто нисте светољубиви и богољубиви, већ волите сујетно и пролазно и чувате у срцима својим лаж jереси своје безбожне! Зато на поругу вам беше оно што нађосте –  светог и праведног Стефана. А хришћанима богољубивим и који у православљу сијају дивна похвала показа се, jер успоменом светих од давнина научисмо се Бога прослављати, као што рече пророк: „Бог прослављен бива у светлости светих, јер не постоји слава светих изван славе Божије” (II Моjс. 15, 11).  Јер [Бог] говори: „Онај који ме слави и Jа ћу га прославити и помиловаћу га ако га помилујем и сажалићу се на њега ако се сажалим” (I Сам. 2, 30). О таквоj ризници која се jави као многоизлечиво тело Стефана праведног које је у пољу скривено Господ рече: „Као човек који продаjе све и купује поље то” (Мт. 13, 44).  [Одиста га] купише са бригом и великом жељом придошли мужеви побожни, свим срцем желећи да имају у дому такав бисер, и избавише са почашћу из руку агаренског начелника. Положише [га] на кола са радошћу и путоваху са њим ликујући више од Богооца Давида некада пред сеновитим ћивотом. Стигоше у манастир свој веселећи се. Дође им у сусрет игуман са свим свештеним збором. Добромирисна кандила имајући, појаху псалме и песме духовне.

Узеше [тело Стефаново] на руке благодарећи што је отворио руку своју и наситио све милости. Положише га у храм где је раније боравио и [у коме је] пребивалиште Пресветог Духа, чудна дела објављујући силом благодати Његове. Демони ишчезаваху из људи додиром светог тела. И настрадали од духова нечистих ослобађаху се захваљујући благодатима сваким. И сви који са истинском вером прилазе и топлотом срдачном уз свети ковчег приљубљују се, ако и у последњоj беди болешћу савладани буду, опет ће исцељење примити. А који маловерјем обузети буду, празни ће отићи.

А ми, браћо, имајмо веру велику према светим као према блиским Богу! Говорећи светим који су на земљи, прослави Господ све жеље своје у њима, јер сам рече: „Она дела која ја чиним, они који верују у мене jош већа ће чинити” (Јв. 14, 12). „И апостоли рекоше некада Господу: “Придодај нам вере”. А [Господ] рече: “Ако бисте имали веру као зрно слачице, рекли бисте гори овој: “Покрени се и баци се у море!” И одмах не би се оглушила” (Лк. 17, 5-6).

И ми, пак, да хвалимо свете са вером и клањамо се светим ликовима. И свете мошти њихове са топлом вером целуjмо и поштујмо и клањајмо им се и верно празновање дана успомене њихове прослављајмо. А више него данас у спомен светог, преподобног и праведног Стефана духовно веселимо се и празнујмо -- не  у пиjанству и презасићености безмерној, већ у молитвама и мољењу и у послушању према врлини васпитања из божаственог Писма. Каже  се, дакле: да не отежају срца ваша јелом и пићем и бригом световном, jер брига световна смрт рађа, а брига за Богом покајање нераскајано. Јер покајање у живот вечни уводи, а живот вечни радости краја нема, као што и мука вечна плачу краја нема. Старај нам се, дакле, ослободити се плача и примити радост, којом радуjу се праведни који постараше се Бога уселити у душе своје. „[А] који [га], --  рече, -- примише, даде им власт чеда Божија да буду” (Јв. 1, 12). Као што и блажени Павле говори: „Који се Духом Божијим управљају, они су синови Божији” (Римљ. 8, 14). Онај ко има свагда на Бога мисао, Духом Божијим управља се, а чим се управља Духом Божијим, долази у весеље бесконачно.

Овај, дакле, праведни имаше у себи ка Богу истинско старање и духовним вођењем уђе душом у радост бесконачну, дарова људима својим оно што имаше раније у наслеђе, многоцени дар — свете своје мошти. Њему ми сада успомену прослављамо. Кличемо слободним гласом са весељем:

Стефан благодати источник,

Стефан венца истоименити дар, 

Стефан многољубазна мудрост,

Стефан богољубља сасуд,

Стефан благочашћа стуб,

Стефан врлина скровиште,

Стефан дивна похвала доброверног рода.

Зато у успомени његовој молећи се, сви притецимо са вером ка раци светој имајући у себи исцељењима обдарене мошти.

Речит буди нам светомилостиви заступник према спасном путу и умоли човекољупца Бога да избави нас од страдања иноверних народа и од сваког пропадљивог зла и од смртоносних мука. Немоћне укрепи, старе уразуми, младе  поучи, како би сви заједно, једнодушно узаслали славу у спомен твој. Прослави те Христос Бог наш, коме слава с беспочетним Оцем и пресветим и благим и животворним Његовим Духом и сада и увек и у векове векова. Амин.

Превод Томислава Јовановића





ЛАВРЕНТИJЕ ХИЛАНДАРАЦ






(краj ХVІ –  почет. ХVІІ в.)

ДА СЕ ЗНА КАДА JА ГРЕШНИ ЛАВРЕНТИJЕ ПОЂОХ КА СВЕТОМ ГРАДУ ЈЕРУСАЛИМУ ИЗ СВЕТЕ ГОРЕ АТОНСКЕ, ИЗ МАНАСТИРА ХИЛАНДАРА, ВЕЛИКЕ ЛАВРЕ СРПСКЕ



(Скраћено)

Први дан дођосмо у град Лимнос, и одатле отпловисмо у град Хиос, турски Саказ. И тамо видесмо многе красне и различите засаде и воћке. И отуд дођосмо на острво Патмос, где Јован Богослов написа свето Јеванђеље. И друга многа острва прођосмо и не сазнадосмо како се називају. И дођосмо на острво Станћој, и ту бејасмо. И ту се поклонисмо светој и великоj цркви…

...И сав род њихов. И дођосмо на место где излише Јевреји телећу главу којој се поклонише – кипу  идолу у Јелеонској Гори. И затим пођосмо на место где свети пророк Арон најпре жртву принесе у Јелеонској Гори. И ту исече анђео рода јеврејског шест стотина тисућа. И тамо путовасмо по Гори Синајској шеснаест дана. И у манастиру Синајском је 26 цркава. И вечит беше пред црквом где Турци клањају. И тамо видесмо место где Мојсије најпре виде купину огњем горућу и не сагараше. И ту се поклонисмо.

И затим повратисмо се ка граду Мисиру и, проборавивши време од неколико дана, пођосмо до светог града Јерусалима. И путовасмо по Раити два дана, где живљаху многе тисуће преподобних отаца. И тамо је црква Светог великомученика Георгија. И тамо су мошти свете Марине, којој ђаво пакост чињаше. И ухватив ђавола за власи, дављаше га. И тамо чусмо клепало и звечку. И обазресмо се овамо и тамо – никога  не видесмо, осим небо и земљу. И приђосмо Царевом врту. И [тамо постоје] лимунови који иду на цареву трпезу.

И отуд отпловисмо у град Родос. И из Родоса пођосмо на велики архипелаг Мисирског мора. Са десне стране велики град Александрија. Њега сагради велики цар Александар из основа пре Христовог доласка на 372 године. А са леве стране град Дамчат. И допловисмо у земљу арапску у град Бућерио. И одатле отпловисмо у град Решит. И одатле отпловисмо уз воду Нил у Египат. И дођосмо на поклоњење где Христос са Пречистом и Јосифом дође у Египат када побеже од цара Ирода из Јерусалима. И тамо се поклонисмо светом и часном месту. И ту вода лепа и слатка. И ту је смоква где обитаваше Христос и Пречиста и Јосиф Праведни. И тамо у Мисиру видесмо куће Јосифа Прекрасног. И под кућом беху 32 стуба велика. И видесмо девет житница које сагради Јосиф заповешћу цара фараона. Веома су велике. И видесмо поље где излазе кости људске од Светог и Великог четвртка до Вазнесења Христовог. И кости и кожа и све цело. И тако саме одлазе у земљу. И проведосмо у Мисиру много дана.

И пођосмо до Свете Горе Синајске. И путовасмо три дана. И нађосмо

на путу у пустињи бунар који је копао цар Александар у дубину четрнаест тисућа сежања. И јави му се анђео: „Не копај, јер вода неће истећи, него крв!”  И тако остаде до данас. И пођосмо напред на Црвено море, у град Суец. И ту беше копао Александар море  да га спроведе у Бело море. И постави меру, и виде да хоће потопити сву Мисирску земљу и тако остаде и до данас. И пођосмо из града више од четрдесет миља. И дођосмо где преведе Мојсије Израиљ преко мора. И ту беше дванаест извора, које Мојсије отвори жезлом. И до данас теку. И ту Марија, сестра Мојсијева, састави песме Мојсијеве. И путовасмо од дванаест извора у пустињу. И наиђосмо на путу на мерску воду коју Мојсије жезлом претвори у сладост. Путовасмо од Мисира до Горе Синајске дванаест дана. И зађосмо у Гору Синајску једно поприште. И нађосмо дванаест извора и седамдесет стабала финикових, о којима пише у Пророцима.

Из Мисира пођосмо ка светом граду Јерусалиму. И путовасмо двадесет пет дана до Јерусалима. И поклонисмо се гробу Господњем. И над Гробом гори четрдесет и четири кандила. И поклонисмо се Светој и Великој цркви и Светој  Голготи. И над Голготом тридесет кандила гори, као и где лежи глава Адамова. И поклонисмо се Силаску [Христовом]. И тамо је дванаест кандила. И поклонисмо се под Голготом где разделише ризе Христове, и где нађоше часни крст. И ту је четрдесет степеница. И поклонисмо се на месту где свезаше Христа, и где се сакри Богородица када Христа свезаше, и где се најпре Христос јави Марији Магдалени по васкрсењу. И видесмо гроб Јосифов, обручника Маријиног; и Никодимов, који  понесе крст Христов. И поклонисмо се стубовима из којих огањ изиђе. И камену који донесе анђео Богородици из Свете Горе Синајске. Ту је црква Васкрсења Христовог, и црква Јаковљева, брата Божијег, и црква Претече. И поклонисмо се месту где хтеде Авраам заклати Исаака, сина свог, усадивши га с вековима. И поклонисмо се месту где осудише Христа и, сплевши трнов венац, њему на главу положише. И поклонисмо се месту где роди Богородица. И ту је палата Јоакима и Ане, и Овчија бања, и ров Јеремије пророка. И видесмо језеро, где најпре цар Соломон цркву сагради на земљи. И видесмо [цркву] Свету Светих, где се Богородица девет година анђелском храном хранила. И упознасмо место где се Петар Христа одрече, и трипут петао огласи. И видех тамо у Сиону, у дому Зеведеовом, где Христос оми ноге ученицима. И ту би Тајна вечера. И ту сиђе Дух Свети на апостоле. И ту се престави Богородица. И ту су гробови Давида цара, и Соломона и других царева многих, и маслина где Христа свезаше. И гроб и цркву брата Божијег Јакова видесмо. И видесмо где Давид састави Псалме. И поклонисмо се цркви Светог Архангела, коју сагради краљ Милутин српски крај врата Дамаскових. И видесмо где Варух спаваше под смоквом у селу Агриповом 72 године пошто га посла Јеремија пророк. И видесмо где убише камењем архиђакона Стефана у потоку Кедарском. И поклонисмо се гробу Пречисте Богородице, и гробовима Јоакима и Ане у Гетсиманији. И ту је 50 степеница у дубину. И поклонисмо се месту где се сакри у пећини Христос са ученицима, и где предаде Јуда Христа на суђење. И ту је девет маслина. И где се Христос помоли за хотимичне страсти, и где узјаха магаре и уђе у свети град, Јерусалим, и потресе се сав град, и где се узнесе са Горе Јелеонске на небеса. И ту је гроб Пелагије мученице. И где се јави Христос ученицима по васкрсењу у Галилеји, и где се сакрише апостоли пошто Христа ухватише. И на Светом Силоаму [бејасмо], где прогледа слепи. И видесмо Лончареву њиву...

...Светог Преображења Господа нашег Исуса Христа, где Мојсије виде огњем горућу и неизгориву [купину], и Свете и велике мученице Катерине. И свете и часне мошти њене целивасмо. И у цркви је дванаест стубова великих, и у стубовима 366 засебних моштију, запечаћених царским печатом. И из манастира је четрнаест тисућа степеница.

И пођосмо на Гору Хоривску, где пошћаше пророк Илија четрдесет дана и четрдесет ноћи, и њему анђео хлеб и воду показа. И ту се поклонисмо. И отуд пођосмо на врх Свете Горе Синајске, где пошћаше Мојсије двапут по четрдесет дана и четрдесет ноћи. И ту се поклонисмо и Божију службу свршисмо.

И  отуд пођосмо и многа света места видесмо и тамо се поклонисмо. И иђасмо на Светих четрдесет мученика. И од Светих четрдесет мученика пођосмо на Гору Свете Екатерине, и ту се поклонисмо. И отуд пођосмо где пошћаше Свети Пахомије Велики и Онуфрије. И одатле пођосмо и на путу нађосмо камен који жезлом Мојсије удари и отвори дванаест извора воде. И камен се покреташе како би могао народ јеврејски воду да наточи, желећи тамо да путује.

И друга света места видесмо и поклонисмо се. И дођосмо на место где жртвоваше Датана и Авирона...



ПАЈСЕЈ  ГРАБОВАЧКИ 

(15??-1603)

ЛЕТОПИС СВЕТОАРХАНЂЕЛСКОГ МАНАСТИРА ГРАБОВЦА, КОJИ СЕ НАЛАЗИ У ЕПАРХИJИ БУДИМСКОJ,  БЛИЗУ ВАРОШИ СЕКСАРДА И РЕКЕ ШАРВИЗА, ГОДИНЕ ОД СТВОРЕЊА СВЕТА 7101. А ОД РОЂЕЊА ХРИСТОВОГ 1593, ПРИ ИГУМАНУ ПАJСЕJУ БЕЛЕЖИ СЕ И ПОЧИЊЕ ПИСАТИ РЕДОМ
Будући да Божијим допуштењем наш хришћански род, не само ми Срби и Бугари, него и преславни скиптар грчки, исмаиљћанском роду под власт и ропство тешко и по судби трпљиво потпаде насиљем Мехмеда, цара турског, године од створења света 6961, а од рођења Христовог 1453., при Константину Палеологу, последњем цару грчком. А славно и веома храбро наше српско царство порази се при светом и богопрослављеном кнезу Лазару, године од створења света 6897, а од рођења Христовог 1389. на равном пољу Косову, насиљем Амурата, цара персијског. Јао туге, беде и напасти које трпи род наш хришћански, почев од тог времена па до овог дана! А све ово би због грехова наших. Тамо мученички од напред реченог Амурата главе одсечене свети славни кнез Лазар живот свој овог света сконча, кога Бог и по смрти чудотворним даровима прослави, и тело његово до данашњег дана чува у сазданом његовом царском манастиру названом Раваница, које се види цело, беспорочно и различита исцељења точећи.

       
Али српски род наш не само да Агарени поробише, него одасвуд разбежа се и расеја, од места до места којим овлада Мухамедово начелство, бекство и пресељење не једно претрпевши. Отуда и ми узрок нужде примивши, на ово место свето дођосмо и Светих Божијих умних слугу, који пред престолом Његовим страшним непрестано стоје, храм и обитељ према способности и могућности нашој подигосмо.

     
Предајемо ово укратко написано, да и будућа при овом манастиру братија, сазнавши за наша страдања, на светим Божијим службама братских спомињања, као што приличи, не лише нас. Притом, пак, и да узнају у ком стању и на које имање дођосмо овде, и како нас везир будимски помилова и цркву нам допусти саздати, и за исхрану нашу њиве, ливаде, земље виноградске и шуме за потребе манастирске дарова нам, где, докле и на ком месту, као што ће се ниже редом саопштити.

Колико се, дакле, по нашој моћи коју нам Бог допусти и поможе, у мучна времена потрудисмо се, не похвале ради неке, него ради спомињања и знања о почетку овог нашег манастира Светоарханђелског, најпре будућој братији укратко известити, написати и предати не обленисмо се, бојећи се мука раба оног лењивог у Јеванђељу, кога Спас наш спомему. А саопштавамо овако.

По агаренском заузимању Угарске земље, када цар турски Сулејман 

победи краља мађарског Лауша и поплени и пороби Мађарску земљу, тада Турци овладаше многим странама, а најпре родом нашим српским, као у Србији, Босни, Славонији и Далмацији. Отуд дођоше многи хришћани наши Срби у ову Мађарску земљу, пратећи Турке, своје спахије, по заповести владајућег тада турског цара, и напунише до самог Јанока вароши и села. И насеља своја тада основаше, цркве и домове себи подигоше, као у Копањском пољу и покрај Капоша, и у самом Капошвару хришћани наши из Далмације придошли населише се, а тамо и овде настањивати се нарочито им се свиђаше. А од њих неки вратише се да виде отачаство своје и известише нас, који смо још у манастиру Драговићу у Далмацији били, да је ова Мађарску земљу прекрасна и лепа, житородна и плодоносна, испуњена сваким потребним обиљем за телесну исхрану. А у Далмацији би тада при реченом нашем манастиру Драговићу глад силна, па и да нисмо желели, нужда нам би да изиђемо у ову земљу због глади, прехранити се код хришћана који су из нашег краја отишли и у Копањском и Таботском пољу живели.

Изиђосмо [и] ми, а, наиме, ја, недостојни Пајсеј, са Jевстатијем и 

Герасимом и Дионисијем. А друга братија још беху остала у споменутом манастиру Драговићу. И када дођосмо, прехранисмо се код наших хришћана целу годину, идући од једног до другог од месеца марта па до месеца маја године од створења света 709З., а од рођења Христовог 1585. А христољубиви хришћани, који нас целу годину прехранише, молише нас са сузама да их не оставимо, јер беху у она времена оскудни са чином свештеним. И показаше нам ово свето место погодно за манастир, најпре што пронађоше знамење да је и раније, у древна времена, манастир био горе на хуму, чија црква Божијом милошћу и до данас хришћанским ликовима по зидовима живописом украшена види се. А ми, на мољење њихово, склонисмо се и пронађосмо место за манастир по свему погодно. Одосмо заједно са споменутим нашим хришћанима у Будим ка везиру будимском, који је тада управљао овим странама, и извадисмо ферман од њега подићи цркву по вољи нашој, или стару, или другу од камена нову, и ливаде и њиве, колико год на земљи грабовачкој можемо више окрчити и одржавати. Такође и шуму сечемо и стоку коју било да држимо и напасамо по планинама и дубравама, колико више узможно би нам било одржавати, слободно без сваког данка, као што и сам ферман јасно утврђује. Ипак, ми због сиромаштва не узмогосмо горњу цркву обновити, него ову при којој смо подигосмо и од камена са блатом сазидасмо године од створења света 7095., а од рођења Христовог 1587. Такође, те године, и друге иза ње, ћелије дрвене колико беше могуће устројисмо. И светим архистратизима Божијим, Михаилу и Гаврилу, на чување и заступање, а у славу Божију, за украс и будуће спомињање цркве, при овом светом храму Арханђелском ћивот сребрни по изгледу цркве године од створења 7101., а од рођења Христовог 1593. сковавши начинисмо.

Године од створења 7104. а од рођења Христовог 1596. окрчисмо 

њиве у Милановцу до 60 јутара земље које на брду јужно од манастира, како се иде од манастира на Милановац, које у страни оној како се иде од манастира преко брда ка потоку Милановачком, које у оној долини која се назива Пивара, којој крај досеже до извора оног под брдом, на међи грабовачкој и мечинској. Окрчисмо то од трња и дрва, и мало нешто ливада [окрчисмо] те године.

Опет, године од стварања 7107., а од рођења 1599., окрчисмо ливаде, почевши од манастира, око брда с врха, од потока Милановачког и до реченог извора, који је под брдом на међи грабовачкој и мечинској. И то све би вољом Божијом под окриљем и заступањем светих архистратига, а помоћу благочастивих хришћана који су живели у то време око манастира по варошима и селима. А друге њиве за сејање више старе цркве имасмо.

Године од створења света 7110., а од рођења Христовог 1602., раније послати на две године Герасим јеромонах тада дође из Московске земље и донесе отуд украшења црквена, књиге и одежде и остало.

Те године насадисмо код старе цркве до 20 копача винограда.

Довде укратко о почетку манастира овог нашег Светоарханђелског летописно известисмо, такође и будућој братији завештавамо и молимо се збивања неленосно бележењу предавати, а нас на божаственим службама братољубно и незаборавно да спомињу, како да нас Господ обоје уједно стајања десног на страшном свом и нелицемерном суду удостоји и обећања добра дарује нам. Амин.






ГАВРИЛО ТАДИЋ 

(ХVII век)

ПОКЛОЊЕЊЕ ЧАСНОМ ГРОБУ БОЖИJЕМ И СВЕТИМ МЕСТИМА У СВЕТОМ ГРАДУ JЕРУСАЛИМУ 

(Одломак)
Чујте сви, православни хришћани, мужеви и жене, одрасли и мали, ово писање, које говори о Светоj земљи, куда jе ходио Господ наш Исус Христос и Пресвета Мати Његова, Пресвета Богородица, и сви свети апостоли и пророци. И ова Света земља jе свим земљама корен и глава. Овај свети град Јерусалим, што говори и свето Јеванђеље, јесте град цара великог. Није само Јерусалим, него и сва земља куда jе ходио Христос, земља пророштава, о чему се говори у Библији. Стога говори Господ из уста пророчких: „Земља обећана, из које теку мед и млеко” (Јов 20, 17). Овде долазе сви народи и вере са свих страна света. И сви народи долазе и поклањаjу се са вером и љубављу, не само хришћани, него и Јермени и Агарени и Јевреји.

СКАЗАЊЕ О СВЕТОМ ГРАДУ ЈЕРУСАЛИМУ

Овај свети град Јерусалим јесте средина земље, као што пророк Давид говори: “Бог, цар наш, садела спасење посред земље”. То је највиша од свих земаља и место је хладно и град велик. Обод града је четири миље. И врата је четворо: Давидова врата су са запада, врата од Гетсиманије са истока, врата Светог Сиона са југа, а врата од светог Дамаска са севера. И jош двоје врата има, на десно и на лево.

Овде, у светом граду Јерусалиму наш Исус Христос пострада и претрпе, чашу спасења прими за све људе своје и ослободи нас од прадедовске клетве, који као правда дође и сунце правде засија. Овде се и распе Господ. Овде се положи у гроб и васкрсну, и показа се светим ученицима Својим и апостолима и вазнесе се на небеса. Одавде они почеше проповедати на све стране целом свету. Који вероваху оправдаше се и уђоше у царство небеско.

Затим, црква велика и красна, коју сагради света Јелена, мати цара 
Константина, на месту где је Часни гроб и Голгота.

Прво у граду Јерусалиму су двори Давидови, са великим бедемом. 
Унутра је много оружја. Говоре да овде Давид написа Псалтир. И они су на западу Јерусалима. Сада ту бораве Турци, диздари од града.

А од двора Давидовог према истоку, колико би вргао из лука стрелу, јесте велика црква Часног гроба Господњег, красна и веома прекрасна. И постоје два велика трула и звоник висок и красан, и око њега 110 стубова, и види се из далека изглед Свете Тројице. Једно труло је покривено оловом, а друго кречом хоросаним. Пре је било дванаест врата, а данас су сва затворена, а само једна отворена, која се налазе с јужне стране.

СКАЗАЊЕ О СИЛАСКУ

Како улазиш на света врата и идеш на север 30 стопа, наћи ћеш свети 
повој, Силазак, где су Јосиф и Никодим повили Христа у чисту плаштаницу. Ту је мермер красан. У дужину је три педи, а у ширину две и по, и наоколо је ограђено гвожђем. Ту гори осам кандила: православних хришћана три, латинско једно, јерменско једно, коптско једно, сиријско jедно, хабешко једно. Над њим је ограђен крстолики свод.

СКАЗАЊЕ О ВЕЛИКОМ ТРУЛУ

Иза Силаска идеш 45 стопа и доћи ћеш под велико труло, које је покривено оловом. То је труло над Часним гробом Господњим и на врху је откривено. И изнутра, до пола је дрвено, а од пола jе исликано златом – сви  пророци. И са десне стране jе насликан свети Константин, а са леве света Јелена. И испод пророка су тахте од мермера, прилепљене за дувар. И око трула, на тавану, има седамнаест ћемера, и осам стубова од мермера и дванаест ногу од стубова, сви исликани. И на тавану, са десне стране, стоjе Јермени, а са леве Латини. И Латини имаjу 99 кандила, а jерменских је 250. И под тим ћемерима је других 18 ћемера који имаjу дванаест стубова и осам ногу од стубова. И под њима су мале јеретичке цркве. На северу jе хабешка црква, а на истоку црква где певају Копти. И близу ње jе црква сириjска. И унутар у цркви су гробови Јосифа и Никодима, који су усечени у камену. Затим, пошавши мало на лево, има камен округао од мермера. Над њим горе два кандила, једно латинско и једно jерменско. Ту су стајале жене мироносице. И рече им анђео: „Зашто иштете живог са мртвима? Устаде, није овде”. Одатле има до Часног гроба 40 стопа. И још има близу тога други мермер, округао, а на средини шупаљ. Ту су сковали клинце коjима су распели Господа Исуса Христа. И jош мало пошавши је црква латинска, која је у дужину 33 стопе, а у ширину 28. И на десно од цркве је пенџер у коме jе мали стуб. За тај стуб везали су Јудеjи Христа када су га мучили нас ради. И у тој цркви гори 32 кандила. Одатле до Божијег гроба jе 66 стопа. И напољу, код врата jе параклис у коме певају Маронити. Ту гори пет кандила. Све ово о чему испричасмо налази се под великим трулом.

Насред великог трула на земљи је мало труло, веома прекрасно, и у њему унутра Часни и живоносни гроб Господњи. Около трула су тахте од мермера прилепљене за дувар. И има десет стубова и седам кандила. И над тим је друго мало труло. То стоjи на дванаест црвених стубова са златним главама. Ту виси 25 кандила. На средини jе цвет од бронзе, са свећама. То jе све хришћанско. А врата Трула су према истоку. И како улазиш у врата ту лежи камен на коме је седео анђео. И рече женама; „Зашто иштете живог са мртвима? И није овде нити унутра, него устаде”. Ту гори 17 кандила: православних хришћана пет, латинских пет, јерменска два, коптска два, сиријско једно, хабешка два. И пошавши четири стопе ка западу од светог овог камена имају мала врата. И како улазиш унутра, налази се Часни Божији гроб. И на Гробу је веома прекрасан мермер. Над њим гори 44 кандила: православних хришћана 16, латинских 13, јерменска три, коптска четири, сиријска три, хабешких пет. Божиjи гроб је у дужину десет педи, а у ширину четири. И около Гроба су тахте од мермера красног, прилепљене за дувар. И над Гробом је насликано како су положили Христа у гроб и Васкрсење. И како изиђеш из Часног гроба и идеш на исток 33 стопе, налази се Света трпеза. Ту стоји патријарх када дели Свети Дух <...>
АНДРИЈА ЗМАЈЕВИЋ 

(1624 – 1694)

СЛОВЕНСКОJ ДУБРАВИ 

Весело прољеће бjеше с’ указало

И разлико цвиjеће земљи радост дало;

Ливада одjевена травицом зеленом,

Ружица румена цвjеташе с пламеном

Дробахна цвjетића и биља свакога

У жуберу пица, мириса свакога.

Дубрава растиjаше, у коjоj тад мени

Весело стоjаше приjатељ љубиљени,

Коjему хотећи честитат благ-дане,

Поспjехом хитећи оставих моjе стане,

Одправих се к њему по сињему мору,

Да у жуђеном  будем разговору. 

Путујућ с тишином весело низ море,

С мојом дружином, рано прије зоре,

Возећи сврати се корабљица моја

Гдје сада види се узрок непокоја,

Који ће у мени ћутит срце моје

Докле но жуђени дни ме успокоје.

На тому отоку бјеху постављени

К сунчаном истоку двори оглашени,

Кје његда огради цар Шћепан Немања

Створцу свега створа и свију инкуна,

Насред сиња мора Ђорђа и дрекуна.

Пред њоме појући пјесни законите

И службу чинећи у црковне свите.

Прије што свету службу ја допијевах моју,

Почех чинит тужбу у смртному зноју,

Јер се стресе  земља и славни дворови,

Сви се из темеља свалише зидови,

Падоше врх мене, жива укопаше.

Мраморите стијене љуту смрт задаше

Гиздавој младости једне моје дружбе,

Тад ја у горкости кликог ове тужбе.  


. . . . . . . . . . . . . . . . . . . . . . . . . . . . . .



ПОСЛАНИЦА ТРИПУ СКУРИ

Господине Трипо Скура,




метанију шаљу теби




по Божићу, кадно бура




сред сијечна море леди,




твоји дрази пријатељи




којијема си вазда у жељи.


Знаш зашто мимође нас здраво Трипуњ-дан,



а к вами не дође којино не би зван,


да он непоштован не врати се к стану



мало напаствован вечером остану.


А када му свану данак одређени,



утром се устану, када сви скупљени


његови храбрени војници скочише



и брод одлучени удиље справише.


У то се савише вихри вихри са све стране,



бродици чинише да бијела остане,


сјеногови који зване уздрже на путу,



звањем нештоване одгоне у Љуту,


гдјено у скробуту вије вијенце вила



и држи у скуту младахна Радмила,


кога је одгојила да може отити



у старца Данила стадо уходити,


што ће приправити нека боље може



поштено гостити поштоване хоже


рад тога не може опат к вама прити



ах, мој мили Боже, недај му умрити


докле не смирити он лијепо не буде



што се пристојити свакому узбуде. 


Нека боље гуде гусле унаприједа



кê слагају худе начине без реда.


Кад не буде леда, дукати ће бити



којијем ћемо меда толико купити


кијем се зачинити моћ ће свака пића



да нам буде бити вазда боља срића.


Ово Змајевића одговор Скури  је



нека и он прачића печена изије,




да му бура не додије




која пуха без милости




него да му све разгрије




срце, мисо, жиле и кости.


ЂОРЂЕ  БРАНКОВИЋ



(1645 – 1711) 

СЛАВЕНОСРПСКЕ ХРОНИКЕ 

(Одломци)

Многе божаствене храмове [цар Стефан] велехвално подигавши, а такође са великом славом створивши благонарочити манастир храма Светих бестелесних сила, који се зове архистратиг Михаило, у месту које беше близу града Призрена, крај реке зване Бистрице. Ту се имаше привикнути својим обичајима, не само божаственим службама свештедрог Бога, када се жртва светих тајни делом испуњава, творити заступничко послушање, него још и заједно окупљеним благонарочитим кнезовима и другим великоименитим, велможним достојанственог скупа бољарима, војним војводама и са свим чиноначелницима словеносрпског народа, после окончаног многоценог празновања и светковања, једнодушно говораше како духовном тако и световном скупу овако: „Сви будите весели на Арханђелов празник и славите Божијег архистратига!”

И по окончању пресветих жртвених тајни, када су се завршила богонадахнута певања и побожне молитве, у руку своју узимајући уздизаше царства својега  заштитничку заставу, овим речима говорећи првоначелним кнезовима свесловенског народа, рече: „Нама, благовазљубљени кнезови, одговарајте против које земље одавде војевати имамо, против Грчке или против Немачке земље”.

А великоименити, благонарочити кнезови, веома веселећи се, са великом радошћу одговараху, рекавши: „Против које земље, ти најславнији царе, заповедиш, свагда ми то спремни чекамо!”

А беше на једној страни заштитничке заставе великом вештином вежења 

створен знаменити белег царски, двоглави орао са осталим подобним обличјима: са једне стране лик архистратига Михаила, кога са свим сродством својим после вишњег Бога увек обећавши празновањем славити. И због тога на једној страни знамените заставе своје изволе да [арханђео Михаило] буде изображен као када је пред Исусом Навином држао обнажен мач, и када га је Исус Навин; запитао: „Да ли си наш или од непријатеља наших”, одговоривши арханђео Михаило рече: „Ја сам архистратиг војске Господње”, и остало...

*

Како Стефан звани Душан, цар српски, беше разрушио грчко царство запуштеношћу од плењења, продре свукуда све до града Константинопоља, као у грчку државу звану Етолију у град звани Јањина и у државу звану Епир у град звани Касиопи, које са Македонијом и са многим другим грчким државама припоји својој области. Потом први део Македоније даде благородном мужу, прехваљеном и првоначелном саветнику свом званом Жарку, да управља овом облашћу. Други део, који је у тројадској држави, са градом Асосом, даде правоверном и у војничким потребама веома искусном мужу Богдану. Трећи део, државу која је од подунавских земаља, даде Вуку, или Вукашину, или, опет, Вукашину деспоту и његовом брату Угљеши, првоначелном дворнику, да заједно владају. Четврти део, државу кнежества, која дунавском обалом беше омеђена, звану Браничево, са околним кучајнским и другим освојеним подручјем које уз то иде, даде Вуку, сину Бранковићевом. Пети део, државу у којој су градови звани Трикала и Костур, даде великом жупану Николи да је има у својој области. Шести део, Етолију, Охрид, Прилежбу, даде благоугодном Прилепу.   

Ови беху првоначелни управници Стефана, цара српског, у државама кнежества у европској области. У његово царско време са већим положајем од њих није било како међу војницима тако и међу војничким вођама, јер цар Стефан још од младости своје беше држан жељом за славом својом. Његовом мудрошћу, највишим провиђењем и благоусрдном различитошћу срца, многа будућа изванредна и прехвална дела са поспешењем већ су се видела. Уз све то, ђаволска завист свагда вребаше корисно дело и благоугодног човека. Док цар Стефан борављаше у Романији, беше захваћен болешћу грознице, од које се не могаше избавити никаквим лечењем, те због тога из овог света у бољи, вечни живот, беше пресељен. Тело његово са великим слављеничким почастима у манастир који сам подиже, у храм Архистратига Михаила, и тамо свечасно сахрањено би. У животу свом владаше као краљ и цар, непобеђен од својих непријатеља. Са својом супругом, царицом Јеленом, кћерком грчког цара Јована Кантакузина, имаше једног сина, званог Уроша петог, краља српског. Овај беше наследник свога оца и на царство српско постављен беше лета Господњег 1356. Њему се сви кнезови и друге велможе Царства радоваху, јер изгледом лица свога беше прекрасан и савршен сваком изванредношћу, а у благој нади надаху се ишчекујући, јер најпре виђен беше по знаменитој мудрости, потеклој од природног разума младенца. Ову благоугодну похвалу оскрнавила је безбрижна леност, због које у наредном времену и царства својег лишен би, јер у то време неки од првоначелних саветника српске власти по смрти цара Стефана Душана [беху ојачали]...

Превод Томислава Јовановића

АРСЕНИЈЕ ІІІ ЧАРНОЈЕВИЋ 

(1633 – 1706) 

ПОСЛАНИЦА ТЕОДОРУ АЛЕКСИЈЕВИЧУ ГОЛОВИНУ

Арсеније Божијом милошћу архиепископ пећки и свих Срба и Бугара  и читавог Илирика патријарх.

Правоверни и доброродни господине, његовог царског пресветлог  

величанства велики бољарине, Теодоре Васиљевичу Головине, а нама по Духу Светоме сине вољени!

Телесно здравље и дуговечно живљење, а највише душевно спасење вишњег Творца, Спаситеља нашег Христа, вашем благородију желим и наше архипастирске смерености молитве и благослове шаљем. Нека ти Господ да и у садашњем животу да нађеш све душевне жеље, а у небеском и бесмртном да добијеш она добра која је припремио Бог онима што га воле –  власти достојну вашу узвишеност. Јер иако је наша смиреност у овој узбурканости великој, иако смо држани свакодневним бедама, ипак још није исушен врх нашега кандилија. Овлаженом оквашењу и послатој слици мастилом, вашем чинодостојанству супроставити се нисмо желели. Преко посланог посланика, брата нашег по светим тајнама преосвећеног митрополита петоцрквеног кир Јефрема из царствујућег великог града Москве, потанко разумесмо о вашем власти достоjном господарству. Руке на висину прострех и сузама седине своје омочих, из дубине срца уздахнух и свесилном Богу у крепости завапих:

“Благословен јеси, Господе Боже Вишњи, који над животом и смрћу  имаш власт”. Благословен Бог који је вашсм чинодостојанству мирног живота време даровао. И у будуће нека ти Господ да много година заjедно са домаћим ти по пути изданцима и читавог славног вашег двора сабору.

После овога ако би хтело величанство ваше хитрошћу вашега ума да 

разуме о овдашњем нашем пребивању и свих православних хришћана што се налазе овде под влашћу римскога старешинства,, по Божијем допуштењу због грехова наших, то јест неки део православних хришћана који је избегао озлобљења агаренских чеда и уселио се у ове угарске крајеве. Затим, ђаво који мрзи добра засеја међу Угрима свој кукољ и израсте међу њима трње неправде и одатле се роди међусобни рат са ћесаром. Пошто нас опет сустиже љута зима, да су многих правоверних, како свештеника тако и мирјана, многа тела, старих и младића са децом – мачевима за јело била.

Дан и ноћ бежећи са својим осиротелим народом од места до места, као 

лађа на пучини великога океана брзамо, чекајући када ће заћи сунце и преклонити се дан и проћи тамна ноћ и зимска беда што над нама лежи. Јер нема онога што нас саветује и од туге што нас ослобађа. Мука наша удвостручи се и рекох са сузама: 

”Докле ћеш нас, Господе, заборављати до краја, докле ће се наоружавати на имање Твоје?

Устани, Господе, зашто спиш, зашто лице Твоје, Боже наш, окрећеш од нас?

И опет васкрсни, Господе, помози нам имена Твојега ради!”

Тако свагда ридање ридању придодајемо и ниоткуд помоћи не можемо 

добити. Са свим нашим осиротелим народом словеносрпских синова, од првих па до последњих, како духовних тако и световних, народа свакога чина што постоји, смерно и покорно и скрушено сузно мољење ошите сви чинимо господству вашем. Мојсејствуј нам, као роду израиљћанском у Египту, пред његовим најнепобеднијим и августејшим монархством, јер знамо да у одважности не оскудеваш. Завршавајући ово, дакле, богатоме у милосрђу и силноме Богу препоручујем власти достојну вашу узвишеност.

Месеца октобра 19 дан, 1705 године.

 КИПРИЈАН РАЧАНИН 

(друга половина ХVII – почетак ХVIII в.)

CТИХИРА СВЕТОМ КНЕЗУ ЛАЗАРУ

Приђите данас, сабори православни

и српски народе,

и видите где суд без виности

прима мученик Лазар,

као јагње безлобиво заклан би

од проклетог Амурата

и вргнуто би тело његово на земљу,

и нико га не повреди,

и многи од верних

видеше као стуб огњени

са земље што до небеса досеже,

и овај, дакле, венча се,

а онај без спомена пропаде,

и овај  у миру слављен је,

а онај у гејени

у бесконачне векове мучи се,

док оваj Христа Бога моли

за душе наше.
РЕЧИ ПРОРОЧКИХ КАЗИВАЊА

Речи пророчких оштровидних казивања

што камен распрскавају,

скупљамо као капи из напуњене бездне мора,

и у ову малу књигу,

као у мали кладенац сажимамо.

И могућно није, сами знате,

све море у њ улити

и по ширини пловити корабљем

у студенцу воде будући.
НЕПОЗНАТИ 
(ХVIII век)

ФИНИКС ДРЕВО ПРЕВИСОКО

Финикс древо превисоко


на ком поjет дивни соко,

Верну своjу помињући

и у дневу и у ноћи,

Jер не может прегорети

љубви серца одолети.

Коjа фаjда овог света

и живота скорбна лета?

Византиjе племенита,

у Европи знаменита,

Пошли мени медецине,

да ми срце не изгине!

Рубинтово славно лице

љубне моjе горличице –

Сладост того может сада

утолети горест jада.

Очи чарне, драги камен,

да утоле љути пламен.

Византиjе, тебе мољу,

исполни ми моjу вољу.

Неверности овог света,

где jе мирис красна цвета?

Славна цвета финиксова

жели душа соколова.

Источниче слатчаjши,

свега света красњеjши, 

Где усекну сладост твоjа,

да не имам jа покоjа?

Ах, жалосна сокол птице,

нек не скорби твоjе серце!

Бог ће бити у помоћи,

да ћу верна тебе доћи! 
ГАВРИЛ СТЕФАНОВИЋ ВЕНЦЛОВИЋ 

(око 1680 – 1749)  




МОЛИТВА ЗА СРПСКУ ЗЕМЉУ






И у ових љутих времени ратних






Ово сада нека буде наше мољење.



Избави ме од крви,

Боже мога спасења,

на кров који имамо,

разви Твој, Богородице, покров.

Крвоточива она жена

кад се је прикоснула

за скута Сина Твога, 

и таки престаде јој тећи крв од ње.

Тако и када се докосне

наша крвопролитна земља

Твоме омофору,

таки је на њој престати

свако крвопроливање.

Отрти ћеш и обрисати 

наше крваве сузе

с Твојим омофором!

ЛОВЦИ АДОВИ


По округлому колу овога света,


којено се ласно окреће,


ваља нам по том колу


опипом ходити.


Опасно ходите,


не како немудри,


него каконо и премудри,


и скупљајући време,


зашто дни су лукави,


зашто ко том


сакривају у миру


ловци адови


на нас, кано на птице,


мреже и склепе. 

СВИРАЛА

Ово тело нам понапреби 

владичаским речењем створено;

и лежаше на земљи ка нека судина.

Та ваљаше му господар,

или му ако био слуга,

ко ће га дизати и преносити тамо, овамо.

Или ка нека свирала,

дудук ли –  ваља јој свирац

да је држи и својом мајсторијом

разлико и лепо свира ш њоме гласовито,

те свога господина да весели.

Духну на лице му дихање живота

и бист чловек в душу живу...

АРСЕНИJЕ JОВАНОВИЋ ШАКАБЕНТА 

(1698 – 1748)



ЗАПИС У СРЕБРУ ЧУДОТВОРНЕ ИКОНЕ 

Недостоjан син  jесам,

Царица Небесна, Теби,

по богооткровењу ученика

Сина Твоjега и Бога,

у сунце одевени лик,

украшен чудодеjствиjа сребром

или златом, оденути, и оваj,

света овога богатством

Мноме начинен венац,

Теби, 

венцем од дванаест звезда овенчаноj,

положити на главу.

Но Ти, коjа си у свим  тварима,

небесним и земним,

моjе ка Теби и Тобом к лику Твоме

у чуду овом живоме,

топле вере усрђе и чисте

не презри;

поред свих, од овог света

тебе љубећег, утвари богатих,  –  

што се за Тебе сатворити могу

примити може те и моjа. 

А домочадци,

овце моjе словесне,

од Сина Твоjега у паству дате,

образу Твоjем верни

припадши христjани,

различним чудодеjcтвима исцељени

до капље крви,

верним молитвама небесни венац славе

да славе Ти.

НАДГРОБНО СЛОВО БЕОГРАДУ

Постој, путниче хришћански, 

који можда долазиш,

и погребење учини плачевно.

Овде лежи Београд са својим костима,

погребен у драгоценој пештери,

која је хришћане много стала.

Само што се крвава родих,

умирем бескрвном руком заручника.

Који је мене себи на веки неразрушивог

захтевао злим лукавством,

горим саветом и најневаљалијим --

упада у неоскврњеност чувства или удовство.

Тако и мени jестаством, војинством и уметношћу

украшену невидиму невесту 

издаје за курву и смрти за подсмех.

Но мир мојом ценом купљен јесте,         

мир више шкрти неголи мили. 

Веро, надо, љубави, мене жртвујеш, 

савећање, Београд ратом није рату, 

степен несреће захтева несрећно? 

И мене кога железо није преломило — 

перо обара, ах нокат, ах перо орлово!

Са мном већ ноћ јесте,

и луна мене покрива,

покаткад ћете мене страхом полупепелним

после тражити, но нећете наћи,

почивам у покоју, без крста, без свеће,

и никако. Узжалујте:

Раствори, Бели Граде, двери своје, 

и нек поједе вепар чеда твоја!

Савремене  језичке верзије према: Павловић М. Антологиjа српског песништва. Пето, допуњено   издање. — Београд: СКЗ, 1984. С. 79 -82.

ЗАХАРИЈА ОРФЕЛИН 

(1726 – 1785) 


СЈЕТОВАНИЈЕ

Младије љета скоро преходе,

у мени бједном жалости плоде

што безполезно

жизн своју слезно

прекраћавам,

прекраћавам.

Никакву службу, ето ја нејмам

и срдцем падам к жалостним б1едам,



ако учих се,



али лиших се




све надежде,




све надежде.

Јербо  је сада наука пала,

а на мјесто ње богатства стала,



пропало злато,



згажено в блато,




људеј умних,




људеј умних.

Но jа богатства не хоћу знати

баш да без мјеста будем згибати,



здјелал би тако



а не инако




как ћу јавит,




как ћу јавит.

Оженил би се, да женат будем,

но мислим: зашто да ланац узмем



на моју главу?



Јер хоће с’ нраву




њену свагдар,




њену свагдар.

Био б' монахом, отрекши с' свјета,

али бојим се что млада љета



лажливе сирене,



љепотне жене,




превариће,




превариће.

Празно у свјету живит овако,

свак скажет лудо за мене тако:



ето, учил се,



к чему годил се



с науком он,



с науком он.

Ето наука: богатим бити,

свак мудар таков, и мож јавити



да новцом плоди



дајут с природи




науку свим, 




науку свим.

Јавил би с' двору, но има замку,

која чест ловит а не науку



богата добрим



кажет и умним




без Палади,




без Палади.

Пошел би к простим, но и там бједа,

не знајућ окотов, згибну без сљеда,



Палади мјесто



јест тамо пусто




до конца,




до конца.

Ја само жалост буду имати,

јер нејмам свјета полак гледати,



без служби дому



гдјегод мојему




с науком ја,




с науком ја. 

 ПЛАЧ СЕРБИЈИ

јејаже сини в различнија государсшва расјејали 'сја

Како стаде Сербија, славна и угодна, 

са множеством народа бивша пређе плодна, 

пресилними цареви и храбри солдати, 

сад у ропство другима морала се дати.

Плачући, ах, прегорко, плачем се дан и ноћ, 

моју терзам утробу, јер ја нејмам помоћ:

који су ми од најпре добри дручи били, 

сад су ми се велики врази појавили.

Славни моји цареви и вожди велики, 

с моји храбри витези и сини толики, 

острим мечем падоша у својој держави. 

Ах, на жалост горку ми остах ја без слави!

Морала сам већ поћи ја к различним царем, 

горке сузе лијући мећем се у јарем.             

Сви се мени ругају и хулу сви кажу:

„Ето наша робиња!” – а бреме налажу.

Серпске моје границе и земље ридајут 

что храбри ми витези туд не пројезжајут. 

Разорени градови сви пусти већ стали, 

куле бојне српске све и дворови пали.

Ах, несрећа та моја до ада ме сведе, 

свако веће зло своје спустив на ме седе. 

Уви мени несрећној! Гди су цари моји? 

Гди војводе преславне са храбрими воји?

Једна чада у Турској, а посвуда друга 

стењут љуто, жалосно,  –   ах, прегорка туга! 

По толикој ја слави и мојој храбрости, 

поругана стала сам,  –   о, моје жалости!

Сав се дух мој у мени прегорко вазмути, 

терзајући с', утроба срце ми преврати. 

Врази моји проклети мене преварише, 

радост моју последњу навјек заточише.

Сви веће врази моји руками пљескајут, 

хулно звижде на мене, а злобно глас дајут:

„То ли она преславна Сербија у свјету? 

Сад слушкиња наша бист, дала с' нам под пету”.

И сви моји пророци славу возљубили, 

с чадми моји у ропству мене оставили;

добро опшче презрјевше, преко мене гледе, 

само о том пекут се да славу насљеде.

Оружија сва моја враг мој затупио, 

перо своје са мојом сабљом заоштрио:

у крв моју умаче, на ме злобу пише, 

чада моја ногами газећ, злобом дише.

Потоке већ от суза лијет око моју, 

јербо срце жалости испуштава своје:

изнемогла снага сва, пун је свак жалости, 

јер сам се ја лишила моје све храбросги.

Добри моји синови ни у што сви стали, 

оружија са плећи врагом дат морали;

сисе они змијеве сисати гоне се, 

са свих страна вражије напасти боје се.

Восток, запад, полуноћ бојали се мене, 

славне, храбре Сербије, бивше тогда једне;

а сад сједим жалосна, у ропству тужећи, 

и за мојом храбростју прегорко плачући.

Помрачи се и вид моj, руки ослабили, 
згубила сам и сзагу, сасвим ме сатрли. 

Славна моја сва храброст на Косову паде, 

а тко ће ме утјешит, нејма тога саде.

Стреле своје на мене врази напрегоше, 

очи моје и срце најпре избодоше;

покрај мене тко ходи слободно ме стреља, 

шкрипе зуби на мене,  –  то је свима жеља.

Косе моје на сабљу врази моји вијут 

и ногама тлачу ме, а по лицу бијут;

чада моја прогоне, Марсу љуту дају, 

и тим срцу мојему жалосги задају.

Зубе су ми избили и одсјевки хране, 

отрови поје мене и сине ми јадне;

и даи и ноћ труде се да у јаму своју, 

ах, Сербије жалосна, баце душу твоју!

Гди су сад ближњи моји? И сестра остави, 

сасвим мене презрјела, помоћи не јави. 

Ах, Сербије пребједна! Сви тебе презрјели, 

и сосједи и друзи већ те оставили.

Но и сами синови моји веће стали 

јогунасти, свирепи, и тугу ми дали;

трзају ми утробу, сами се сви смели, 

а не знаду у што се вјековјечно свели.

Шарке пушке и бритке сабље положили 

пред ногами врагов си, имати мислили 

каквог тиме покоја илити слободе, 

но нејмајућ свог вожда, ништа не находе.

Ученија нејмаду, оружје згубили, 

и врагами сатрени, себе помрачили;

у поданство пали свуд, у велике беде, 

носе бреме велико, а јоштер не виде.

Цркве моје пропале от слободе своје,  –  

утјесњени левити, жално срце моје! 

Врази чада к трећему обору нагоне, 

различними муками к западу догоне.

Старешине све моје клоне се на страну, 

сви, по мраку ходећи, мене саму јадну 

остављају на муках, ах, жалосте моја! 

Ах, Сербије пребједна! Гдје надежда твоја?

Ризи с мене њскоји моји раздераше,

и нагу ме державиим на срам објавише;

себи славе тражећи, мене удручајут, 

само что державније јешће м' зашчишчајут.

Тко ми може довољно жарких суза дати 

ову моју несрећу довјека плакати? 

Више нејмам надежде, развје моју жалост 

сам ти, вишњи, о Боже, премјени на радост!

ЈОВАН  РАЈИЋ
(1726 – 1801) 

СЕРБЛИЈА

исходјашчи в Кесарију појет пјесн сију:

Прискорбна горлице!   Камо намјерајеш,       

        камо л' одлетајеш? 

        Одвјешчај на сије! 

       “В ину гору одлетају, 

      
гнездо ново  да сплетају, –  

тамо намјерају”.
Прискорбна горлице! 
Кто тја одгоњајет,

 здје жит’ возбрањајет? 

 Одвјешчај на сије! 

 “Хишчни копци и јастреби, 

    
сњедајушчи и огреби 

         тим одгоњајут”.

Прискорбна горлице! 
Како озлобљајут 

и тја утомљајут?          

Одвјешчај на сије! 

“Гнездо моје расплетајут,  –  

птенци моја подављајут,  – 

тако озлобљајут”.

Прискорбна горлице! 
Где будеш пристати, 

      
помошчи искати? 

     
Одвјешчаj на сије! 

     
“В гори појду западнија,

други искати равнија,  –  

у њих и пристану”.

Прискорбна горлице! 
Кто тја там' зашчитит

       
от копцов исхитит?

       
Одвјешчај на сије! 

       
“Орел мој високопарни, 

       
силни, крепки и преславни, 

       
тој мја там зашчитит”.

Прискорбна горлице! 
Чим тја воспоможет, 

       
от јастреб одторжет? 

      
Одвјешчај на сије! 

      
“В крилех јего гнездо сведу 

и отуду птенци заведу,  –  

      
тим мја воспоможет”.

Прискорбна горлице! 
Кија ж' јему дари  

        
воздаси с утвари? 

Одвјешчај на сије! 

“Орел крепки на всја страни 

да славит сја в мирје и брани, 

сија јему дари”.

Прискорбна горлице! 
Что јешче воздаси

и воскликнеш гласи? 

Одвјешчај на сије! 

“Верху водах да летајет 

и в пустињах разботајет, 

сија јешче дају”.


СИМЕОН ПИШЧЕВИЋ 

(1731-1797)

ИЗВЕШТАЈ О ДОЖИВЉАЈИМА СИМЕОНА СТЕПАНОВА 

ПИШЧЕВИЋА  (Одломак)

<…> Гродно је велики и насељен град. Нисам могао да га заобиђем јер је испред њега текла река Њемен, преко које је требало прећи скелом. Пролазак кроз град није могао бити опасан јер је ту био наш генерал Измаилов с коњичким пуковима. Одмах сам послао генералу официра, извештавајући га кога водим и молио га да се побрине за скеле. Али док ми се официр није вратио, пала је већ ноћ, а генерал ми је по официру поручио да ми не саветује нити да на том месту пређем преко реке, нити да прођем кроз град са хапшеницима. У граду је много народа, па би могло доћи, рекао је, и до побуне, и да је зато боље да заобиђем једно две миље испод града и да се на другом прелазу пребацим.

Одмах сам послао другог официра с пратиоцем да види тај други прелаз. После тога нисам ни легао. Поставио сам стражу и код људи и код коња, као и обично, а кад се сасвим смркло, обишао сам затворенике. Почео сам од краковског бискупа.  Кроз рупу на прозору видео сам да опет пише, а приметио сам и да су официри будни, јер је један, лежећи на земли, кашљао. Мало сам постојао да видим шта ће с тим писањем бити. Ускоро је престао да пише, па је направио коверат и почео га печатити. Мени више није требало. Оставио сам мог подофицира и рекао му да пази шта ће даље бити, а ја одем да обиђем друге хапшенике. Њих сам све затекао како спавају.

Враћајући се од њих, прођем опет поред стана краковског бискупа. Тамо ме је, у прикрајку, дочекао мој подофицир. Рекао ми је да је бискуп излазио и да се шетао по дворишту, па да се онда приближио суседној кући и викнуо капетановог посилног и да се с њим нешто разговарао, а онда да су отишли заједно у бискупову собу и легли да спавају. Кад сам то чуо, погледао сам кроз рупу и видео да свећа гори и да посилни лежи на пећи. То се раније никад није дешавало. Тај посилни служио је код капетана што је био уз бискупа, па је и бискупа услуживао. Ја сам му нудио једног хусара у службу, али он није хтео да га прими. Рекао је да је соба тесна за толике људе, и да му је довољан капетанов посилни — и ја сам то примио.   

Сада, кад jе дошло до посилног, није имало шта да се  мисли: писмо је сигурно било код њега, а и капетан је сигурно за све то морао знати. Али како jе посилни легао да спава и како до њега нисам могао тог часа доћи, нисам хтео да ноћу правим узбуну, него сам оставио све за ујутру — па сам, у пратњи подофицира, отишао у свој стан.

Изјутра рано док су сви још спавали, наредим да се мотри на посилног и само сам чекао да ми падне шака. Али осим тога имао сам и других послова. Вратио ми се официр ког сам послао да прегледа онај други прелаз. Он ме је известио да се тим прелазом никако не може прећи, јер је скела само једна, а уз то је још и мала, тако да на њу не би стале ни једне каруце, а камоли све. Због тога сам га морао послати одмах генералу да му јави да ћу ипак морати проћи кроз град.

Генерал ми је одговорио да радим како хоћу јер је то моја ствар, али док се све то гледало и испитивало прошло је време и ја сам морао и тог дана остати у селу и кренути тек изјутра.

Бискуп је тог дана поранио. Знао је да је пред нама Гродно и да треба кроз њега проћи. Зато је послао по мене да се распита хоћемо ли скоро кренути. Кад је чуо да ћемо ноћити у селу, почео ме је молити да дозволим да посилни Крјуков (он га је звао Краков) пође раније у град да нађе тамо неку праљу да му до ујутру опере рубље и у граду нас дочека; молио ме је још да дам Крјукову кола.

Одговорио сам му: „Пристајем, драге воље, само изволите. Кола ће бити брзо готова и ја ћу вам их послати. Ви само спремите вашу пошиљку и нека Крјуков буде спреман”.

Одем онда у свој стан па наредим подофициру да са још два поуздана хусара појаше што пре, бар четвртину миље напред, да пресретну Крјукова, одузму му бискупово писмо и донесу га мени. Посилног да ми доведу, али с друге стране села,  да га нико не би видео. Мој подофицир одјаше, а ја пошљем кола пред бискупов стан, те посилни седне и пође. На путу је, по мом наређењу, дочекан и коверат му с писмима одузет.

Чим је посилни отишао, ја сменим и капетана што је био код бискупа и оног другог официра. (Они су били браћа. Ни једног ни другог нисам раније знао. Придодао ми их је пред полазак кнез Прозоровски). Место њих поставио сам другу двојицу у које сам се више поуздавао. То је за бискупа био велики удар. Послао је по мене и молио да дођем, али ја нисам отишао. Изговорио сам се да имам много посла и да немам времена.

Кад је посилни видео тојаге, признао је одмах да је код Јеврејина купио перо и мастило и дао бискупу, да је за то добио од њега четири златника и да је за све то и његов капетан знао. „А хартију му ја нисам донео и не знам где је нашао”.

После сам дознао да је употребио ону хартију што му је била прострта измећу послатог одела.

Капетан није знао да је посилни ухапшен и да су писма нађена. Кад сам га дозвао и упитао зна ли колико ноћи већ бискуп пише и откуда му перо и мастило, он је одговорио да то уопште није тачно, да је он увек поред бискупа и да би зацело видео кад би то тако било. Ја сам му рекао нека ништа не крије и да ће за њега бити боље ако каже истину, али он се и даље бранио. Прекинуо сам му реч и наредио да се доведе посилни, који је био стављен у кладе, и покажем му писмо. Посилни jе поновио своје признање и оптужио капетана. Ја сам хтео да га одмах ухапсим, али кад је он видео шта га је снашло, пао је на колена и признао све, молећи за милост. Нећу да му наводим име. И он и његов-брат били супешадијски официри, Немци.

Коверат је био адресован на пољском и требало је да се преда у граду старешини, „супериору", у језуитском манастиру. Кад сам га отворио, нашао сам у њему малу белешку, у којој бискуп јавља да га воде као заробљеника и заклиње старешину ранама Христовим да се други, приложени коверат пошаље што пре по куриру у Варшаву старешини његовог двора, Велегорском. На том се писамцету и потписао.

Распечатио сам и тај други коверат. Било је у њему много листића писаних на пољском. Заједно би изнели више од једног табака. Све сам то прочитао. У почетку је казао: „Моје ропство траје и даље. Своје муке стрпљиво сносим ради вере”. Оно остало није било нимало важно и било је писано више као неки извештај. Највише је говорио о том свом путовању и како у храни и пићу не оскудева. Та писма нису била ни од каквог значаја и, да не упропастим капетана, нисам ту ствар терао даље. Задржао сам писма код себе, и данас се налазе негде међу мојим хартијама. Капетана и његовог брата сам преместио и наредио им да за време целог пута не излазе бискупу на очи — а посилног сам водио у кладама.

Ујутру рано, кад је све било готово и кад је мој официр спремио на прелазу скеле, кренули смо, стигли до прелаза и почели се одмах превозити. Превезли смо се добро. Имали смо четири велике скеле и брзо смо се пребацили на другу страну.

Гродно се налази на малој узвисини, поред саме реке. Тамо се одмах сазнало за паш долазак, јер је народ у гомилама долазио и гледао. Многи су хтели да приђу каруцама да добију благослов од бискупа, али у томе нису успели, јер су пратиоци с обе стране каруца јахали тако збивено да ухапшене нико није могао видети. Тад сам видео сву људску глупост: маса људи и жена на коленима, с бројаницама у подигнутим рукама, читали су молитве. Ми смо прошли, али не кроз сам град, него мало  удесно, кроз мале улице, кроз које нас је мој официр, унапред  послан, провео. И тако смо изишли из града. 

Свратио сам за часак генералу Измаилову, да се с њим видим. Раније нисам имао част познавати га, а сматрао сам и за дужност да га известим да сам ухапшене извео из града. Он ме је примио врло лепо и рекао ми да сам био врло смео кад сам се  усудио кроз град да прођем. 

„Град је велик и народа је у њему много. Зато је требало  помишљати како бисте у случају неког нереда сачували ухапшене, јер сте се, - рече, - могли наћи у великој незгоди”. 

Ја сам му одговорио да смо туда морали проћи и да смо већ  прошли, а незгода није могло бити „ јер ја нимало не сумњам да ми ваше превасходство, у случају потребе, са својом војском не би помогло, а осим тога ни моја јединица не би допустила да се осрамоти”. Поздравио сам се затим с њим и пошао за својом  јединицом, која ме је иза града чекала, и продужим пут. 

Тада наредим подофициру да оне три кошуље увијене у салвет, које је јуче краковски бискуп послао у град ради прања, однесе бискупу у каруце и да му каже да му је то у пролазу дао један човек из неког манастира, а да се онај ко их је донео  тешко разболео и остао у граду. Бискуп је кошуље примио и јако се онерасположио; то су ми причали његови пратиоци. Целог дана је био љут и једнако је посилног помињао и тражио да му га доведу. Али ја више нисам водио рачуна о његовом причању и његовим бригама, него сам гледао свој посао. 

После Гродна пут је био више шумовит, мочваран и врло рђав. Тешке и гломазне каруце нису могле ићи споредним сеоским путевима и зато сам био приморан да се држим друма. Уз пут сам наилазио на варошице, али сам увек пролазио кроз њих и задржавао се на ноћишту редовно у селима. Тако сам и тога дана учинио. Морам напоменути да код мог пријатеља, краковског бискупа, већ два дана нисам био. Отишао сам му тад  кад смо остали на преноћишту. Он ме је одмах стао запиткивати о посилном: „Где је Краков?” Одговорио сам му да ми је речено да се разболео у граду, да сам по њега послао и да се надам да ће данас доћи. Тиме сам га мало смирио, али ипак је тога дана неколико пута за њега питао.

Да га се решим и да ме више о њему не запиткује, натерам једног мог официра да напише писмо на моје име, које ми је, тобоже, писао генерал Измаилов по куриру ког сам ја послао (као што сам казао бискупу) по болесника. У том писму генерал ме као извештава да болесног посилног Крјукова (пошто је болест тешка) није могао послати за мном, него је наредио да га одведу у болницу и да ће тамо остати до мог повратка, ако дотле не оздрави. Запечатим то писмо, зовнем једног свог каплара, дам му писмо и кажем му да узме једна сељачка кола, па  да пред вече, кад ја будем код бискупа, дође с колима пред бискупов стан, преда ми писмо и каже да ми га шаље генерал Измаилов, а посилног да није могао довести јер је болестан.

И тако ја примим писмо, распечатим га пред бискупом, прочитам и дам га официру, бискуповом пратиоцу, да га пред бискупом прочита. На тај начин сам га најзад уверио, те се смирио и престао запиткивати. Али био је сав ојађен и страшно замишљен. Ја сам се, међутим, правио невешт, као да појма немам о његовим писмима.
Сад је у путу почео да изводи нешто ново. Јако се спријатељио са мном. Тражио је да цео дан седим уз њега и једнако заподевао разговоре. Ја сам му чинио по вољи. Сваки дан сам му долазио, ручавао сам с њим заједно и седео код њега колико год ми је време дозвољавало. Улазили смо у разне дискусије и, истину рећи, он је био човек паметан и учен. Знао је језике и с њим је било врло пријатно разговарати. Напустио је ону своју ранију оштрину и постао тих и благ. Често смо разговарали и о војним стварима. Он је улазио и у подробности и суд му је увек био правилан. — Али све је то било удешено.

Кад смо се боље упознали, питао ме је да ли сам прави Рус; или сам странац, јер му се чини по презимену да сам Мађар. Па онда, које сам вере и да ли сам одавно у служби, и још ми је много сличних питања постављао.

Ја сам му одговорио да нисам Мађар, него да сам Србин, да сам у Ћесарској разрешен службе, да сам православне вере и да сам у Русији већ доста дуго. Онда ме је заћитао колика ми је плата. Ја сам му и на то одговорио. Он се врло зачудио и рекао да ми је према тежини службе плата мала и да код њих сваки племић својим официрима више даје. Одговорио сам му да  службу владаоцу не чини само плата него и велика почаст. „Зар може служба вашој господи, о којој говорите, бити равна нашој служби? Ма колико ви плаћали ваше такозване официре, ипак је то нешто сасвим приватно, рецимо, као мој или чији било слуга”.

Он је на то почео причати о својој власти, господству и угледу у Пољској. Да је он кнез Сиверски, да има огромна имања, да му годишњи приход износи пола милиона златника, да је цењен од римског папе, да је ускоро имао да добије и титулу кардинала, да је о томе већ био и обавештен, али да му је све то покварила та несрећа што му је одузета слобода.

Онда ме је замолио да му дозволим да изиђе у поље да се прошета и замолио да и ја пођем с њим. Пристао сам. Изишли смо из дворишта и пошли поред потока, али иза нас, мало поиздале, ишла су два хусара. Опет је почео о својим имањима и приходима, па је додао: „А шта ми све то вреди? То ми је само за живота, а немам никог ко би ме наследио. Једино кад бисте  ви можда хтели... Ви бисте били тога достојни и могли бисте се  још за мог живота свим тим користити, само ако пристанете”.

Кад сам то чуо, одмах сам схватио с каквом он то намером говори. Одговорио сам му немарно да на то у оваква времена не треба да мисли. „Ваше прилике су сада, - рекао сам му,  - такве да ће и вама самима све то што имате требати. Зато је боље да будете стрпљиви и чекате своје ослобођење, које ћете можда  временом и добити”.

Он је одмах дохватио моје речи о ослобођењу, и рекао: „Моје ослобођење зависи сада једино од вас. Ако хоћете да ми ту милост учините и да ме пустите, ја вам се кунем чашћу да ће сав мој годишњи приход бити ваш, а још би најбоље било кад бисте изволели са мном заједно побећи, или, ако хоћете, могао бих вам све то послати куда ви будете наредили”.

Плануо сам на ту увреду. Застао сам и рекао му љутито: „Слушај ти, бискупе, за мене не вреди ништа ни твоје богатство, ни твоја част. Како си се само усудио да ме на то мамиш? Знаш ли ти да читаво твоје имање и сва твоја Пољска не вреде колико моја част — толико ја своју част ценим и чувам. Зар ти

није довољно што сам баш ја изабран да вас ухапшене на тако далеком путу пратим — поред свих других царичиних официра који су се налазили у Варшави? И ти би хтео да ја ту част и то поверење презрем? Мислио си да ћу бешчасно пристати на твој одвратни предлог? Али у мени нећеш наћи то што си мислио. И нека те је стид од твојих речи” — и кад сам му то рекао, окренуо сам се натраг и рекао му: „Изволите се вратити у свој стан”.

Бискуп се после мојих речи застидео и сав поруменео, и кад сам се ја окренуо и хтео да се вратим, замолио ме је да за часак станем. Застао сам и упитао га: „Шта сте још желели?”
Он ме је онда почео молити да му опростим. Рекао је да би му било врло драго да се ослободи, да га због те жеље нико не може осуђивати и да се само од своје велике невоље усудио да ми о томе говори. „Ви, велеможни пане (тако ме је звао), треба да разумете и знате да се човек у великој невољи окреће за помоћ на све стране. Па тако сам се и ја усудио да се понадам у ваше милосрђе, али ваша је верност тако велика да не можете да ми услишите вољу, и кад је тако, ја се морам покорити својој судбини. А вас најлепше молим да ми опростите и да се на мене не љутите”. Кад је то изговорио, подигао је очи и руке небу и рекао: „Срећна си, царице руска, што имаш такве људе у војсци, и није никакво чудо што таква војска побеђује”. Онда се заплакао и рекао: „А сад како год хоћете, ја сам у вашим рукама”.

Дирнуле су ме његове сузе. Сажалио сам се па сам му рекао: „Немојте се тако жалостити, надајте се у свевишњега и очекујте милост од њеног величанства наше царице. Немојте очајавати, него будите јаки духом и подносите храбро то што вас је снашло. Треба да се ослободите на частан начин, а не као што сте били намислили, Треба да сачувате своје достојанство како ваш чин захтева. И како бисте се само осрамотили кад бисте се на тај начин ослободили! Зато вас саветујем да будете стрпљиви и мирни. Не покушавајте ништа на силу, а време ће само од себе све учинити”.
Он је после мојих речи оборио главу и заћутао, и тако смо се вратили натраг. Није више ништа покушавао, нити је шта било слично говорио.
Путовали смо још неколико дана и приближили се Вилни. Задржали смо се у једном селу на две миље од ње, и ту ноћили и провели сутрашњи дан. Одатле сам послао официра с рапортом генералу Нумерсу у ком сам га известио о свом доласку. Питао сам га на који начин жели да се ухапшени уведу у град. Он је, мећутим, још пре мог доласка био обавештен о нама преко писма нашег посланика, кнеза Репњина, из Варшаве. Зато ми је послао потпуковника Куљебакина да се с њим договорим како да се то уреди а да о томе грађани ништа не сазнаду. Куљебакин је био помало узнемирен. Говорио је како је то велики град, како је врло настањен и како се боји да не буде неких нереда или напада, па да не дође у одбрани и до крвопролића. Ја сам га запитао: „Па зар у граду нема наше војске кад мислите да је то тако опасно?” — а он ми је одговорио да у граду има два батаљона гренадира.

Ја се онда насмејем: „Са два батаљона може се читава Литва, а не само Вилна, натерати на послушност. Али, ако ви налазите да је то тако тешко, запитајте генерала хоће ли ми поверити ту ствар, па ћу их ја сам увести у град”.

Мој друг и стари познаник, потпуковник Куљебакин, радо је пристао на мој предлог. Питао ме је само на који начин мислим то извести, да може генерала известити.

Одговорио сам му: „Нека ми се још данас пошље само један подофицир који ће ме довести до капије кроз коју треба ући, а ја се, -  рекао сам му,  - надам да је на капији наша стража. Осим тога, нека тамо буду спремна и три официра на коњима који ће ухапшене спровести до њихових станова. То је све што тражим, остало је моја брига. А реците генералу и то да нећу ући у град са целом јединицом, него ћу јединицу оставити код капије. Уз сваке каруце ићи ће само по четири хусара, а уз њих ћу бити и ја. Осим тога, нека у сваком стану буде постављен сто и нека вечера буде готова, а ја полазим вечерас”.

Мој пријатељ је све то примио, опростио се са мном и вратио се у град, а ја сам већ имао спремна кола за полазак и само сам чекао да падне ноћ и да ми из града дође вођа. Кренуо сам се чим ми је стигао воћа. Ноћ је била баш како треба. Месец је сијао, ишли смо брзо. На градску капију стигао сам пред саму поноћ. Своју јединицу сам оставио иза града код капије. Повео сам само по четири хусара уз сваке каруце, и тако ушао у град. Наша стража је била под оружјем, а официри које сам тражио од Куљебакина дочекали су ме на коњима. Они су већ знали кроз које ће се улице ићи, и сваки је стао испред једних каруца. Ја сам јахао испред кола краковског бискупа.

Ишли смо врло полако, без лупе и галаме, и стигли тако пред врата стана краковског бискупа. Он је одведен горе у стан, а у истој улици смештени су и остали. Моје хусаре вратио сам у јединицу, а ја сам остао код краковског бискупа, где је већ стигао и потпуковник Куљебакин.

Сто је био постављен, почела су се износити јела. Пошто других слугу није било, јела су износили стражари, гренадири. То су све били наочити људи с негованим бакенбартима, и чисто одевени. Бискуп их је гледао, па је показао главом на њих и рекао: „Не бих волео да имам овакве камердинере”.

После вечере смо оставили бискупа да се одмори, а ја сам отишао у свој стан. Ујутру сам отишао генералу и известио га да су ухапшени доведени у град и питао га коме треба да их предам.

Ја сам се с генералом Нумерсом још одраније добро познавао. Он ме је дочекао љубазно. Распитивао се о свему: и како су  ти људи похватани, и да ли се све то у тишини свршило. Ја сам му све испричао и остао код њега на ручку. Он је мало касније наредио потпуковнику Куљебакину да прими ухапшене од мене. Ја сам са својом јединицом остао тамо још два-три дана док нисам добио из Москве плату за наш корпус.

ЊИМ ИСТИМ СПИСАТ И ИЗДАТ  

(Одломци)


I

Место рожденија мојега било је варош Чаково у Банату Тамишварскому. Отац мој звао се Ђурађ Обрадовић, родом Србин, по занату ћурчија и трговац; мати моја, Круна именом, била је родом из  села Семартона, недалеко од  Чакова, кћи Ранка Паункића. Толико сам мален остао по оцу сирота да једва га памтим; но растећи, кога сам год чуо о њему говорити, није га нико без уздисања спомињао, колико Србљи толико и Власи, добрим братом Ђуком називљући га, жалећи што је млад умро, и желећи да његова деца њему подобна буду. Колико сам млад био, но памтим како год данас, какву је силу на мени имало таково мојега родитеља свију људи спомињање. Ја сам га потом всегда у уму мојем представљао не само како оца мога но савише као једног човека правдољубива, поштена и прељубезна, кога спомињу, љубе и жале сви који су га год познавали. И то добро памтим да моје младо детињско срце крепко би желило да и сам  њему подобан будем, и тако љубов и миловање других људи да заслужим.    

Следовање ове историје показаће да сам ја по вишој части савршен узрок имао с људма, с којима сам живио, задовољан бити, но то приписујем њиховој доброти. Толико могу уверити да ако jе што добра и с моје стране било, заисто узроковато је било  чрез всегдашње спомињање мојега доброга оца којему и данашњи  дан желим уподобити се и тако љубезног спомињања браће моје и рода сподобити се. Зато, како сам обештао, намах при овој прилици  нећу изоставити родитељем напоменути да се старају сами са својим повотком деци својеј у време младости њихове добар приклад  дати. Што дете чује, то учи и прима, како год и својих родитеља језик; што види да се пред њим сваки дан чини, томе мора навикнути; тако присвојава обичаје, тако нараве, тако све мисли мудрованија оних с којима расти. С чим се нови суд најпре напуни, тим се и напоји; од свију с којима се опходи младост прима, ма навластито од родитеља, које пре него Бога познаје. Родитељи су  чадом својим најљубезнији пријатељи, најсрдечнији доброжелатељи, највећи благодјетељи и владјетељи; они су им  и први управитељи, водитељи и учитељи.    

Мати  моја, оставши удова с четворо малене деце, не могући сама теготу куће носити, а при том и млада будући, две године по смрти оца  мога пошла је за другог мужа; но у овом фтором браку весмаје, сирота, несрећна била. Спомињем се да би је често находио горко плачући, и кад бих је питао зашто плаче, „За оцем твојим”  — одговорила би ми. И  тако годину и по плачевно прежививши  у фтором браку и родивши последњи плод утробе своје, по мало дана преставила се заједно с породом својим у дому родитељском  у Семартону. Било ми је тада девет или десет година.    

По смрти матере моје два брата моја, старији Илија и млађи Лука, и ја вратили смо се к нашем стрицу Грујици, који нас је као родитељ примио. Он је имао у дому једну старицу снаху с двема синовицама. Ова  наша стрина, именом Босиљка, била нам је наместо матере како год двема кћерма својима, Синђи и Соломији. Наша  сестра, од свију нас најмлађа, именем Јулијанка, остала у Семартону  у дому дедову, гди по неколико месеци преставила се. Ова моја никад незаборављена и непрежаљена мала сестрица  у петој години возраста показивала особиту красоту и остроумије и, да је живила, била би совршено подобна матери нашој. И данас тужи ми срце спомињући ју; жалим је, колико да је јуче умрла. Толико сам је љубио да, да је живила, не бих се нигда од ње удаљити  могао. Но зар је тако изволила судбина да нема срце моје ништа на свету чему би се могло јако прилепити, за не имати никаква припетствија у широки свет удаљити се. Од то доба почео сам све људе који би ми најмање доброхотства показали — за сродне и пријатеље, све жене које би ме само љубезна погледа сподобиле — за сестре и сроднице вмењавати.

Овде ми  се чини да почиње прави почетак  живота мојега. У деветој или десетој години возраста, без оца, без матере, без сестре рођене, почео сам себе као страна и пришелца у истом месту рожденија мога сматрати, и моје срце почело ми је као прорицати да ћу странствовати. Од кога бих год чуо спомињати Варадин, Будим, Пешту,  срце би моје летило к тим местам, желио бих познати људе који у њима живу, и рад бих био знати каква су у њима деца и девојке. Ужасавао би се чујући да има већих и ширих река него Тамиш и височијих планина него унке око Семартона. Но, за не изоставити ниједно опстојатељство које може имати  какав год сојуз с воспитанијем, нека ми се опрости да се мало натраг вратим.    

Почео сам био ходити у школу јоште за живота матере моје, и памтим  добро да сам имао велику радост идући с букваром у руци у школу. Само ми је жао било што ми је буквар издерат био, будући из њега учио мој брат Илија, пак га је у таково состојаније метнуо као да су курјаци из њега учили. Мештер, старац Добра  (тако се је звао мој први учитељ), задовољан мојим мирним   у школи  седењем, мојим честим  предавањем лекција, мојим тихим и бојажљивим поступком, по мало дана осим свих мојих врсника почео ме миловати. И, видећи ме одвећ бојажљива  да како би ком  детету фиргаз или ферулу почео давати, ја бих с њим заједно почео плакати, као да би имао после њега намах на мене ред доћи, добри мештер, за избавити ме од всегдашњег плашења  и дати ми дерзновеније, почео се са мном разговарати, казујући ми узрок зашто је он принужден неку од деце наказивати и бити, и да добра деца, покорна и прилежна, не имају се ничеса бојати ни страшити. Видећи ме да ми је мило  гледати друге деце нове букваре и часловце, обештао ми, како свршим мој буквар, поклонити нов часловац, и испунио је обештаније. Не знам је ли то његова  милост к мени била  или мајсторија моје слатке матере, која је два посла с овим  измишљењем   исправила: мене сирјеч у веће познанство и љубов с  старцем мештером  довела  и мом   брату Илији узрок кричати и кавгати се, што он при свом старом измрљатом часловцу остаје, не дала. Млого би ми га крат код куће отео, но како би пошли  у школу, дао би ми га опет, молећи ме да не кажем ништа  мештеру, испричавајући се да он није био накањен освојити га, но да ми га је на мало време узео био да види што ћу ја чинити.    

После престављенија моје миле и слатке родитељнице остао сам учећи се псалтиру. Мој тетак Никола Парчанин, видећи ме прилежно  ходити у школу, хотећи облекчати стрину Босиљку, а притом не имајући ниједно мушко дете, добра одвећ и милостива срца будући, узео ме к себи с намјеренијем да ме воспита наместо  сина. У ово време  у чаковачкој школи случило се измењеније. Не знам  за који узрок Чаковци чинили су доћи наместо старца Добре некога Стефана Микашиновича. С  овим мој тетак Никола учинио особито познанство; казао му је да је наумио, кад се добро изучим, оженити ме и запопити, препоручио ме је њему  крепко и своју препоруку често би поткрепљавао частећи га и купујући му на дар кад фајн шешир кад пар свилених великих марама. Овакве препоруке имале су велику силу. Мој господар магистер (он се није дао звати мештером) имао је заисто на мене особити позор; по совршењу псалтира дао ми је учити катихисис, то јест православно исповједаније, толкујући ми сваку лекцију на просто српски.    

Мени је врло ласно било наизуст учити, и тако за две године дана знао сам напамет не само катихисис но и различне друге рукописне  вешти с толкованијем. А  при том, имајући неку природну склоност што ново научити, кад би год био у цркви, сакрио бих се у олтар, дочепао бих се влашког казанија илити поученија, пак бих читао до савршења црковнога правила (познато је да у Чакову сва деца српска знаду влашки). Толкованије мога магистра помогло ми је да разумевам прологе; ниједан није остао непрочитат од мене; млого би ме пута попови карали што кварим црковне књиге, но залуду. Две-три године ово чинећи, влашко  поученије, Евангелије и прологе знао сам напамет. Ко би ме год хотео слушати, казивао бих му одјутра до ноћи повести из пролога; гди би год мајстори и момци шили,  ту бих ја ишао казивати казанија и житија различних светаца; сваком би се милило  слушати оно што не зна. Ове све ствари миле су биле моме  добром   тетку и  по  његову  мњенију  врло  полезне к намјеренију које је он са мном имао; нити је могао мој добри благодјетељ предвидити да је баш ово било управ против његове накане, како ћу сад дати познати.    

Ја, напунивши моју главу детињску с казанијами и с пролози, а не будући  нимало  кадар сврх чеса либо како ваља мислити  ни расуждавати, наумио  сам  био  савршено да  се посветим. Размишљавајући шта  су страдали мученици, ја бих тешко жалио  што и сад не муче христјане, те бих се ја намах дао за закон испећи, а кад би ми пало на ум  шта су пустиници радили и пословали, крепко бих желио да се намерим на ког пустиника да с њим одем у египетске и у арапске пустиње, гди нема стопе човека жива. Како би  ко пошао  у Сенђурађ, Партош  и Бездин, манастире недалеко од Чакова, пошао бих и ја с њим с наканом да нађем какву пештеру илити пустињу и да ту останем. Но онде, видећи да калуђери једу и пију као и други људи, и не чујући да се око њих гди находи каква пештера ни пустиња, није ово место за мене, мислио бих у себи, пак бих се невесео вратио у Чаково. По мојеј тадашњеј памети Банат би много срећнији био  да је пун пустиника него села, вароши и градова.

Мој благодјетељ почео је дознавати моја чудновита желанија и намјеренија; радио би свакојако од тога одсовјетовати ме и одвратити; многократ би ме загрлио, љубио и с отачаском добротом би ме обличавао што ја њега не милујем као он мене, и да ја неправо чиним, његову слатку надежду, коју је он имао да ће у мени имати утеху, помоћ и покој у старости својеј, сујетном показујући. Мени би жао било то чујући; и заисто ја сам весма њега љубио. Но ко  ће мени извадити из мозга пустиње и пустинике и све којекакве ствари с којима сам ја био моју будаласту детињску главу напунио? Из овога нек свак позна каква је ствар да дете чује и чита оно што није за њега. Ја бих му одговорио да Евангелије учи: ко хоће да угоди Богу и да се посвети, ваља да се одрече света, рода и родитеља. Он би ми рекао да Евангелије што учи, добро учи, но да моја детињска памет и глава није јошт кадра разумети шта хоће Евангелије чрез те речи, и да је мени потреба чекати савршена возраста и  зреле памети  за моћи разумети силу Евангелскога ученија. Ја бих му  онда почео казивати шта је учинио свети Антоније, Јефтимије, Пахомије, Онуфрије и хиљаду  других и свети Сава српски; а он би онда, мицајући главом и уздишући, одговорио: „Е мој синко, сад ја видим да би боље било да ти те књиге ниси читао! У садашње време ко се год калуђери, калуђери се или из незнанства или да му је лакше живити. Ја сам остарио с свакојаки калуђери, с Јерусалимци, са Синајци, са Светогорци и с овима који се находе у наши вилајети — најмања  им је старост светиња, људи су како год и ми; једу, пију и раде да стеку новаца као и други који имаду фамилију на врату. То говорећи, ја их не осуђујем; тога се ни они сами не одричу. Но теби кажем да је права светиња да млађи старијега слуша, да се деца својих родитеља не одричу, како ни родитељи своје деце, и да чловек праведно и поштено у својеј кући о свом труду и муци са својом женом и децом живи, ништа туђег не желећи. Ако ли се нађе који од многих да има каково друго склоњеније, добро је и потребно да од својих старијих и пријатеља савет иште, и да чека својих двадесет и пет или тридесет година да је кадар познати оно што мисли изабрати. Црковни  илити  мирски, ко мисли с људма  и  међу народом живити, ваља да се стара како ће и он са своје стране другима на ползу, а не на теготу бити”.    

Видећи да ја не знам шта ћу му одговорити, по неколиком мучању  опет би почео с већим усердијем говорити: „Мој Димитрије, веруј ти твом бáби  (сва деца, моја браћа и братучеди, бáбом смо га звали) — мени имаде близу педесет година — ја сам искуством познао чловеческо јестество. Ја тебе љубим како год да сам те родио. Светујући те, твоју срећу желим, а не моју. Ако ли ти мене не послушаш, ја се нећу кајати за добро што сам ти учинио, мени ће Бог платити на другом свету, но ја тебе жалим”.    

Свак ласно може познати какав је ови савет био, како га и сам сад познајем, но онда — ко ће луду дати памет? Моја глава, напуњена будући пустињами непроходимими  и пештерами, ништа друго није могла у себе примати. На неколико дана после овога разговора био сам се крадом спремио да пођем с једним игуманом Дечанцем  у Турску, чујући од њега да у турској земљи имаде планина, пештера и пустиња, гди жив човек не долази. „Ха, то ти је моје место! — викнуо сам, — А блажена турска земља гди има таких пустиња које људи са своји греси не скврне; ту ти се човек ласно може посветити! Ваљада је Бог ту земљу благословио те само у њој има пустиња”.    

Мени се чинило да је тога игумана Бог послао да ме изведе из Чакова као из Египта и да спасе душу моју. Пошао сам с њим до Сенђурђа. Мој добри тетак то осетивши, узјаше на коња, пак ето ти га око поноћи у манастир. Два игумана, домаћи и странски, јоште при чашами. Мал' се није сијасет учинио с мојим Дечанцем, хотећи мој тетак да га везана пошље у Тамишвар, називљући га турском лажом и скитницом, ком није доста новце по туђем вилајету купити, него хоће јоште и неразумну децу у Турску да преводи. „Људи паметни и који могу беже из Турске и прелазе у мирна царства христјанска, а он хоће да децу у Турску води!” Игуман, сирома, видећи се изненада у такој фортуни, правдао се како је год могао, заклињући се и преклињући да он тога не би за главу учинио, и да је он мене хотео у Сенђурђу оставити.    

Мој тетак, по многој вики и укору и млого мољен игумном места, с којим се је познавао, утиша се и седне с њима пити. Онда ти мој Дечанац, видећи се избављен белаја, почне казивати каква је беда и невоља у Турској, како људи невољно живу, како куга мори, како чемерни калуђери скитају се од села до села милостињу  просећи и Турком  новце дајући; тако Синајци, тако Јерусалимци, тако Светогорци и тако сви други што их је год. „И ко би се могао досетити турској политики и лукавству! Гдије год која лепа црква била, они су је присвојили и у џамије обратили, а манастире су све оставили, јер су знали да ћеду им калуђери непрестано за њих новце вући. Једним словом, купећи Турком новце, дошли смо у омразу свету и вилајету; свак се нас уклања као од курјака, јер како нас гди сретне, зна да ће ограисати”. Нити  је изоставио да не каже како у пустињам  египетским и арапским, гди  су се најпре свеци светили, сад се ни име Христово не спомиње, него турски пустиници и дервиши у њима живу.    

Моме  се добром  тетку чинило да лети од радости све то слушајући; у по сата таковог разговора, а при том чашу по чаши испражњујући, у велико је пријатељство с Дечанцем дошао. А како је мени било то слушајући, дајем другима мислити. Но ко би се надао, ко ли ће моћи веровати какво је и колико моје упорство и тврдоглавство било! Каква је бедна ствар кад млад човек  обикне самовољству! На  моју душу, сам се сад чудим  како  сам могао таки бити! Парче човека у то доба, стајао сам онде  као ћудљив коњ  кад стане усред блата и, колико га ко више  шиба и боде да се из блата извлачи, он, наместо што би напред потегао, натраг узмиче. Ево, у какво су ме состојаније  довели били моји без расужденија пролози. Ја сам совршено  тада веровао да на мене Бог попушта искушеније да види хоћу  ли ја у мом светом намјеренију постојан бити.    

У  мом милостивом  благодјетељу ја нисам тада ништа друго  могао видити него једног простака који није читао никаква  казанија ни пролога и који, из преизлишње мирске и плотске  љубави, противи се моме спасенију, и сам, не будући свет, не да  ни другом да се посвети. Сад, ако ко жив може, нек употреби сву  силу ума свога за познати какова пакосна упорност и какова црна  неблагодарност рађала се у мени из источника мниме светиње.  Доброта неисказана, милост отеческа и љубов, све је то онда  било пред мојим помраченим умом као пристрастија овога света,  која одвлаче човека од Бога! Моја тврдоглавица зла је била  и опака, сам исповедам, премда није происходила из зле воље  и срца, него из неразумија, нерасудија и сујеверија; нити сам ја  могао иначе мислити, представљајући себи да ја чистосрдечно  желим да се посветим, а други иду те ми стоје на путу и не даду  ми.                             

Дечанца  да сам  могао, бих га с обема  рукама  стиснуо  за гркљан и загушио бих га. Сматрао сам га као слабу трску  коју најмањи ветар колеба, као човека непостојана, бојажљива и страшивицу који, да се не пошље везан у Тамишвар, би  се одрекао вере и закона. Накратко, они су сви били пред мојим очима слаби, грешни и плотски људи, који све своје блаженство находе у чашам испијању. Уздишући жалио  сам њихове  душе као изгубљене. Ја сам  сам  био паметан и  књижеван  и мислио сам у себи: „Бре, да се небо и земља сложи да ми  напротив стане, ја ћу отићи те отићи!”  Нисам нимало сумњавао  уподобити себе апостолу, говорећи: „Ко ће ме одлучити од љубави  Христове?”    

Ево какову силу имају прве науке у којима се младо срце напоји и напуни! Млад човек, не имајући никаква искуства, сам не могући право о стварма судити, старије и искусније од себе не хотећи слушати, мора бити задуго тврдоглав и упоран, док год не удари гди главом о дувар, падне у несвест: „Ха, ха, не тамо!” —  почне сам себи говорити. Срећан, ако се то не случи касно, док се јоште може вратити и на прави пут упутити; иначе, идући куд не зна, мора у целом животу злополучан бити. Пак се чудимо  зашто су неки младићи пуни ветра, самовољице, високоумија и упорности. Ево ти узрок. Из прве младости  чују којекакве преповетке, то врло упамте. Млада је душа подобна меком воску: у какав га калуп метнеш и салијеш, онаки образ од њега  направиш. Док је тај восак јоште мек, ласно га можеш претопити, прелити и преобразити. Чрез дуго време буде тврд као  гвожђе; онда се хоће много труда за претопити га и прелити. К  оном шта  су чули, ако јоште виде и прикладе  неваљале, ако не имају кога ко ће с њима управљати и од зла одвраћати, остају у превари и у злу, и сваки дан више утврђавају се у том и укорењавају.    

Млад  човек чита једну књигу, коју за разумети или би ваљало  да има више искуства, или да је читао друге књиге пре да може  ту, која му је у руци, разумети, с вишим вниманијем него се злато мери, на  теразијама ума и расужденија измерити,  истину од  притворности,  и лажљивобасновитих   измишљења   распознати, имајући всегда на памети да није све што  се жути злато, нити све што се сија и блиста драги камен. Ми   би се ужаснули кад би добро  могли и хотели расудити, колико су хиљада година неке велике лаже за истину, и лукава лицемерија и преласне притворности за праву светињу држате биле! Ово све безлобна и слаба младост није кадра расудити, и није јој за зло примити; потребује руковођења и настављенија; ако ли тога нема, остаје у тами и у превари. Ко се је научен родио на свет?    

Гледа  млад  човек једну ствар издалека, коју би ваљало изблиза  видити; сматра је с једне стране, но за познати је, потребало би  је са свих страна прегледати и добро видити. Колико  пута најискуснији људи другојачије мисле данас неголи јуче, и сами се чуде какве су памети били до лане! О, колико смо нерадиви у истраживању истине! Злато кад узмемо у руке, није нам  доста да нам ко каже да је злато, но сами разматрамо има ли у себи знаке правога злата: је ли тешко и савија ли се као чисто злато. А за истину, која је сама злато ума нашега, не старамо се толико. Што је ко из почетка чуо, при оном остаје — не дамо себи труда за истражити и распознати праве знаке чисте истине, а што је горе, не смемо ни мислити, бојећи се да не прогледамо. Стара је басна, но добра, да истина, будући нага и хотећи да и друге свлачи и да их наге, такове какви су, показује, видећи да је зато људи  добровољно  не трпе но да на њу мрзе, она је побегла и сакрила се у један бунар. Зато ко жели к њој доћи, ваља да свуче са себе сва своја мњенија и мудрованија, јер иначе неће бити примљен.    

О  овој потребној и полезној материји на више места спомињаћу; засад сам хотео накратко назначити откуд происходи младих људи  упорност и тврдоглавица. Ја сам од  јестества из детињства  био страшив  и по вишој части другима   покоран —  како сам, дакле, могао к вољи мога тетка толико упорности показати? Ови  добри благодјетељ млого би ми пута  с родитељском милошћу   говорио: „Баба ће теби прекрасну девојку испросити, пак кад те видим у мојој кући ожењена, онда нећу жалити више  што  ми Бог није ниједно мушко дете у животу оставио; онда ћу срећан бити!” Но моја глава, пуна светиње,  другојаче би мислила. Кога оженити? Мене? Сачувај Боже! Боље сто пута да ме каква свирепа лавица или медведица с ноктима својима на парчета растргне, него да ме најлепша српска кћи у своје незлобиве, чисте девојачке наручи загрли! Ја похудити себе и другим грешним људма уподобити? Нипошто и никако! Ја ћу дјевство моје хранити, анђелом ћу подобан бити. Ево, браћо људи, какав сам вам ја онда светац био! Но природно морао сам у такову кривопутицу и заблужденије упасти читајући књиге које нису  за мене биле, и хотећи да  пре времена сврх  дјевства и женидбе мудрујем, не знајући ни што је једно ни друго.    

Може ко помислити да се ја сад кајем што сам се закалуђерио и зато овако пишем. Но ја молим свакога, ко буде читати ове моје случаје, нека не хити пре судити и нека не чини никаква закљученија док год не очита и оно што ће следовати. Казао сам да ја нећу себе имати за поглавити узрок и конац ове књижице, но ползу ближњега  мојега. Нећу себе нимало штедити ни извиновљавати; правду нећу сакрити, колико знам. Сам ћу себи по мојеј савести као пред всевидећим Божијим  оком судија бити; нећу себи нимало праштати. А мој љубезни читатељ само нек чека док сву ову историју од краја до краја очита, јер ће само онда моћи о свему управ судити. И тада, ако што позна да је добро учињено, нека следује; ако ли погрешно, нек се уклања.    

Ја, како сам мало повише  казао, био сам сасвим наумио и навалио да се посветим, и то без сваке шале и сумње. Добро, добро, видићемо и  ту светињу! Засад обаче овде не могу изоставити да не учиним  ово назначеније које ће служити мојим читатељем за забаву и за одморицу. По свој прилици да је мој тетак наместо себе метнуо био мојега вреднога магистера Стефана да ме он посаветује, чини ми се да би много више посла оправио. Из  ове мале  историје која следује то ће се познати.

IV
Шта је човек кад га каква страст преузме, кад какво мечтаније ума ужеже му мозак, подбуни срце и учини да сва крв у њему  узаври! Био сам у то време  у четрнаестој години возраста, ненаучен нимало пешице ходити; отићи из града у Фабрику и Мâлу и  вратити се, то је мени доста било. Тај дан као да су ми  ноге крилате биле; код  салаша деда мога, спрам Семартону, ту смо после подне починули. Овчари семартонски, од којих неки су ме и познавали,  нахранили су нас млеком и скорупом.    

Мој друг, које од пута које од прошасте ноћи неспавања, крепко заспи, а ја се попнем на једну унку и почнем гледати к Семартону. Дам се мало-помало у мисли; једна идеја и мисал почне разбуђивати, подстрекавати и на памет доводити друге. Колико сам обладан био мојом  будаластом светињом, но овде натура предузме све своје правице и силу, сатре под ноге и у ништа обрати сва моја сујетоумна мечтанија и сујеверије. Дође ми на памет мати моја и мила сестрица моја Јулијанка. Сузе проливајући, начнем говорити: „Остај ми збогом, о  предраго село, место  рожденија родитељнице  моје!” Паднем лицем  на земљу, љубим  земљу и с топлим сузама квасим; никад у мом животу нисам тако плакао. Гледајући село у ком се мајка моја родила  и расла; по ком се у детињству свом играла, младост проводила и с родитељем мојим венчала; у које сваке године на Ђурђевдан с браћом мојом, с милом Јулом и са мном долазила, родитеље своје на њихово крсно име, светог Георгија, посетити: „Остај ми  збогом, вриштући једва сам изговарао, — земљо, души  мојеј света, у којој сад леже кости њене и моје Јуле, слатке сестрице!” Срце ми је лупало у прсима; чинило ми се као да ћу издахнути.    

Полежао  сам као у несвести. Кад сам се понеколико опет у себе вратио, дошло ми је велико раскајаније што се од те миле  земље удаљујем. Спомињем   се, откад себе памтим из детињства, да сам неисказану радост имао кад би ми рекли: „Ићи  ћемо  у Семартон”. С већом сам жељом чекао Ђурђевдан него Ускрс. Проводили би ту по десет и по петнаест дана. Трчао бих по пољу, играо бих  се с јагањци, пењао бих се на унке; све детињски посли, правда, но у оному возрасту, који је сама радост и весеље, ја сам находио у том таку сладост која је превосходила свако блаженство. А кад бих с поља дошао, како би ме дочекала и грлила мати, како сестрица! Све ми је ово тада уједанпут пало на ум, нисам могао опстати. Сад пролазим, може бити, последњи пут, може бити за вавек покрај блаженога места. Остављам га за вавек и у њему кости мајке моје, родитељнице моје, и једине сестрице.    
Ко има срце чувствитељно, може помислити како ми је било. И  сад, пишући по двадесет и пет година, возмуштава ми се утроба, сузе ми теку, и весма тужим. По сата или више било ми је у усти: „Нано моја, нано слатка; Јуло срце, Јуло душо!” (Мајку сам моју наном звао). И више бих ту лежао да нису се чобани око мене скупили и почели ме утешавати, а ни сами нису се могли од суза уздржати. Из овога судим да ми је мати жива била, или барем Јула сестрица, не бих никада из Баната изишао.

Био сам већ утешен, кад ми се пробуди друг и, расуждавајући да сав мој плач ништа ми не помаже и да не ваља време губити, метнемо се на пут и дођемо у само вече у Итебеј к тетки мојој, рођеној сестри матере моје, Јеври. Задуго ме је загрљена држала и нада мном плакала. Сутрадан, видећи да нећу нипошто више да закашњавам, метнула ми је у торбу неколико танка беза за пар кошуља, и за јело нешто на пут спремила; плачући и љубећи испратила ме из села. Мени и Ники није било до закашњавања, јер смо се бојали да за нама потера не иде. Овде не могу изоставити да не назначим, без сваког пристрастија к мојему роду, да од свију народа које сам познао, нејма милостивијега рода над српским, а наипаче к сродству. Од Херцеговине  до Баната, у Босни, у Хорватској, у Славонији и у Сербији народи су весма милостиви и одвећ сродства љубитељи; и што се каса у старо време весма похваљене добродјетељи гостољубија, заисто у том ови народи ниједном нису фтори.    

Ови дан пред вече дођемо у једно село код Тисе. Нађемо једног старог свештеника гди нешто у својој авлији теше. Питамо га како би могли у Срем прећи. Каже нам да се мучно прелази за велико наводњеније Тисе и Дунава; жали што његови синови нису дома, он би нас чинио пребацити на ону страну без плаће. Рекне нам да чекамо вечера, кад људи дођу с поља, да ће нам наћи кога ко ће нас за два или три марјаша превести. Но откуд нама три марјаша? Ми нејмамо три крајцаре. Нужда даје савет. Онда ја извадим из торбе мој часловац, који је био јошт наполак нов, молећи га да учини задужбину да нас он да превести и да за то узме часловац. „То не би била никаква задужбина да ја то учиним, одговори добри свештеник, него, ако вам није од потребе часловац, даћу вам за њега седам марјаши и постараћу се за ваш превоз. Остарио сам, и не могу задуго возити, а бих вас сам превезао”. Увече нађе нам једног момка, који нас превезе у Сланкамен.    

Ево ме у Срему, у земљи насљедија последњих српских деспота. Сутрадан неки

Карловчанин, враћајући се с празни кочија дома, довезе нас за неколико грошића у Карловце, гди преноћимо и рано уjутру почнемо путовати по пожељеној Фрушкој гори. Пролазећи испод Ремете и Крушедола, нисмо смели ни навратити се у ове манастире, да нас како калуђери силом не задрже. Хопово нам је у срцу било, к њему смо се таштили. Око подне дођемо у Ириг и упутимо се к манастиру. Како нам је год рекао Тодор калпагџија како пређемо на манастирску земљу, учини нам се као да смо у едемску башчу дошли. 

Иде  се све покрај једног поточића, поред кога стоје насађени велики ораси и друга древеса, која га осењавају и чувају од сунца. На  левој страни виде се брда и холмићи, покривени с  виногради и воћњаци. С  десне стране потока пружила се једна веселовидна долина, сва покривена и украшена с ливадами, пуни  злака и цвећа селнога, која се протегла до близу манастира. А  с оне стране долине, рекао бих да су царске башче. Виноград до винограда, окружени и накићени с свакојаки плодовити древеси; брдо над брдом, и холм  над холмом  као да се један на другога другољубно наслонио и  као да је један сврх другога своју поноситу главу помолио како ће лакше  ону красновидну  долину, сестру своју, и поток, њена љубитеља  који је загрљену држи, и оне који покрај њега пролазе, гледати и сматрати; и како ће у исто време свак своју великолепну, са сви пролетњи, летњи и богати јесењи дарови надичену и преукрашену  главу показивати и очима свију представљати. Холм   од холма  лепши  и дичнији, а сви заједно неисказане красоте и дивоте. Тихо, слатко и љупко  шушчење  и играње с долином потока, весело различних птица појање, кротко и прохладно  ветра диханије и његово с лишћем   преметање, дају ушима  једну тако слаткослишну музику да доводе човека у савршено  заборављење  себе и  у иступљеније ума. Благоуханије ливадих цвећа и свакојаких воћа обалзамљавају они кроткопитоми воздух.                                

    Не  зна ко како  том блаженом  долином  прође, како ли к манастиру дође. А кад дођосмо к мом љубимом Хопову, шта ће ко  пре гледати, шта ће расматрати, чему ли ће се више дивити и чудити? Да сам био сав око, пак да сам на све стране у један мах гледати  могао, ни тако не бих  се оне красоте нагледао. Ко би хотео знати шта бих ја рад овде описати, а не могу, нека само  оде од  пролећа  до јесени, кад му драго, у Хопово, пак кад се дома врати, видиће хоће ли моћи све што је чувствовао исказати. Искључавам   оне који, предати неким страстма, све им је остало једнако та ишли покрај рита та покрај ливаде, та слушали жабе та славује; говорим за оне који имају срце чувствитељно сваке красоте Божијег створења.    
О родитељи и ви, учитељи и управитељи безлобне јуности, ову вечну књигу отварајте у свако време вашим чадом и учеником, привикавајте их израна да осећају, да познају и да чувствују премудрост, благост и богате даре Творца свога у створењу. Ову саму књигу, без никакве друге, Мелхиседек читајући, свештеником вишњег  Бога постао је. Ово је књига Аврамова, Јовљева и свих патријарха, кад јошт  није било никакве друге, коју читајући к високој су мудрости, сирјеч к познанству Бога достигнули. Жива и дјејствитељна књига, из које у свако доба, сваки час и свако тренуће  ока, к очима, к ушима,  к свим  чувствам; а навластито к срцу нашем, Бог говори: небо с сунцем, месецом и звездама; земља са свим шта се на њој види; воздух, облаци, ветрови, молније и грмљавина; вода и све што се у њој движе; пролеће, лето, јесен и зима; свако диханије и свако створење до најмањег мравка и мушице. Из све ове књиге Бог говори к свим људма: „Познај, човече, Творца твога, Творца вечнога и јединога, праведнога и милостивога. Нек чувствује срце твоје, зато је створено, јер иначе не можеш бити  благодаран, развје чувствујући; и колико више будеш чувствовати, више ћеш благодаран бити, више ћеш благодарити,  више ћеш љубити, више  ћеш се силити за испунити свету и праведну вољу Његову. И на ови сами начин бићеш  благополучан и блажен во вјек вјека, јер си зато створен, словесним умом   и бесмртним духом  одарен. Буди праведан, буди добар, љуби добродјетељ! Ниси за мало време створен као мрав;  вечност те чека. На кратко време добро чинећи, вовјеки ћеш благополучан и блажен бити”. За показати све величество ове божествене и Божије књиге, наш слачајши Спаситељ Исус учи нас и саветује да погледамо не на сву њу, но на најмању частицу ње, за познати из најмање частице ове бешчислене књиге великога Творца и Његову преблагу и премилостиву промисал  о свему. Не вели: погледајте на небо и на сунце; не вели: чујте громове и грмљавине. Ово би  одвећ много било. „Возрите, вели, на цветке пољске. Ко их тако краси и одева да Цар Соломон   у свој слави својој није се могао оденути ни украсити као један од ових цветака? Отац Небесни. Погледајте на птичице по воздуху. Ко их храни и ко их одева? Благи промисал Оца Небеснога!” Ову књигу  читајући, премудри Сократ, вечна слава Атине  и свега славнога греческога рода и имена, пре Христова  пришествија мученик је био за благочестије, праштајући и благословљајући оног истога који му је отров дао.

Ову књигу ко чита са здравим богоданим разумом, и ко њојзи  следује, мора доћи к истином богопознанству; и он је (како учи  свети философ и  мученик Јустин) делом христијанин, ако се  словом и не називље христијанин, живећи праведно и богоугодно.  Ко ову књигу не види слепији је од слепорођена; ко њејзин глас не  чује, глувљи је од сиња камена, јербо „небеса поведају славу  Божију и творење руку Његових возвештава земља”. Ко ово не  чувствује, њему је гвоздено у прсима срце. Обучавајте, дакле,  млада срца да чувствују: у најмањем лиску, травици и цветку  Творца свога да познају; у живљењу и движењу мравка и мушице  општега Животодавца Бога да упажају. Учите их најпре овима  малима стварма, док с временом кадра буду к сунцу и к звездама  ум свој возвисити.     

Ево, моj љубезни читатељу, к каквим размишљенијам само  воспоминаније хоповске красоте ум мој узвишује. О место достојно да посвећено будеш мудрости и ученију и да се српским  назовеш Парнасом!

БАСНЕ

ЛАВ И ДИВJИ ВJЕПАР 
Оба  ова, у један жарки дан летњи, жедни дођу на један извор прохладити се и жеђ угасити. Но лудо високоумије с луђим својим породом инатом свуда свој нос увлаче, дођу и к овом чистом и изобиљном извору, и заваде ова два звера ко ће пре пити. Од речи дођу к ударцем. Вепар зубма, а лав с ноктима jедан другог окрваве. Попрестану мало за одахнути и с већим устремљенијем сраженије обновити. У исто време орли и гаврани, гледајући битву и њушећи крв, долете са свих страна, облећући и радујући се. „Нисмо ли ми луди, — реку ова два непријатеља, — да се овде деремо и убијамо на радост наших општих душмана?” Помире  се и напију се,  један с једне стране, други с друге, и оду свак својим путем.

Наравоученије

Ништа  није способније људе за помирити колико кад сами расуде да они са својим взаимним разрушенијем општим својим злотвором не само радост но и ползу причињавају. Неправда — адски пород! — властољубије, несита грабежа жеђа, неразумна освета  колику су витешку и сродну кров пролиле, која би дужна била самом отечеству и општеј слободи посвећена бити! Жале мусулмани христјаном уступити оно исто што су од христјана силом похитили, а не мисле да Бог и правда хоће да с временом опет сваком своје буде. Ко је пре неколико времена икада чуо да је Бошњак  или  Арбанас икада Турчин  био? Нити  су пре били, нити ће до послетка бити. Но они веле: каква је то правда да им руси и Немци  отимљу оно што  су они од других отели? Нека само послушају ово што ћу рећи, пак нека сами суде. Што је за све народе боље него за само један народ, то је роду чловеческоме воопште  и полезније и правије: гди се наука уводи и распрострањава, гди поредак и закони царствују, гди се куга међу људе не пушта, ту је за све људе боље и праведније. Јошт једно: у свим немачким  и росијским владјенијам нико се добар, ни христјанин ни Турчин, солдата не боји, но гледа у њему чувара свога; а у турској земљи, колико је даље од Цариграда, толико више  бедни христјанин пред агом  и његовим  слугама, пред спахијом и пред јаничаром дркће као овца пред курјаком. Сада, дакле, христјанин и Турчин, ко има человеческо у прсима срце, он ће сваки дан к небу погледати и рећи: Бог ће дати што ће боље бити.

 ЛИСИЦА И КРОКОДИЛ
Лисица и крокодил почну се инатити о благородству. Крокодил стане казивати какова су мужества његови прадедови чинили, по тому доказујући да је он најблагороднији од свију животиња. „Доста већ, — одговори лисица, —  и по кожи се познајеш да си од старине”.

 Наравоученије

 Ваља знати да је крокодил једна страшна звер, која живи у води  и на суву. По виду подобан је гуштеру, али је ужасно велик. Неки су тридесет ногу дугачки. У  Египту,  у реки Нилу,  има  их премного и прождиру људе и другу животињу. Кожа му је скаредна видити, покривена с дебелим љускама, и тако тврда да је весма мучно  пробити.    

Ова  басна принадлежи онима који се одвећ хвале и поносе с благородством својих прародитеља, а сами ни на што нису способни. Похвална је вешт благородство у вредном, разумном и благонаравном младићу, а неваљалу и строптивонаравну више на срамоту  служи. Колико је ко  више од отечества примио и ужива, и колико више отмености од њега изискује, толико му је више дужан служити и њему на ползу живити. Ако ли ко хоће да до подне спава, а до поноћи којекакве бездјелице и бешчинија да твори, он нека зна да  се је на срамоту својих благородних родитеља  родио. Ништа   није хуђе и горе него благородна младића с таковим мишљењем  из младости напојити да се је за леност и бездјелије на свет родио. По обичају даваће му се титул „благородни", но он,  кад га год чује, нека га слободно прима себи на обличеније, ако његове нарави и дела нису благородна. “[Изрека на грчком] — Благородство јест добродјетељ људма”. И  паки: “[Изрека на грчком] —  Муж преизрјадни никад није неблагородан”. Зато благородни и имући у једном општеству колико више средства и удобности имаду, толико је већа њихова дужност добро и благородно воспитаније својеј деци давати, које се састоји у науки, трудољубију и благонаравију, да им се не рече као крокодилу: „По кожи се познајеш да си благородан”.

ДВА ПСА 

Један човек имао два пса. Једнога од њих научи ловити, а другога пренебреже дома. А кад би било до јела, једнако би давао обојима. Онда  [пас-]ловац почне укоравати и жалити се  на другога пса, говорећи: „То је баш наопако! Ја се мучим и ловим, а ти смрдиш дома; а кад дође до јела, онда: та мени, та теби!” —  „Мучи, брате,  –   одговори му други пас, —  не говори само у ветар! Ја томе нимало нисам крив него наш господар, који ме није научио трудити се него с туђим трудом хранити се”.


 


Наравоученије

Ликург,  лакедемонски законодавац, хотећи својим грађаном да да познати какову силу воспитаније имаде не само над људма но и над скотови, узме два кучета од једне феле, заједно од једне кучке окоћена, пак једно научи ловити зецове, а друго ништа него ждерати и лежати. Сазове једном све граждане у једну велику салу, гди да поставити чанак меса и пустити једног зеца. Заповеди пустити и два речена пса у салу. Онда ловац полети за зецом, и не обзирући се на месо, а други склопи нам се над чанак, не марећи да је ту хиљаду зецова. Видите, браћо моја, два пса једнога рода и заједно окоћена, но какову различност међу њима воспитаније узрокује! Не учимо, дакле, децу нашу измалена мекости, сластољубију и лености, но мужеству, воздержанију и трудољубију. Свему је свету познато какви су људи Лакедемоњани били док су међу њима Ликургови закони цветали. Совјетује један премудри Инглес (лорд Чистерфилд) свог деветогодишњег сина, говорећи: „Чини ти све што ја хоћу док ти буде осамнаест година, а потом за всегда ја ти се обештавам да ћу чинити све што ти будеш хотео”. Младић  који се паметно влада до осамнаест година, после тога све ће бољи и паметнији бити. А који се дотле размази и поквари, чудо велико ако се икада побољша, разве ако је одвећ од природе добра срца. „Јуност (вели премудри Халер у својему „Алберту”) даје се ласно савијати куд је мудро воспитаније управља; њејзина јоште чиста душа прима с подобноју готовостију љубов к добродјетељи и к истини”. 

“[Изрека на грчком]   –   И весма блага земља, пренебрежена, дивјачи”, говори Плутарх. Мужествени и храбри народи без воспитанија и науке шта су? Шта  ли би могли бити? Али ко ће ово једном народу или општеству дати? Нико  него њихови управитељи и  поглавари. А кад ће они то дати? Онда  кад сами  буду учени, разумни, отечеству прави доброжелатељи, и не само речма но делом благодјетељи и верни служитељи. А док они такови не буду, шта ће бити? Све овакове речи и наравоученија биће у ветар.

ПJЕСНА НА ИНСУРЕКЦИЈУ СЕРБИЈАНОВ

Сербији и храбрим јеја витезовом и чадом и богопомагајему 

их Војеводи Господину Георгију Петровићу посвећена

Востани, Сербије! Востани царице! 

И дај чадом твојим видет твоје лице! 

Обрати серца их и очеса на се, 

И дај њима чути слатке твоје гласе.

Востани, Сербије! 

Давно си заспала, 

У мраку лежала;

Сада се пробуди 

И Сербље возбуди!

Ти воздвигни твоју царску главу горе, 

Да те опет позна и земља и море, 

Покажи Европи твоје красно лице, 

Светло и весело како вид Данице.

Востани, Сербије! 

Давно си заспала, 

У мраку лежала;

Сада се пробуди 

И Сербље возбуди!

Спомени се, мати наша, твоје перве славе, 

Твојих враждебника ти посрами главе! 

Дивјег јаничара терај са Врачара, 

Који свог истога сад не слуша цара!

Востани, Сербије! 

Давно си заспала, 

У мраку лежала;

Сада се пробуди 

И Сербље возбуди!

Теби сам помаже небесна воља, 

И сад ти се показује судбина боља, 

Сви ближњи твоји теби добра желе 

И даљни се народи твом добру веселе.

Востани, Сербије! 

Давно си заспала, 

У мраку лежала;

Сада се пробуди 

И Сербље возбуди!

Востани, Сербије! Мати наша мила! 

И постани опет што си прије била! 

Серпска теби вопију искрена чада, 

Која храбро војују за тебе сада.

Востани, Сербије! 

Давно си заспала, 

У мраку лежала;

Сада се пробуди 

И Сербље возбуди!

Босна, сестра твоја, на тебе гледа, 

И не жели теби никакова вреда. 

Ко тебе ненавиди, не боји се Бога,

Од којега теби иде помоћ многа.
Востани, Сербије! 

Давно си заспала, 

У мраку лежала;

Сада се пробуди 

И Сербље возбуди!




Херцегова земља и Чернаја Гора,




Далеке државе, и острови, мора,




Сви теби помоћ небесну желе




Све добре душе теби се веселе




И согласно веле:

Востани, Сербије! 

Давно си заспала, 

У мраку лежала;

Сада се пробуди 

И Сербље возбуди!

ПЕТАР I ПЕТРОВИЋ ЊЕГОШ
(Свети Петар Цетињски , 1747(8) – 1830) 
ПОУЧЕЊЕ У СТИХОВИМА 

Ну послушај, драги побратиме, 
Или брате, прељубазно име! 
Ере ћу ти истину казати, 
Но запази, нећеш се кајати 
Што су давно рекли и казали 
Мудри људи, који су познали: 
Да у Турске и у љуте змије 
Хришћанскога пријатеља није, 
Ни разума бистра у пјанице, 
Ни у лажи тврде узданице; 
Ни вјернога друга у страшивца, 
Ни поштена чојка у свадљивца; 
Не уздај се, брате, у лакомца, 
Одступиће и од Бога творца, 
Од закона и од своје вјере, 
Неће пазит оца ни матере, 
Отачаства, рода, ни племена, 
Јер не љуби части ни поштења; 
Нако благо, да се обогати, 
И зато ће свакога продати! 
Ово велим само за лакомца, 
За лакомца, љуцкога трговца, 
Који љуби благо преко мјере, 
А продаје вјеру у невјере, 
Вјеру драгу отачаства свога, 
Најпослије и себе истога! 
Пак остаје така издајица 
Како тужна, лакома лисица, 
Кад на маму буде преварена 
И у ломна гвожђа ухваћена; 
Да се трже, сама себе глође, 
Докле ловац изненада дође, 
Па је дрвљем и камењем туче, 
Најпослије и кожу јој свуче. 
Свакоме се тако догодило, 
Коме опште добро није мило, 
И који ће бити издајица, 
Да га Божја сакруши десница! 
А ти, брате, здрав и весел буди, 
За потребу немој жалит труди! 
Слушај мудре, а мало бесједи 
И хришћанским путем себе води. 
Који млого збори без разлога, 
Кајаће се од говора свога; 
Кад што речеш и кад ријеч дајеш, 
Пази добро, да се не покајеш: 
Срамота је сада ријеч рећи, 
Обећати, па се покајати; 
Коноп веже коње и волове, 
А поштена ријеч витезове. 
Држи слогу, а моли се Богу, 
Љуби добро и драгу слободу; 
Добро, рекох, а не самовољство, 
Ни лаживо клето лицемјерство; 
Пази ово моје говорење, 
Биће теби радост и поштење, 
А у туђе поштење не тичи, 
Но се радуј, весели и дичи, 
И кад видиш поштена главара, 
Војеводу, суђу, ал' сердара, 
Добра ч’јека, ал' разумна кнеза, 
У народу јунака витеза, 
Или частна, мудра свештеника, 
Што је добро, то је општа дика. 
У народу што је од потребе: 
Поштовати старије од себе, 
Мудре људе, праве савјетнике 
И војнике, храбре начелнике. 
Ако хоћеш бити многољетан, 
А на овај свијет пуносрећан: 
А ти поштуј драге родитеље 
И духовне оце, учитеље, 
Да благослов од Бога получиш. 
А и вјечно блаженство добијеш; 
Да нам Бог да свијем православним, 
Ја из свега мога срца желим. 
У хилебна и лукава друга 
Стоји немир, свако зло и туга. 
А шпијуна и вјероломника, 
Хришћанскога рода издајника, 
Који свађа браћу из подмукла. 
Њега хрђа и несрећа тукла 
И Божја га поразила рука, 
Ка'но клета Бранковића Вука! 
Бјежи од тих, ка' од змије љуте, 
На зло какво да те не напуте. 
Ни то, брате, добар јунак није, 
Који браћу и земљаке бије 
И замеће кавгу у дружину 
И у родну своју покрајину; 
Но се онај јунак може звати, 
Који ј' кадар храброст показати 
Пут злотвора, кад зове свакога, 
Слава диже војника храброга. 
Које добар јунак од искона 
За обрану вјере и закона 
И слободе миле нам и драге 
Отачаства, ђе жно нам се граде, 
И таки сејунак нека фали, 
Фалиће га свако и остали; 
Од јунаштва има име право, 
Доби сабљом на поље крваво, 
Ка жно Милош који уби цара 
И у боју још млоге похара: 
Ш њим Косанчић Иван и Топлица, 
Ти с Милошем бјеху обојица. 
Те Мурата уби и погази 
На Косову ђе се и сад пази, 
Саграђен је ступац каменити 
За вјечити спомен вјековити. 
Ал' је оно гласовита дика 
Славенскога рода и језика 
Змај Скендер-бег турски побједитељ 
И својега рода садржитељ, 
Који доби пребијелу Кроју 
И осталу бановину своју; 
Коме Турци златом окиваше, 
И при себи на прси носише, 
Да би стекли Ђурове крјепости; 
И од бојне славе то је био, 
Чим се бјеше Ђуро огласио; 
Гласиће се вјерно без престанка, 
Јер не бјеше таквога јунака, 
Нити гаје породила мајка, 
Нит ће мислим, до суђена данка. 
Сад ево ти Јанко војевода, 
Који бјеше брана и слобода 
Унгарскога краљевства и круне, 
Што му и сад дају фале пуне; 
И што бјеху витези остали, 
Које народ вас хришћански фали: 
Ка'но Рељу и Краљића Марка, 
За њим вазда и данас Бугарка 
У црно се види обучена, 
А у срце прељуто мучена. 
Ал' је тужно свијех пребројити 
И у једну пјесму садружити, 
Је би пјесма млого дуга била, 
Пјевачима те би досадила; 
Но све, побре, што сам бесједио: 
Нит' сам плака –  нит' се веселио; 
Тек ћу казат зло и јаде моје 
Све које су нама од неслоге, 
Од лакомства, злобе и зависти; 
О, плачите, како и ја исти! 
Мени не би муње ни стријеле 
Тако моје срце разнијеле, 
Ка но кад ми дође на памети, 
Што учини Бранковић проклети! 
А да би се то име, не било, 
Из нашега рода истражило, 
То је исто моја жеља жива: 
Да се нико Вуком не назива; 
Вук издаде Србе на Косову, 
Заборави милост Исусову; 
Тако славу и вјечно блаженство –  
Таста свога славнога Лазара 
И славнога српског господара, 
Нити кога жали, нити пази, 
Сваку љубав он под ноге згази: 
Су дванаест хиљада коњика 
Све по избор силна оклопника, 
У Тураках дворити побјеже, 
Стога Србин у ропство уљеже; 
Па Лазара Турци посјекоше, 
А потоци сузах протекоше, 
По сва мјеста ђе су гођ хришћани, 
Црном крвцом свуђе смијешани; 
Јадној српској мајци низ образе, 
Коју и сад невјерници газе! 
Ту сердари, бани и војводе, 
Што избраних бјеху из слободе, 
И што бјеху остали војници, 
Погибоше у бој свиколици; 
И што бјеху цркве и олтари, 
Сад мечити јесу и мунари; 
Што ли бојне куле и дворови, 
Славни Призрен и други градови, 
То су сада тамнице студене 
За несрећне Србе направљене! 
И од тога несрећнога дана 
И до данас ево без престана 
Турци Србе бичем ударају, 
Испод ногу плешу и харају; 
И ево ти, брате, ране горе, 
Кад их море, овако их коре: 
“Ово су вам од неслоге плате, 
Што добисте, нека и сад знате!” 
Је ли, брате, ране жесточије, 
Но стријела срце кад пробије? 
А ни она није тако јака, 
Да разбије срца у јунака, 
Ни остала никаква работа, 
Као таки укор и срамота: 
Ево како Бранковићу Вуче 
Тешки јарам на Србе навуче; 
Србе Турци газе под копита, 
Рад његовог проклетога лита, 
Те га свако и куне и псује, 
Боже! вјечна мука нека му је!!


ПОСЛАНИЦА ЦРНОГОРЦИМА  И БРЂАНИМА 

Благородна господо главари и народе црногорски и брдски, 

Ево су већ прошлога прољећа, априла мјесеца, пасале тридесет и осам годиштах, откада сам ја постао међу вама Владиком. Труди моји јесу били најпрво и желаније моје, од свакога желанија највише, за покраћење ваше домаће рати и крвопролића, радећи вас саставити у слогу и јединство, док се избавите од љутога јарма паше скадарскога, под којим бјесте у вријеме мојега у туђе земље путовања по несогласију вашему себе подложили.

Ви моје науке примисте, послушасте, и своје оружје витешки у рукама прифатисте и Бог даде вама срећу не само да своју слободу опет к себи повратите, него и сувише да својега непријатеља у два жестока боја побиједите и да његову главу одсијечете и државу скадарску уплашите, од које мира и почивала не имасте.

Ова је побједа име ваше у свијет прославила и учинила да сви европејски народи за вас знаду и да ве почитују за народ славни, народ поштени, храбри и уздани, који своју слободу познаје и својијем оружјем брани.

Ја срдцем и душом жељах да се и више пред свијетом прославите и да вашу слободу јаче и боље утврдите. Молих вас да суд и правитељство поставите, на законах обштим согласијем сочињених, да правитељство народом влада и да народна дјела управља, а кулук да зле људе фата и на суд доводи, како што се у цијели свијет чини, јер без тога не могаше бит ни слава ни слобода ваша утврђена, ни дуговјека. И ви тако учинисте; кулук и правитељство постависте, да законик царствује и да је свакоји законик подложен. Настаде, дакле, законик међу вама, настаде суд и правда, мир и тишина, вријеме срећње и блажено, радост и весеље за добре и богобојазне људе и за нејаку сиромаш и сиротињу, престаде самовољство, престаде домаћа рат и крвопролиће.

Законик, царствујући кастигом, страшно пријећаше, правитељство суд и правду чињаше, кулук с мјеста на мјесто иђаше и сваки злођеј од страха трепеташе. Не бјеше већ домаће рати ни боја, не бјеше покличи; ни витеза на домаћи бој, не чујаше се колежа ни тужбање, не виђаше се лица мушкога ни женскога огреботинах крвава и нагрђена, ни главе црном капом, ни црном махрамом покривене, ни перчина мушкога ни женске косе острижене, не обливаше се земља, дрво и камен крвљу ваше браће и не кипјаше братска крв из устах вашијех, не кукаху мајке за својијем синовима, ни сестре за својом браћом ошишане, ни сироте удовице за својијем мужевима огребене, ни жалостна ђечица за својијем родитељима сузам обливена.

Путник мирно путоваше, трговац слободно трговаше, работник своју работу весело работаше и чобан своју стоку без страха пасијаше и Богом благословена тишина на све стране пребиваше.

Но будући вам милије зло него добро, не могасте правитељство међу собом трпјети, желећи да се опет на обична ваша зла и самовољна ђела повратите и да један другом крв пијете. Не би вам угодно да ве људи од свијета почитују добрим и поштеним народом, како сам пређе река, да ви буду туђи градови и пазари отворени и да имате стим у ( = уважење) како и остали народ европејски, него је вам драже и милије да ве називају злим, безаконим и самовољним народом, да стиме и приступишта нигђе немате и да ве ћерају како хајдуке и разбојнике.

Ви сте од свакога цара и краља вољни и слободни, да ви нитко не заповиједа, но нијесте један од другога; ви слободу своју не познајете и познати је не хоћете; вама је противно све Што је Богу и поштенима људима угодно; ви сте од Бога одступили и сасвијем страх Божји изгубили; ви не находите добра и поштења ни у чем, нако у своје зло и безаконо самовољство; ви не имате вишијех злотворах од самијех себе и вама нико ништа не чини без ваше зађевице.

Ја вас залуду у све вријеме мојега међу вама владичествовања учих и настављах на све оно, што могаше служит за вашу корист и поштење и залуду се у толико силе времена трудих, не штедећи ни живота ни имјенија мојега за ваше обште народно добро. Да сам то чинио за који драго остали народ од свијета, он би благодарио и ја бих међу њим срећно и весело живио и моје би име у љубави онога народа вјечно остануло, а међу вама је моје срдце од вашега злочинства увехло и старост моја оскорбљена, да почивала и радости нигда немам. Не могу већ ни о себе радити, а камо ли ваше после оправљати и за ваша дјела ћесаро-краљевскому гуверену одговарати, него ето ви, Господо Главари, владајте се како знате и договарајте се како ћете с народом управљат и за народ ђе потреба буде одговарат, да се црне капе у то не мијешају. Само вас молим да ми на писмо ваше мисли дате, како ћу реченому гуверну ову књигу одговорит, која ће ви бит с овијем листом данас приказана, да је добро чујете и разумијете. Међутијем остајем ваш доброжелатељ и слуга, Владика Петар.

(1826. г.)

ЈОВАН ПАЧИЋ

(1771—1849)

СНУ

Сне, о мирне, влажне, тавно-мрачне ноћи, 

Болним снагодавни, блажајши сине! 

Твоја сласт нам чини све да зло нас мине, 

Хоћеш ли ми кадгод јадном ти помоћи?

Живот опор без тебе је у тесноћи;

Сердце не мож' тужно ни да одумине, 

Словом једним: надежда му не просине;

Без тебе сам јадан, скорбан у бесноћи.

Слети, растри тавна сверху мене крила;

Дај ми покој, снит от драге ми поклони:

Сновиђења теб' у руку сладка јесу.

Тек у сну ми љуба наклоњена била, 

Сне, противно теби, молим, све уклони, 

Да на сан ми твоје силе њу донесу.


ЛАЛИ

Од рубина и опала

Блистајушча цвета лала.

Завистнице њу не гледу,

Сагнуле су главе, бледу

Покрај лале.

Ружо, криј се ти размазна

И понизи безобразна,

Смерностију холу саму

Љубичицу сад у таму

Мећу лале.

Љубичица, ниска, стидна,

Јест у трави једва видна,

Витком и на танком струку

Наша прса, нашу руку

Дићи лала.

Никто ружу мож’  узети

Њу да трње не освети;

“Берите ме безопасно!” –

Вели сваком цвеће красно,

Кротка лала.

Как’  усудит могу себе,

Несравнимо цвеће, тебе,

Руком скврном откинути,

Цвет красоте прекинути

Дивне? Лало!

Време љутим таре краком

Све лепоте под облаком;

Бесмртије бози стекли

Тако лепом кад те рекли 

Постат, лало!
ЛУКИJАН МУШИЦКИ

(1777 – 1837)

НАТПИС О ЉУДСКОМ РОДУ



Non scholae, sed vitae discendum

У школи преправљајте се за свет. Свет вам је море!


Школа теорију да, али практику свет,

Пловит учи теорија, ал се плови по реци,


Избро лађу ил чун, властељ буди им јак.

Нек вам историја верним спутником буде:


Раван је људски род себи био, и јест!


НА СРЕДИ СИЊА МОРА




Григорију Гершићу
Друже! Ја сам већ на среди сиња


Мора. Бурја ми чун колеба страшно.



Ја т' не остављам весла;




Одгони таласе дух.

Морски различан гад све покрај мене


Плива; уздиже врат; чељуст отвара;



Грозно скрежеће зуби!




Ал ме прогутат не сме.

Зар му не да Нептун; да ил му с’ чини,


Да је дух мој сам Бог. И слаба мишца



Људска јача у беди:




Сече и препоне дух.

Томе служи сав свет, добија, губи;


Свему причина он. Где јачи живот



Тамо победа спеши.




Дрема у миру и лав. 

ГЛАС ХАРФЕ ШИШАТОВАЧКЕ

Лиро-дидактическа песма,
 дар на Ново лето народној серпској јуности.


I, bone, quo nirtus tua te vocat: i pede fausto,



Grandio laturus meritorum proemia.





Horatius

О, ако сам ти икада, Музо, ја

Са песмом серпском, земни, угодио   

(У самој беди с тобом срећан),            

Варвит ми сладошћу обли данас!

Приведи струне победоносно у

Согласје. Данас песму ниспошљи ми, 

Која ће живит док је серпска

Племена јарким под сунцем! Младим –

Ви’ш! –   готовим се певати Сербљима, 

Семена сејат нежна у серца и 

Душе, по светој вољи твојој! 

Певцима име и славу дајеш.

У теби гледим, серпска о јуности,

Млад народ серпски. Потом си надежда 

Оцева. Потом силна брига

Њихова, умом и телом здрава

Да будеш! Потом своја сокровишта 

Подашном руком радо отварају, 

Да вечну срећу теби, милој,

Створе, и народној чести дигну

Стуб! Ти си мени њива желајема, 

На којој желим, док је у телу дух, 

Семена чиста доброг, красног, 

Истиног сејати теби, Роду,

За златну жетву! Труд је тај једини 

На општем пољу свију најслађи, и 

Свободан от клевете подле,

Кивна угризања, грозних стрела.

Серца вам стоје нравном зидару на 

Свак час отворена. Дух родољубиви, 

Рад в храму задужбине зидат,

Не чека времена бољег, к труду с'

Предаје; краси лик добродетељи

По вечном вкусу; слади са трудом труд. 

На путу среће младеж даје

Дањ благодарности благодјеју.

Тим јој ти, мене, Народа Геније, 

Навек учини: мудрост нам долази 

С Олимпа. Дај казуј под перо 

Правила полезна; пут ко срећи

Отвори. Чујте! “Народ ће с' родит из 

Вас серпски. Може постати народ млад 

Каквим сам хоће кад над њиме

Штедар и праведан скиптар влада,

И поверења к сопственим силама 

Оклоп на груди носи. Кој' оставља 

Сам себе, туђе данас није

Помоћи достојан. Много може

Род храбри, зашт' му с' чини да може он. 

Познајте најпре Сербљином Сербљин чим 

Је, пак свом снагом духа, серца

Слож' те с', да светињу обдержите.

Чрез мене знате! Та вам је прадедни 
Језик и вера; свети и грађански 
Оцева стари обичаји:

Стара без основа зла је новост!

Гледајте како царства сограђани 
На пољу свога језика ревнивим 
Борењем спеше к светој цељи.

Сербљин међ первима бити може!

Изображење народу нравствену 

Моћ даје, јачу груба исполина. 

Води в согласје ум и серце. 

Дарове муза присвоји Роду.

Свак себи мету силама својима

Избери сходну рано, и шествуј к њој 

Скор. Штеди за њу силе тела:

Взајмном помоћ' ју  ум  и тело

Свагда су венац славе добијали. 

У жару лета храбро Улису дај 

Следуј! “Претерпи, уздержи се!”

 Те су на мудрости дверма речи.

Позно се кају, Ментора лишени!  
Намисли твердо, верно, па свершуј то. 

Без посведневне крепке воље

К цели с’ не долази! Бежи време!

Премудрост вечна управља вселеном! 

Силна јој љубов к тварма диханија;

Ко сваком добру даје време. 

Људи су весници, носци тога!

То ако уму ценити, ползоват

Се њим, онда су Божије воље, па 

И силе снаследници. Тешко

Томе бездејствије ком је слатко!

Зажели, смисли, љубављу внутрени 

Зажежи орган к намери полезној. 

Без натпетице коњ не лети.

Успећеш, право тек трчи к цељи.

Многи су к слави путови! К блаженом 

Животу стазе различне! Размисли 

Којим ћеш путем ширим, којом 

Стазицом поћи, па иди срећан!

Много препона имаћеш даљном ти

На путу. Храбри с'! Борбом се твори муж. 

Над вама штит мој! Много човек 

Тајних врагова у себи носи.

На стране с' тужи, несрећним али га 

Све чине своји. Најпре победи те, 

Лако ћеш стране, били јавни 

Или у мраку, победит моћи.

Над самим собом најтежа победа! 

Не дај да расту заједно с' силама 

Ти тајни врази твоји. Вољу

Најпре под јарам подвергни ума,

Ненаучена служити, владаће

Немудро с тобом. Сили мечтателној 

Утесни предел: свет живота 

Оставља та, у мними лети.

У недостатку бједственост није ти;

У жеђи к вештма неситој лежи та! 

Излишност жеље срежи равно 

Силама; биће ти душа мирна.

Затвори твоје битије у перси,

И те огради мудрошћу; нећеш ми 

Ти зле бит среће. Зло најтеже 

Сад си га привео самим собом!

Лакше је кад ти сувом на путу на

Врат браћа силом варварски наметну. 

Ах! Аристида, Фокиона,

Сократа, Милоша опомен'  се.

У ланцу беде блажен је серце ком' 

Порок, злодејство, на брата бачено 

Зло нит' на јави нити у сну

Подобно черву не гризе. Памти!

Научи с' рано дужности званија

Претпочитоват склоностма милима! 

Научи с' сносит судбу: свега

Лишити с' кад добродетељ иште!

Крик серпског рода звезде домаша већ 

Противу злобе, зависти, неслоге! 

Дај, Роде, преобуци с' в нову 

Ризу доброте и Божја света!

На вас погледа младежи цели свет! 

Од вас чека то Немање тиха сен! 

Доста! На стол вам мећем знаке 

Намере путне; избер'те себи” –

Представи взору, о Теодоровићу,

Те знаке к цељи. Младеж нек'  често њих 

Погледа; цељ удуби духу.

Једноме не,  ал'  све можно свима!

1821


ГЛАС НАРОДОЉУБЦА

Песма лирическо-дидактическа посвећена сербскоме роду

 (Одломак)


У туђ ми народ да с’ не прелиjемо,


Нек нас греjу мисли те!

Да! Нек нас греjу, па и к делу воде:

Труло зрно, гола реч.

Нас свише Свети Сава, Душан, мотре

Jесмо ли достоjни њих!

Аманет њин: «У добру сложни буд'те!

Прут сам слаб, у снопу jак!» 

ПАВЛЕ СОЛАРИЋ

(1779 – 1821) 

ПЈЕСНА О ДРЕВНОСТИ СЛАВЈАНА (I)

Врх брегова (слух сказује) Козијега мора,
Древле бјаху сретне стране силни цареј двора.
Ту бје слово на престолу, слава у држави,
Љубов с правдом загрљена, в’јенац свакој глави.
(Отуда је и Словака и Славјана дика, 
И числени име сишло с племени јазика).
Јоште живе ту останци, с именом Козака,
Храбар народ, помнив славе негдашњи јунака.
У њи љубов всегда бјаше богиња врховна,
И до данас у голубу светиња духовна. 
Гр’јех је њега умертвити, а јести га –  два су:
Толика је совјест к милом срца свога гласу!
Не див’те се сербске кћери, што вас љубе друзи,
Што вас љубе и вње дома и у чужеј узи!
Ви сте славне у љубови, прва славе грана, 
Ми по правди к љубви вашој, потомци Славјана!

ПЈЕСНА О ДРЕВНОСТИ СЛАВЈАНА (II)

Роди родом то сказују, да баш они људи,
Које тару свакојаки многовјечно труди,
Ако само сосердије стазу бљуде праву,
И на мору и на суши горду дижу главу.
Бљудте стазу, та је права, безстрашни Сораби! 
Та завести неће више да будемо раби. 
Није нами онај узрок, ко скитнога пука,
Да нас чрево дља пшенична распродаје тука:
Што је негда једно племе, од ког нам порекло,
Из отчизне своје жељно другуд се извлекло. 
Да на њине мирне жилце позно ударамо, 
Ханаанске стјажатеље разбојно парамо:
Под извјетом, ко би реко? Волитеља с више,
Што је скверна да је свето свачем, што гди дише.
Нит’ је наше вешти мета, ко гречески чета,  
За скопити отуд-одунд сјеме своји љета, 
Туземаца занимати зло жилишта стара;
Ко се неће ту да стопи: зла срећа варвара.
Ти су бјегци пом’јешани у крух разног т’јеста,
Без општега дуго, с својим прозвиштами мјеста, 
Јоште тада обидјели ту име Панона; 
Лесни језик отригују наша зато лона.
Нит’ је нами вртоглаво тјеме Македона,
С којим жезал земљу руши под чадом Амона;
Коме, да су преко света ратна прешла крила, 
Вселене би Дивобогу жертва мала била, 
И твој повод Сербом пада, о Ромуле нагли!
И на те је вопљ људски: зли бог ли си, враг ли?
Мрско чути, ти си диго на твог брата руке,
Твоја рота своје на мир напрегнула луке. 
Нити доста, на Тивру је шаке разбојника, 
С’ цареј игом жељна била возати се дика.
Нами, којим језик слово, слово славу даје,
И јазика и Славјана искон’ име траје,
Који с’ тога чужим да смо ил’ прозиме Дака, 
Ил’ бесједом нашом скудим Н’јемац и Безјака; 
Нами како владичество у две части света,
Тако туда тога стопе с’ беспамјатни љета,
Од об он пол Козијега ил’ Јарчева мора,
Покрај Блатског и Адријског, земље наши двора, 
Сјевер и сад поновљеном Славјан’ славом звечи, 
Слова, риса, смокве, то су јужниСлавјан речи.
Бози наши (ми смо всегда говјеини били),
И с нами су златне в’јеке на земљи пожили.
Златне в’јеке! То глагољ наш сведочи нам јавно, 
Ког красота чиста каже славу и одавно. 
Нити царства сјати могу без језика сјајна,
Ни без власти гортан блистат, то већ није тајна.
По језику (и прави суд), ми смо пређе Грека,
У Азији, више Раја и његови р’јека, 
Висили се са престоли и словом цвјетали, 
Писмо наше не примили, но другима дали.
Черног мора брег сјеверни жилишта Славјана,
Као Кавказ, преко Истра всегда втора грана.
Но случај, ка’ и ина, наша разсну царства, 
Разжену нас и см’јешају у крјепча варварства. 
Многима се име затре, многи ново приме,
Многи језик свој изгубе, и божества с њиме.
Разботјеју опет неки, као пустиње красна,
Опет в’јенац свој обрјете с жезлом царска рјасна. 
Све од Истра до Истрије, нижи виши страна, 
Од Бојара до моравски и даље Славјана.

ДОСИТЕЈУ

Овај поздрав Доситеју (ако можно коме,
Ко га позна, здравље без њег’) Павел шиље своме!
Чудно негли, слова моја, што се вру у врсти,
И откуда Мелпомене овог града трсти!
Града, сирјеч, куд је негда љезла Амфитрите, 
Прве хиже гди по глиби с трошћу бјаху свите.
Крај је правда, овде Крајнци по славенски живе,
Пјесне строје и дјевојке, да се Н’јемци диве.
Није у њи исход забвен, ни од мужа муси,
Ни од руже да се води слово наше: руси. 
Руса коса свим се тресе по руменом врату,
Червлену је народ ризу предпочтио злату.
И цитара којом хитро отроци сви звече,
Багрјана је, рујне влаге, чим се старци л’јече.
Риђа марва, и с њом сњедни рдив зв’јер и худи, 
Врси гора црвене се и сав предјел руди.
Веселости и љубови, и што ова мари,
Њежни пјесан’,природни су символ ови шари.
Ако ли нам по имену вели ко из Рима,
Да се древна р’јеч Тргесте с трговишта снима; 
Торжиште је славенскога из старине вкуса,
И Меркуриј всегда био поспјешитељ муса.
Ове мене пјети уче, слоге саме вежу,
Из свог гаја тајно са мном устају и лежу.
Подунавске, чујте (желим) мила чето, дјеве! 
Љубве наше достојне су карнијнске неве.
И да једном различије и сродство се каже,
Што од Истра у народа до Истрије траже:
То Сербија ето буди, по свом граду б’јела,
Ово чермна већ одселе такви ради дјела. 
Писмо моје одмиче се: нек’ ти срце блажи,
Свуд сведочи да су духу мом скаредне лажи.
Фама твоје, свештениче богињ’ Еликона,
Понесла је давно име од Темзе до Дона;
Всегда јасна, развје ухо рожано ком’ било, 
Свуда блага, кромје гди је срце изунило;
Прозвала те и по ребри сјеверови двора,
И, на срећу, по острови Средиземног мора.
Иста молва ономадне брижне дигла слухе,
Да с’ гласови сербски бесјед испуне воздухе; 
Крила бјаше отсуствија узрок вели твога,
Но, подмукле, ситни чопор, скаске, жезла свога
Зло обстрегла: оне пронзу и предваре гласе,
Камо, питаш, Доситеј? Сви говоре: зна се.
Знало се је, но одселе нек’ се јавно знаде 
Да радости сербске корен ти носиш,Обраде!
Всегда велик и исполин превелебни дјела,
Жизни љупке и достојне вјековјечног пјела.
Разливо си живу воду из твога кладјаза,
Но најпаче под царствијем Георгија књаза; 
Ти профеји подобају и та теби гривна,
Нека младеж сербска узна,муса колми дивна.
О, ја видим у напредак шчастљиву отчизну,
Која своји љетописа такву чти главизну.
Њен ће предјел……………………………
Без свештеног Егерије разботјет’ лукавства,
Ето жетве, нека мишце прил’јежу дјелавца,
В’ Доситеју наћи можно сваког закон’давца.
Собор с њиме собесједи високи вјештника,
С наставником свог дјетинства, која мужу дика! 
Њему закон Спарте вједом, вједом и Атина,
И скрижали ветхог Рима и вељбе Одина;
Тезоимног уме Петра и кроткога Пена,
Уме, што је сваком било неборима ст’јена;
Како уме? Јер је свуда њему нога била, 
Која с’ Сербљи сад утјеха, гди пре није жила?
Кад би девет мусе биле из девет области,
И језика жертве свака свог вољела сласти,
Он би жељи угодио всеколиког вкуса,
Он пре био и свештеник вседостојни муса! 
Сократ сербски, учитељу, оче, пусти, друже!
Пусти да ти благодарно сербска уста служе;
Сократ сербски, пророк сербски стари,
Данас своји очевидац предгадани твари.
Позивљеш ме у свјатило новосвитог гн’језда,
И још нудиш: неподвижна буд би био зв’језда;
Зв’језда да сам: паче тамна созвјездија твога,
Него мјесец гди, без тебе, неба широкога.
Виноград је, мним, повелик: давни пун недеља,
Потребује сад усрдни, вјерни дјелатеља. 
Настао је понедељник, ајде да се ради,
Когод неће, тог’ пагуба вјечна пустој бради.
Бодро, ко је вавилонске столпе до небеса,
Ко содјео седам древни у миру чудеса?
Содјели су с’ слогом воља напрегнути труди, 
Исполина? Не, обични, као Серби, људи.
Писмодође (и ја пишем) и абије страсти,
Зашто мени занат није Дедалов у власти
Већ вопијем к Јони милно - но двојаки страсти:
Моћ богиње, перо в руци - најеже ми власи; 
И што треће молбу брже напрасну воспети,
Паун, сродно птице име с мојим њојзи свети.
Нећу више, не богињо, ја пернати крила:
У Сербији с’ људи оће, не сова ни вила!
Ја ћу поћи по путеви, куд се ногом ступа, 
Баш у време кад се весна развија из пупа.
Равнице ће смејати се, веселити лузи,
С гласи пратит шумски пјевци, љубве пуни, друзи.
Тим глубине буду љезни на виште долина,
Пода мном се хребет гнути надути планина, 
Потоци ће гонзајеме бризгати ми струје,
По воздуси воњи сунце распуждат олује;
Мост прехођа наручићу скоротечној Сави,
Да ме с пјеном у Бјелграду мом другу предјави,
Пријатељи мени твоји (злотвора ти нема, 
И не било тата небу и уста му н’јема,
Правда Богу, људе љубим, али твога лица,
Први би злог навјетника ја био убица).
Пријатељи мени твоји на пут желе благо,
И од свију, всељубезни, душа наша, Драго. 
Ето корист пријатељства: љуби пак отиди,
И кад идеш обзири се, гди су друга зиди!
Но љупко је и споменом загрлити друга,
И надеждан свак’ растанак, док нам није с круга.
Надежда је раставила, надежда нас скупља, 
Надежд’ негди бје богиња, нигди басна шупља,
Која радост по растанку, кад се свиде друзи,
Слађи него да се нису растали сојузи!
Овде пусти, нек’ се перу мом задјене мета,
Тебе небо да сподоби Несторови љета. 
Тако сербскотеби срце прип’јева без лести,
Теби поје, а празнује свете благовести.
Гди охота бди отчизни, и слаби су јаки,
Љубитељу, љубитељу, здравствуј пак’ и паки!

ПЕСНА О ГОЗБИ 1807

Све што време на свет даје, и камен и древо,

Све пропада у несито Сатурново чрево.

Рано, касно, његова смо требишта сви жертва;

Љуто чадам пророчество, ту сте и ви мертва.

Из утробе своје ствара он дивна и худа;

Као паук паучину, части свога уда. 

Чада своја он поједа, да нова прежива;

Так пучина реке глота, изворе подлива.

Ништа тверда, кад га није на небеса вису;

Ништа тверда, чем се годи числе в' летопису. 

Премињују исти бози (прилике од људи)!

Ини веци, и језиком иног Бога суди.

Што је год стало у бића своје суште племе,

Имало је неотступно и место и време. 

Ово тројство всегда буде; мисал сваком ласна,

Иначе смо сва вселена — ничто, нага басна.

Што је прошло, тог за њега више овде нема;

Уживено, неужито, све забвењем дрема. 

Што ће бити, то нек Едип ком хоће одгада;

Ја ћу радо плод не знати градуштега сада.

Чадо часна насуштнога, Сатурнове вреже, 

И гди стоја, куда ходи, седи или леже,

 Невеж свега, човек радо изван себе живи,

Све освоји, све прикуси, да му се мир диви.

Цари наши, земсти бози, с људ'ма другда ладе;

Земсти бози? С' бози ваља да о нечем раде. 

Чему лушче подобити Бога? человеку.

То с' и бози најволели у свакоме веку.

Зато нека све чудесно оставе у двору,

Пак под зраком раба дођу сувим и по мору;

Не језици жарки само као с бурним виром,

Но читави људи људски ко негда к пастиром.

ЖЕНИДБА ПО МОДИ

Ништа није више смјешно што сви узму људи,

Било срамно, било подло, били скверни блуди,

Они правду и светињу праве или кваре,

Гди закона њина није, за све то не маре.

Кују мисли како хоће:  “Завјет с неба!” –   кажу, 

И кумира ком' се моле у бога прелажу.

С овим богом које чудо да природу блазне,

Да по свјету проклијају злобе многоразне?

Само једно запитаћу – ко може, нек' дичи

Што до Бога на престолу виспар горко кричи:

Двоје младих заљубе се, предаду си душу,

Ван сојуза ину срећу не могу да внушу;

Посљедују љупком своме природе подвигу,

Да поднесу вију серца благодатном игу.

Сазнаде се. Мати отуд, одунд' баба грунда,

На оцу се од јарости тресе дуга бунда;

Скочи тетка, скочи стрина, ујак и свâк вичу,

Сви небогу несретницом дјевојку наричу.

Оне хоће да се жених родом можно хвали,

Ови - да им вјено мошњом дебелом превали,

Да се пише високо-, пре-, и от да имаде,

Да слугама валбе даје,  –   ко је, да се знаде!

Триста ти му мана нађу није л' им по ћуди,

Све из љубве к чаду своме, макар да полуди!

Вас ја зовем у мој совјет, заљубљене младе,

Вас, јуноше! Је ли право да то стари раде?

Поимљу ли  оци  ваши  што сте  ви  из'брали,

Могу л' у том поступати к'о у некој шали?

Кане  л'  они жизан своју вашем придат другу,

Или серце мње пљенити ваше као слугу?

Зла гордињо и лакомство нечестиво свјета!

Нигда ли вам није доста нит'  шта овде света!

Мила чувства продају се – ту већ нема зајма – ,

Земља мора сва пропасти  с  овим обичај’ма.

Слуга би рад бит господар, овај иште власти,

А властелин да до цара пружа своје страсти.

Човек хоће да је ангел, ангел се зло горди,  –  

Да погибну сви лукави с' својима оскорди!

Да пропадну и да иду сви од нас без трага

Који кћери кад удају мотре само блага,

Којима се права (њина) ни зашто призната,

Својом ћуди коме хоће отварају врата!

МИЛОВАН ВИДАКОВИЋ

(1780 – 1841) 

ВИДИМ НЕБО ОТВОРЕНО

Видим небо отворено,

и један светли зрак 

Који се спусти устремљено

на густ неки облак;

Кога темност светлошћу

наједанпут расу, 

И ја смотрим с радошћу

тиху неку росу, 

Које капље сад бисерне

падну ми у очи, 

Ко брилијант лучезарне 

да се чисто укочи! 

Светлост мало раствори се,

кад ал ново чудо 

На облаку појави се,

на спрам кога ја стадо';

Љубопитно установим

сад ја взор мој на овај, 

Кад ал церков неку видим 

на воздуху, као рај;

Која тихо у светлости

на земљу се пусти, 

И ишчезне свет небесни

и облаци јасни; 

Ја се на то сад приближим

у сну, да jу видим ...



ПJЕCН


Ах, престан’те невине



Окол’ мене птичице!

Кому ви сад поjете?




Еда ли се ругате мени?
Jа сам бедна Сербиjа,
Коjа сам вам страдала.
Где су моји синови,

Храбри они хероји? 

Пали!

Погледајте Марсово

Поље оно кроваво!

Погледајте с Авале

Синов' мојих гробове 

свуда!

Сестра моја Венгрија

За ме заборавила,

Нит' велика Росија

Чује воздиханија 

моја.

Моји младенци невини,

Витлејемским подобни!

Меч Иродов вас коси

И кров мене сву роси 

ваша.

САВА МРКАЉ
(1783 – 1833)

МОРЕ ЗАЛА ОВ' ЈЕ СВЕТ

Јао! Јао! Јао триста пута! 

Пала нам је, пала коцка љута;

Море зала ов' је свет! 

Лед и ватра, зрак, и гром, и вода,

Звери, змије, гад од разна рода, 

Често век нам чине клет!

Зло је мучно садашње поднети,

Зло нас бивше пече у памети,

Будуће већ једе нас. 

Дневне туге рађају сне худне,

А сни ноћни растуже нас будне. 

Јесмо л’ без зла који час?

Човек, страва човеку ах! већа,

Гони правду, што је свију срећа,

Гони мир из света сав. 

Вук не ломи реч ни веру своју;

Топ и картач не привезу к боју 

Анаконда, рис и лав.

ЈЕЛЕНИ ДИЈАКОВИЋ ЗА НОВУ ГОДИНУ

Јутрос ми рече вила посестрима:

“Жедниш ли, Сако, сам себека знати, 

То немој све код својих брига стати, 

Посматраj ход и туђим пословима.

Жедниш ли знати радо л' госта прима

И што замучи пријан док те праги:

 У своjа недра озбиљски се хвати, 
Ти кључ имадеш груд'ма дволичнима.

Сагревају сва срца исто семе'

Мухамeдском смрт стрела моја плећу! 
Сад збогом! Гледе слатке сестрице ме”.

То нек'  је тако. Сумљати се нећу

Да Ти, о Умна, све ме жалиш време; 

Јер здравље желим Ти, дуг век и срећу.

СИМА МИЛУТИНОВИЋ САРАЈЛИЈА

(1791—1847)



CВЕТИ САВА И ПРОТА БУКОВИЧКИ


Свети Саво приспјети је хтео


На тај избор свог потомства славни,


Да свим серцем још привнуши духа


Укрепив их благоумја штитом,


Праунука л’ да истог освешта


Озаријем предвозвјестивши га,


И омаав миром правдољубља;


Ал’ највишји не прими му молбу


Участвоват’…


Што из воље врлости је тећи.


Стог' невидан  присуствоат' мого;


На старцу је Проти Буковачком 


Танасију Антонијевићу


Предостало замијенит' Саву


Сербу свеца и Просветитеља…


Благословит' у народу Ђорђа

Молебствијем општедушја чиста,

Да упућа свог' народа дјела.

Сва блажена человекољубљем,

Најнужнијим Владалцима људства. 

СРПСКИ JУНАК ВЕЉКО ПЕТPОВИЋУ

Српски јунак Вељко Петровићу
Карађорђев преславни војвода 
И господар неготинска круга 
Смрт на мејдан изазвао саму, — 
Најпосле се и ш њом огледао.

Смрт га иста побjедит не могша 
Загрлила, ш њим се побратила, 

Пак с лаврима и под оружијем 
Кроз гроб сами у вјечност спровела!



ПЕТРУ ІІ

С региона – ал' тек богоносна
Роса капљом на ст'ену је пала.

Кам студени собом усисав 1е,

У повоју зраке жарког дана.

Кад но лузи устрептав се буде.

А живахне по гори миљенче

-- У низине српскијех дубрава

Бистрог вира травнолаза шаље,

Тко је жедан да се водом поји,

-- Тко је засп'о да га жубор буди,

-- Тко л' не хаје нек му Вишњи суди!

Здрав ми био,  духа самосвојна!

Раде л' роду чин'ја радовање.

Радовање ал' Богме дјелање! 






МИЛОШ СВЕТИЋ

 (1799 – 1869)

СТРАДАНИЈЕ СРПСКО ГОДИНЕ 1813.

Од Босне се турска војска силна љута диже,

Сабља сева, пушка пуца, чета чету стиже,
А Дрина се плачем гуши, Мачва тешко дише,

Јадар са њом и Поцерје и Шабац уздише.

Облак се вије,

Сунце се крије

 Сербији.

С Делиграда, Неготина и Кладова тутњи,

А Морава предаје се горке судбине слутњи;

Већ и Петки јављају се силна грома гласи,

Београду ударају грозна рока часи.

Сузе, ах, лије

И прси бије

 Сербија.

Срб Србина довикује, к обрани позива,
Русa виче и нариче, сињи пуца камен, 

Али Москве више нема, сву прогута пламен.

Помоћи није,

Жалост, ах, пије

 Сербија.

Болан Ђорђе у Тополи у постељи лежи,

Десна рука клонула му, Турчин већма с’  јежи.

Већ погибе храбри Вељко, десно падне крило,

Устава се провалила, бурја продре силно.

Јаук се чује,

Враг ланце кује

 Сербији.

Залуд Вила са планина биљем Ђорђа диже,

Притиснута сад Сербија веће слабо дише;

Нит’ се грудма устављује громовни ударци:

Ђорђе броди преко Саве, и деца и старци.

Главе кад није,

Ни срца није

 Сербији.

Остављена скорбна мајка неутешно гледи,

Прекосавским царским Србма плачевно беседи:

“Примите ми у загрље моју децу драгу,

Хлебом, вином и љубављу дижите им снагу.

Брат вам се вије,

Нек’ срце бије

 Србину”.

Ах, хоће ли Божје око Срба озарити,

Хоће ли се кадгод сунце опет нам родити,

Љубвом, слогом и јунаштвом крст и образ белит,

И кроз силне ове муке вечном славом светлит?

Где срце бије,

Ту с’ светлост вије 

 Сербији.

JОВАН СТЕРИJА ПОПОВИЋ 

(1806-1856)

ЧОВЕК

Гле, повијено лежи у колевци дете мајушно. 
Штедро на њега изли даре јестество многе. 
Одби храну, негу, одлучи му помоћи руку,

Пропало дете jе то, с њим преимућствo и дар. 
Ал је подла слабост! подмитљиво смеши се дете,

И кад квечи, плаче, чувства пробија сваком. 

Љубов га чува, доји; муком туђом, снагу прикупља,

И од дана на дан возрасту ђипа већем. 

С речи првим словом појавља се природе нагон,

Тражи, и менљива ћуд несташно тежи на зло. 

Лупа, разбија, граби, самовољно иште и дречи,

Виљушка, свећа ил нож забава зла је њему. 

Кричи,  јогуни с’, плаче, умиљава се, хоће и неће.

С таквом ћуди смесом веку доспева зрелом. 

Сад тек главу диже до јучер слабо створење,

Вољом се крепи, и свет грабљивац сматра за свој. 

Осмеха нема више, не пече га јер помоћи нужда,

Сами родитељи досадан њему су чир. 

Брижно им дане живота броји, заборавља неге,

Једној себичности немиран слуга и роб. 

Страсти му лице рију, лукавство ил худа претворност,

И коварства мреже друзи су њему за цел. 

Светињу правде чтије, ал тражи у другога само;

Гди му се каже корист, мрзи за правду да зна.

Чудно створење са, малом снагом и жељам' огромним.

С педи живота мером, тежњом од себе већи. 

С вољом ка добру, са дели'  ка злу, несталан и нагао,

Умом врлини, грабежу страст'ма готов;

Непостојанству одан, с постојанством користи тражећ —

То је човека твор, сам загонетка себи. 

Телом од земље создан, по глибу се порока ваља,

Виспреном ума искром пределе тражи неба;

Као што лице земље камените частице носи,

Поред чувства меких тврдо је срце наше. 

Као што на лицу земље са ружама расте кукута,

Менљиве прси наше благост и горкост крију. 

Као што лице земље непрестанце окреће се кругом,

Вртлогом страсти човек нема станишта нигди. 

Мислима гордо диже  с' над животиње родом безбројним,

И опасност плете, чим надвишава ове. 

Није ли говора дар са небеса позајмљена искра?

Говора странпутицом мисли покрива своје. 

Сузама дичи се он, свештеним капљама чувства,

Гди трпи невиност, утешни ту су мелем. 

Ал су и средства сузе безазленост смутити лаку,

Сузама порок крије јавну кривицу своју. 

И кад завист срце, кад пакост ти утробу гризе,

Нит може беснити гњев, сузе од једа теку. — 

Разум, небесни дар, преимућство највеће људи,

Какву худо игра разума искра судбу! 

Злости увиђа рђу, ал гоне га страсти у напаст,

Потпаде страст'ма гадним сам Веруламов разум. 

Као при олуји мора, гди ветрови звижде и ричу,

Страстима надвикан не чује с’ разума глас.

Тек кад ућути бура, кад волне с’ уталоже шкодне,

И кад следства наших дела искусимо зла:

Трезан се јавља разум са страхом да представи прошлост,

Уски истине пут сваки, ал позно види. 

Всује наука и мудрост; на jезику мудрост почива,

Внутрење злости клице тегобно треби она. 

Несрећу туђу грчи лековитим блажити реч'ма,

Своје несреће зло запевки даје слабој. 

Говори дивно о гордости, сујети, ништини света, 

Сам у дубини серца сујетан, лаком и горд;

И, што наука даде, својељупству прикупља вештине, 

Користи, не срећи науке су средство и цел:

Другом заслепит очи, наресити превару цвећем,

Справе к убиству прече, шкоде пронаћи многе, 

Жељама крила кроjит, угађати раскошу лишем,

Злоби љупкост дати, просвете то су плоди! 
Гди је станиште среће? у вртлогу виче очајник,

Разум и наука блеск служе тек беде сазнат.

И што га напаст мори, двојином осећа умник,

И што се беда справља, мисли напред га томе. 

Срећније живи сваки, ког чувства утупљена бране,

Нит кроз глупо срце продире напаст плаха. 

Као што глува увом не смућава грома опасност,

Као што завезаног сном не страши гибељ блиска;

Као што слеп пред собом не увиђа пропаст стрменка,

Као што тврда несвест болове трпи лако. — 

Срећније живи сваки без совести, судије дела,

Као што бесмислена звер кајат се не зна за зло. 

Тако вопија човек на вртлогу бурна живота,

Бедом и тугом тражећи предел среће. 

Залуд тих добродетељи зрак указује с' њему.

Саме добродетељи лик страст'ма је зазор и стид. 

Презрена чами она у тамном забачена углу,

Порок је с' попришта славе протерује плах.

Место ње обичај добродетељи наличје носи,

Корисно, не добро ценити тражи човек. 

И кад Като гине, лакомислени свет му се руга.

И кад Сократ учи, отрова чашу пије. 

Тако с' мисли ломе лавиринтом лрироде људске,

Плачно живота игру, плачно испитујућ пут. 

И кад крила клону, са надеждом утеха с' јавља:

Да на свету овом добро се пари са злим. 

Полезна биља више нег' што расте трава отровна,

Ведрих дана много, ређи је облака квар. 

И, што вреда има, лековит постаје отров,

И што глупцу жалост, мудроме ползе носи. 

Време нагли напред, и бољему нада се путник,

Сред печалне циче весну очекује свак. 

Нек се порок вије око слабости природе људске,

Благо ко добру семе не може затрти он. 

Врлим често делом усхићује зликовац чувства,

Дана му благоте није покипила свест. 

И, што худост чини, неваљалство шара добротом;

Чиста у прсима свест право захтева своје. 

Воља, склона на зло, и склоњена воља на добро,

Та добродетељи цвет са наградом лепом носи. 

Одби залаз и страст, указаће с' анђела лице,

Ал је на земљи престао сушт бити род човечиј'.

СПОМЕН ПУТОВАЊА 
ПО ДОЉНИМ ПРЕДЕЛИМА ДУНАВА

Промено света, шта је обичније, чешће од тебе! 
Непостојанство судбе, шта је од тебе брже! 
Силно с' напреже човек вечностална стварати дела,

Ал у прсима свак' трулежа усев носи. 
Залуд лекова цед против отрова болести разних,

Судба је човeка та: земља да земља буде. 
Није ли древност свог Ескулапа називала богом?

Па гди је тај Ескулап? Време му разнело гроб. 
Гле Мехадије пут' Како болни јатама спеше,

Болести с 'лече једне, друге да жертва буду. 
Брда из старих јошт једнако куља целителна вода,

Људе, ах, свакa година друге води. 
Обвештан камен на Римљане одводи мисли,

Херкула натпис многи дано за здравље слави. 

Време је сатрло све, и људе и Херкула самог,

И место њег' басном слави се  Јоргован  сад. 

Черна и Домоглед. Станчилово, Бела и Река

Српско име носе, Србаља кажу славу.
Гди су ти Србљи сад? На њиним гробов'ма страни

Зидају куће, да сви времена жертва буду. 

Тако се природа обрће вечно, сама једнака

Све, на земљи што је, мéни подлеже скорој.

Даље, душе, даље, гле како Дунав струји огромно,

Купећ капљице там' у море сиње носи. 

Као богатца живот час тихо, час спеши буровно,

Да величину своју вечити саспе у гроб. 

Љупко чамац броди, зефиром га волна таласа,

Провиди с' бистра вода искреном равно срцу. 

Мимо чамца лете смејући се весела брда,

Брегови грдни лете, дивно позорје оку. 

Али каква страхота! Злобно с' испречиле горе,

Пропашћу чамцу грозе, исход препречен сваки. 

Опет Дунав с' окреће, горда уступају брда,

И весело врата путника примају свог. 

Тако често срећа узмућује човеку живот,

Удари тешки судбе трескају бурно њега;

Док наједанпут му сунце засине, разгали се небо,

Ишчезне беда и страх, надежда сване опет. — 

Шта с' оно изгребено види на обали десно?

Пут је то, древни'  Римљана дивно дело, 

Њим  су проходали прости и силни, храбри и слаби,

Другима да стрелом смртну зададу рану. 

Гди су сад ови? По крвавим борбама многим

Све их немирне ледени помири гроб. 

Спомен Трајана на стени је дивној утврдило писмо,

Ах, но и њега је црн злобљиво смрчио дим. 

О Трајане! твоје све спомене претрпа време,

Једва ко спомиње твојих тријумфа славу. 

Један тек споменик „усрећити твој тобом народ”

Остаје вечно честит, остаје свима познат. 

Златне речи твоје, Сабурану изушћене врлом,

На утеху људства разноси повесница:

“Прими овај мач, ако добро узвладам, за мене.

Ако је влада ми зла, носи га супрот мене”.

Шта там' хучи? Разлеже се камен, и љути се пена.

Гвоздена  врата су то,  лађама беда и гроб. 

Стешњен јечи Дунав, на човека помоћ изглéда,

Ал је човека моћ противу природе мрав. 

Опет се обала шири, Трајановог моста останци

(Горд Полодорија твор) туже од векова ту. 

Умом ствара човек на мислени мостове крили,

Да на истине он сјајни успуже се трон:

Рукама мосте прави, даљну да поздрави браћу,

Свеза људства, и леп сродства утврди се сплет, 

Трговина цвета, сприопште се мисли узаимно,

И опште — златни свету укаже се век. 

Је ли Трајановог моста та цел? Ах, освета једна,

Декевалу пропаст породи ово дело. 

Ужасни рате, тебе су змије одојиле јетке,

С тебе црног Трајан помрачи свој славе зрак. 

Залуд вешт Полодорија труд на пропасти воде

И себи и њему вечити дићи спомен:

Време је потрло све, и дело и мајстора самог;

За величином својом растурен тужи камен. 

Гле Северина град, у развали лежи сахрањен!

Гди су биле куће, гњизде се гуштери сад. 

Није л то предел Дечанскога негде области,

Гди је Србаља мач крчио владу себи? 

Краљево и Черњец приповедају Србије славу,

Саму је пак славу времена изгризо црв. 

Тако све нагло на овоме протиче свету,

Једна повест и глас разноси с’ равно ветру. 

О ти, који на трошним останцима предака милих

Временом за старим уздишућ тужно стојиш,

Устани, куцнуо је час; на народне славе попришту

Дижи име и чест, делима, рода милог. 

И на твоме ће стајати гробу потомака нога,

Гроб нек ти заслужном споменик сјајан буде. 

То Белизара, Трајана, Вељка, Доситеја диже; 

Кратак је живот ко сан, дела су вечита тек.

НА СМРТ JЕДНОГ ЗЛИКОВЦА

Шта? Тако брзо? Ни три пуна лета


Његове славе не потраjа зрак,

И као печурка, у калу зачета,


Прсну о густи тврда гроба мрак.

Крваве руке (бич некада људ’ма)


Многи по свету што сеjаше страх,

Скрштене леже на леденим груд’ма,


Сутра да пре!у у трулеж и прах.

Каква страхота! Судба судом строга,


Што казни позно, ал праштат не зна,

Ни да с’ причести не даjе му рока,


Нит да се каjе за сва своjа зла;

Већ са крвничком, тешком душом клетве


Одлази на пут, страхом обузет,

Гди многе душе, свирепства му жртве


С осветним лицем трче му на срет.

Сузе и њине подношене муке


Змиjама равно трзаjу му груд,

И с писком љутом, суве дижућ руке,


Прате га к трону свевишњем на суд.

Тврд, неумолим, гордник негда холи,


Сад исти пузи као последњи црв,

Клечећи дркће, и за милост моли,


Ком сладост бjеше проливати крв.

Где му jе сила? Она крута глава,


Што злобно бедни попираше свет?

Помркну сjаjност, оде празна слава,


И пређе страшан, сад jе паучни сплет.

Прашино светска, зашто паклу даде 


Вечно блаженство за суjете сан?

Смрт твоjа свету ублажава jаде,

Смрт твоjа општег весеља jе дан.

Всуjе ти сузе ласкатељи точе,

Числећи лажно твоjе врлине,

Всуjе и гробне са натписа плоче



Траже оманут слабост светине:

Зликовца дела из спомена људи



Не може стрти лицемера труд,

И чак из гроба повест грешне буди



Строги да приме по заслуги суд. 


ОСОБИТИ ЛЕК ЗА СРДЦЕ И СТОМАХ,

КОЈИ СИРОТЕ ДЕВОЈКЕ УПОТРЕБИТИ МОГУ

Најпре ваља узети љубовни мисли од најбољи 6 лота; пољубаца 3 лота; комплиментске траве 6 кола пуни; каламутења 9 аршина; штипања 4 ведра; рукотискивања 1000 комади; жалости толико колико један воденични точак окренути може; намигивања очију 12 фунти; умиљатог погледа 5 фунти; потајног уздисања 2 акова; јаукања и бриге 6 мерица; штипања образа колико с прстима држати се може; жарке љубови 1 квинтл, које све заједно код ватре угреј, после метни у стаклени аван и добро истуци; зави у крпу; метни на срдце, 9 сати нек постоји, и тако ће се све болести излечити.   


ВАСИЛИJЕ СУБОТИЋ 

(1807 – 1869)
ЧАС СМРТИ

Грч за грчом љуто жиле кида   



У жилама бесни jара, крв,


Груд се цепа, и снага отпада,



Срце чупа несавладни црв! –


Стаза ниjе животу широка,


Тен jош неће прелазит потока.


Jеза тело необично кињи,



Ватром пламти белог чела крас,


Изнемогла сила руку сињи,



Ногу бодрост већ умио мраз;


Не спрема се jошт к одласку живот,


Jошт не пушта остатак у кивот.


Модрини  jе уступила румен,



Жар очиjу прогна бледило,


Љута члене освоjила студен –



То се срца раздре цедило,


Живот кроз цеп таj у ваздух прне,


Харон чунић Хадесу обрне.



БЕСМЕРТИJE

Благи, коjи из средине пуста ништа изва

Неисчетне, око вечно равног кола, сунца



Вртећи се системе, и



Шумни сфера котрљање 

Удеси ко хармониjа умиљати звуку,

И jестество у красоту заогрће вечну,



Чрез кога jе бесконечност,



Коjу вечност дели каже;

Шта? – Зар теби снообразом обећава биће

Jасниjе, о источниче, коjи у мени живот


Закључаваш, и моj разум



Величеству учиш вишу!

Тебе, образ зар вечности и непреходиме,

У време и простор вештма положени несталним



Он закључа? – и траjању



Твом зар даде анту? – 

Гле, кажи ми, зашт тежење за светлостjу већом,

Зашт виспрени дух истине ули нам у груди,

Дерзновено коjи с’ диже

Некад к благу духу света?

Откуда би непрестано питољубни дух нам

Био, коjи баца себе у наjдубља здања

Пропасти, и тамо иште

Што му овде дано ниjе?

Предчувствуj ти бесмертиjе, душо! из светлости

За светлост jе он сотворен, а плачевна jудол

Jест жилишче, за жребиjе

Боље вешти несоздане.

Кад се сунца, и системе играjући светова,

И Божjи сноп творења преокрене свиjу

И из праха прах постане,

Преко твоjи развалина

Прелетивши, тихо себи бацићеш у крило

Бесконечjа, бесмертиjе ком на меки груди

Лежи, и пришелца буди

От сна крепка, у ком целу

Дугу тавну ноћцу преспа уљуљан от чувствиjа,

И на коjе и величество позван, опомиње

На озбиљност важна jутра,

Знање вечна боља бића! 

НИКАНОР ГРУJИЋ  

(1810 – 1887)

ОЧAJАЊЕ


Запе ми душе jасниjа словесност.



Од мутне крви срце утрнуло




Дражест земнога бића пређе





Гнусне у образе црног пакла.



Полети ума света од Божjег



Беже. – У таму мисли се заплећу.




Крвава сва земља погледу,





Крстови смртни по путу ничу.



Пропасти саме, страшне и развале



Бедника краjњег краjња осећања




Прате; -- не даду гласу земног





Анђела до ува им допрети.



На главу облак густи, маглуштине



Отровни покров стере; да вишњег jе




Блистања зраци не озаре, --





Дух не пробуде на љубов жизне.



У среду самог нутрашњег живота



Чамећа воља издише. – На час се




Поjави, -- ал опет на веки





Обамру надежде краjња сила.



Падаjте жизне страшила у море! –



Бедник вас више не види. Доста jе




Вашег беснења. Стрмоглав се





Низврже душа у вечну таму.

НАШОJ СТАРОJ  СМОКОВНИЦИ


Cвето дрво! Смоковнице стара!



Каква тешка притисну те клетва,

Те постаде подсмевању жертва

Сад, кад ти се већ и гроб отвара!

Надвисуjеш висином дрвеће; --

Ал на теби више плода нема; --

И листак ти сваки чами, дрема,

Ко на жеги заливено цвеће.

О, како смо, пре неколик’ лета,

Гледати те, ко наjвећу дику!

И била си; -- jер у твом облику

Клањасмо се лучи вечног света.

Сви ми на те бацасмо погледе,

Било мила ради, ил од туге; --

С твог облика, ко с шарене дуге,

Дознавасмо шта нам дани вреде.

Ил нам веле чинити весеље,

Коло водит поред родних поља; --

Ил се плашит глада и невоља,

Сузе лити на бесплодно зеље!

А сад, jадан! Нико те не гледи; 

Jер сву те jе обузела тама; -- 

А по тами совуљага сама

Костреши се, казуjе шта вреди.

Ноћница се тица држи мрака,

У мраку jе њена права влада,

Па се чува, да како не страда

Од светлости сунчанога зрака; --

Ал твоjа се не боjи ни света,

Већ и дању на нас очи бечи,--

Костреши се, и из грла дречи, --

Да се знаде њена влада клета.

Смоковнице! Смоковнице стара!

Ко те с ноћном том суклатом здружи,

Па те тако под старост наружи,

Да ти нема у том нигде пара!

Стресаj авет ту са свога грања,

Да не прођеш због њеног недуга,

Као твоjа jеванђелска друга,

Сачуваj се познога каjања!

JОВАН СУБОТИЋ 

(1817 – 1886)




МАНАСТИРИ

С Доситеjа Хопово се прочу и разгласи;

Шишатовац прославише Мушицког гласи;

Раваницу диче кости србског Кнез-Лазара,

А останци Jазак красе од Уроша цара.

То су четир златне круне наше Фрушке горе

И у свакоj од њих бесцен драги камен горе!

1858


БОГ СЛАВЕНСКИ ЗНИЧ

Моћна судба свемогућом руком

Смртном сакри будућности зрак.

Што је било, море заборавка,

Што ће бити, густи крије мрак.

Знич огњени ватреним таласом

Сакривени обнажава час;

Шта је коме рођење донело,

Шта ком рече први земље глас,

У поноћи тајне пуном миру

У ватреном видити је виру.



ДУГА

Сунце сија, љупке у роси се кишног облака


Блистају света луче, дуга се красна вије.

Сунце се спусти у тамна развијеног вечера недра,


Нестаје зрака игре, љупки се губи појас.

Бог јесте на вечном бескрајности вечан престолу,


Светлости вечне луча изводи света живот.

Вечнога прогони из вечног храма створења,


Бездана зија пропаст, бездушан пропада свет.

ВАСА ЖИВКОВИЋ 

(1819 – 1891)

ЦРНИ ЂОРЂЕ


(Чети слободних Србиjанаца 1804)

Ноћ је мрачна превалила,


Зори место уступила,


Дижите се, браћо врла, 


Нек затутњи земна прла,

Заставе се наше вију,

А јуначка срца бију.


За Србију гини, мри,

Ком витешка крвца ври. 



Трпили смо, пузили смо,

Патили смо, сносили смо

Доста јада и покора,

Оданути већ се мора!

Када чељуст рис развали

Нека ловац цев опали,

Па кад пукло: ајде, ај,

Учинимо ропству крај!

Шта ће живот без слободе?

Та душмани злу нас воде;

Је ли боље робом бити,

Ил' за народ крвцу лити?

Ко је жена, нека кука,

А нас зове бојна хука;

Осветит’ се мора свак

Или пасти к'о јунак.

Слобода је дух народа,

Ропска гњилост нема плода,

Ко окове туђе носи

И од врага милост проси,

Нека стење и нек цвили,

Нек у мраку довек мили,

Јер слободан тек јунак

Сме у сунчан гледат’ зрак.

Будна зверад легло хране,

Птице брижно гнезда бране,

Супрот сили сви устају,

Опире се ор’о мају.

Само Срб’  к'о jагње ћути,

Док га дере вук прељути;

Дост' срамоте! Ајд'  у луг,

Ко је веран Ђорђев друг.

Чим затруби слоге јека,

И мачева груне звека,

А пушака грмне рика,

Са свих страна допре вика;

Када у бој сви поврве,

Вас да видим увек прве;

Србин не зна шта је страх,

Ма да види гроба прах!

Сва Европа, све државе

Гледе где нас Турци даве,

Чују како Србин пишти,

Знаду где и шта нас тишти,

Нашу крвцу тећи гледе,

Али своју за се штеде;

Ко с’ у своју узда моћ,

Туђа зашто том помоћ.

Србин снажну децу има,

Све кушати може с њима,

Оружајмо старца седа,

Поведимо у бој чеда,

Па им врага прстом кажи,

Да га синак твој потражи:

Тако мора пасти враг,

Нек се не зна проклет траг.

Ај, устајте, Срби мили,

Ви ми срећни вавек били,

Шимширом се накитите,

Бритке сабље припашите,

Па се братски загрлите,

Танким гласом заклините:

Бран’мо, бран'мо српски род,

Нек потомство бере плод!

ЦВЕТ

Ничи, ничи, крине бели,

Дивни цвете моj,

Над тобом се суза блиста

Љубавника, оj!

Ничи, цвете, чело главе

Ладног гроба, ах,

Где почива драге моjе

Освећени прах.

Чиста љубав нек' те снажи

И сунашца зрак,

Зора нек' те росом поjи,

Ночце крепи мрак.

Ти си залог од љубави,

Моjе драге дар,

Ах, у теби тужан гледим

Њеног лика чар.

Ничи, ничи, рад'  утехе,

Бели крине моj,

Разливаj ми љупкост раjску

И вечито стоj!

